
			SADRŽAJ

			Riječ uredništva

			Dubok naklon i zdravi mi bili. 

			Pošto mi je pisanje uvodnika tako dobro išlo prošle godine, zavidna čast me dopala iznova. Ovaj put imate priliku čitati probrane priče o Lijepoj Našoj – manje-više. Naime, iako zemljopisno precizne do u minut', „lažne“ legende izabranih autora su potpuno izmišljene (bar nas tako uvjeravaju).

			Bilo da je priča o bezglavom divu, istarskim vješticama ili pak o najobičnijoj crvenoj klupi, svaka nedvojbeno sadrži zrno istine, a neke i ponešto više, te ih je lako doživjeti kao iskrivljenu verziju povijesti (ili alternativne sadašnjosti).

			Stoga uključite maštu na najjače i prepustite se „Pričama, legendama i lažima“.

			Toni L. u ime uredništva

			Ed Barol

			Čaša pelina, kap sreće

			43°37’21.6”N, 15°36’47.9”E

			Koća se lijeno vukla kroz noć, osvijetljena mjesecom kojem su nedostajala dva dana do uštapa. Njena svjetla i mjesečina bljeskali su po sitnim valovima kad je Tonko izašao na palubu. Vraćali su se u luku s dobrim ulovom, mogao je očekivati i bonus od vlasnika, kao i ostali ribari, pa je zato sad već pomalo pripit teturao na svježem zraku. U zadnje vrijeme im nije išlo naročito dobro, ribe kao da je sve manje, i zato su slavili. Dva Perkinsa tiho su brujala u tami. Barba je stajao na provi, vidio ga je dobro, osvijetljen rubom reflektora, miran i tih, s bocom vina u ruci. Tonko se nasmiješio, stari nije htio unutra piti s ostalima, na moru to nikad nije radio. Nije mu to zamjerao, ali ga je veselilo da ga vidi kako ipak zna potegnuti, makar sam, skriven od ostale posade. Otvorio je vino, i s deset metara udaljenosti Tonko je vidio da se radi o skupom vinu, onom s čepom od pluta, pa umjesto da ga prinese ustima ispruži ruku s bocom preko ograde, i stane ga izlijevati u valove. Prestao je tek kad se boca potpuno ispraznila, a onda ju je gurnuo u jedan od širokih džepova svog kaputa i krenuo prema mostu.

			Zamišljenog lica gotovo je prošao pored Tonka, možda ga ne bi ni primijetio da ga ovaj nije zazvao

			„Barba.“

			„E?“ na trenutak je, prije nego što se oglasio, izgledalo da će samo nastaviti.

			„Zašto ste izlili ono vino u more?“

			„Zašto?“ Okrenuo je svoju sijedu glavu prema tamnom obrisu malenog otočića pored kojeg su upravo prošli, Tonko mu se nije mogao sjetiti imena, znao je da se onaj malo veći, susjedni, pored kojeg će zamalo proći, zove Vrtlac, iako nikakvog vrtla na njemu nije bilo. „Za Bijelu Gospu i njene sluge mali, eto zašto.“

			„Tko je to?“ Ime mu nije značilo ništa, ali ti stari pomorci, a barba se svojevremeno naplovio po bijelom svijetu, imali su gomilu uvrnutih priča i običaja.

			„Bijela Gospa je legenda mali. Stara legenda o kojoj ti je bolje ništa ne znati.“

			„Štiti li pomorce? Jeste li zato prolili ono vino?“

			„Mali, zaboravi“ kapetan je zastao na otvorenim vratima iz kojih ih je zapahnula toplina, svjetlost i buka supijanih glasova. „Ne štiti ona nikoga, ona daje ako je zamoliš. Kap sreće nakon koje popiješ čašu pelina. Ne pitaj me više o njoj, nisam večeras raspoložen za stare priče.“

			Ostavio ga je vani, zatvorivši vrata za sobom, a nakon još nekoliko minuta svježeg zraka, koji mu je donekle razbistrio glavu, i Tonko zaključi kako je vrijeme da se vrati unutra. Bacio je još samo jedan pogled prema otočiću koji je uronio u tamne valove, slegnuo ramenima, stresao glavom, pa nestao u utrobi koćarice.

			Jutro ih je dočekalo kricima galebova, cijelo jato presrelo ih je kod otoka najbližeg obali. Prije nego što bi uplovili u luku, bijeli kovitlac pratio ih je sve do gata, tamo bi se većina njih smirila na valovima oko broda, čekajući otpatke, dok bi oni nestrpljiviji i gladniji nastavili lepetati iznad njih. Tonko se izgubio u teškom radu, valjalo je sve izvući i utovariti u hladnjače da odvezu ulov na preradu i prodaju. Većina toga što bi donijeli odmah je jurilo u inozemstvo, smo mali dio završavao je na lokalnoj ribarnici, i to ne često. Nakon toga mogao je na zasluženi odmor, ne dugo, sutradan su planirali isploviti ponovno, ili najkasnije prekosutra, čim mehaničari srede jednu od kopči koja im je zadavala probleme u plovidbi. Znajući koliko vrijedi svaki izgubljeni dan, Tonko bi se kladio da idu na more već sutra navečer, makar gazda morao ugraditi potpuno novu.

			Vrijeme za kavu već je prošlo kad je došao do lokala u kojem su se okupljali ljudi koji su radili na brodovima i u servisima marina i lučica. Ujutro bi se dupkom napunio, netom prije radnog vremena, ali nadao se da će Špiro i Josip još uvijek biti za nekim od stolova, rijetko su kretali na posao rano. Rad u fušu u sezoni omogućavao im je da sami odrede radno vrijeme, makar bi tako često radili do u noć, ali opet, nitko od njih nije imao ni ženu ni djecu koji bi ih čekali kod kuće, premladi su za to. Nije ih zatekao u lokalu, uputio se prema škveru, u kojemu su brodove održavali domaći moreplovci i radnici, i putem u trgovini uzeo nekoliko piva. Našao je svoje prijatelje tamo, na dijelu bez betonske podloge, radili su na nekoj jedrilici, bruseći staru boju s nje. Očito su u vremenskoj stisci, zaključio je, vidjevši koliko su već odmakli od jutra. Za pivo su ipak rado uzeli pauzu, ugasivši svoje brusilice, i skinuvši teške maske i zaštitne naočale s lica. Tamo gdje su ih nosili lica su im ostala bijela, sve ostalo oko očiju i usta plavilo im se od prašine u koju su pretvarali staru boju.

			Tonko je bio dvije godine mlađi od njih, ali Špiro mu je bio prvi rod, a odrasli su u istoj ulici, tako da su ga dva starija dječaka nekako navikla vući za sobom kroz djetinjstvo, mada su ga često i ostavljali po strani. Otkada mu je, prije tri godine, najbolji prijatelj otišao na fakultet u Zagreb, Tonku su zapravo ostala samo njih dvojica. S drugim momcima iz mjesta održavao je prijateljske odnose, igrali bi nogomet i pili povremeno u društvu, ali istinski ugodno osjećao se samo uz ovu dvojicu vjetropira.

			Sjedili su zavaljeni na drvene potpore koje su držale brod uspravno, truseći drugo pivo, kad ih je Tonko zapitao ono što mu se motalo po glavi od prošle noći.

			„Nego, znate li vas dva za legendu o Bijeloj Gospi?“

			„A što će ti to?“ upita ga Josip i obriše usta od pjene, razmazujući tako plavu prašinu i po njima.

			„Ma, noćas smo prošli pored jednog otočića i barba je nešto rekao.“

			„E, Babuljak, je li taj?“

			„Mislim da je, pored Vrtlaca, obična golet.“

			„Čuli smo“ nadoveže se Špiro. „Čuli smo. Čak me je ova budaletina jedne noći punog Mjeseca nagovorila da odemo tamo. Jer kao za takvih noći ta Gospa ispunjava želje. Potrošio kantu goriva za gliser zbog njegovih pizdarija. A našli samo kamen i sol. Ali bio sam pijan i prije nego što smo krenuli.“

			„Kakve želje?“ Tonko se sjetio onog što je barba rekao. Kap sreće.

			„A sinko, ako je lijepo zamoliš popušit će ti ga. Eto kakve želje“ Josip prasne u smijeh i kucne se sa svojom bocom o Špirinu.

			„Ma nosite se. Barba je prolio dobro vino u more zbog nje. Odnosno njenih slugu.“

			Špiro samo slegne ramenima, dok se Josip nastavio cerekati i otpijati pivo. Tonko je čekao sve dok Špiro nije odlučio dodati još nešto.

			„Ne znam za nikakve sluge. Bijela Gospa u noći punog Mjeseca navodno ispunjava želje onima koji to zaslužuju. Ili stvarno jako žele, ili tako nešto.“

			„Ma nije“, Josip odmahne glavom „krivo si zapamtio. Ona donosi sreću onome tko je zatraži. Ništa konkretnog, samo to, nije ona zlatna ribica, krelac jedan. Donosi sreću, njen poljubac navodno, ali onaj kome je donese plati kasnije veliku cijenu, tako sam čuo.“

			„Kakvu cijenu?“ Tonku na pamet padne škrinjica puna zlata, koju pomorci gusari polažu u noći na pustu stijenu otočića.

			„A otkud znam. Valjda ti poslije otkine jaja, hajde ne budali, i daj tu pivu ako je ti nećeš popiti do kraja.“

			„Strica tvog kapetana navodno je poljubila Bijela Gospa“ nadoveže se Špiro. „Tako se pričalo. I starog Lukšu, i njega.“

			„Strica mog barbe? To je onaj što je umro paraliziran nakon nesreće na moru, ima već dugo? Pola života proveo je u kolicima. I Lukša slipac, onaj starac kojemu je izgorjela kuća a on oslijepio? Njih dva?“

			„E, njih dva. Ma, to ti je tako neka legenda, kad netko kome je sve u životu polazilo za rukom odjednom počne doživljavati nesreću za nesrećom. Poljubila ga Bijela Gospa, dala pa uzela, tako nešto je moja baba znala govoriti. A uvijek imaš tih praznovjerja koliko hoćeš kod nas. Hajde, odjebi sad, imamo posla.“

			Dok se vukao prema kući Tonko je spremno zanemario sve o čemu su razgovarali. Osim one kapi sreće. Žurio se sad okupati i presvući, skinuti sa sebe smrad ribe, iako mu se činilo da ga uvijek prati. Još malo i vrijeme je za kave na rivi, u kafićima za turiste i malo finije mještane. Ona će svakako biti tamo. Subota je, sigurno je doma za vikend, kao i svaki drugi, dolazi zbog bolesne majke, to je znao. U nedjelju će biti na misi, kao i uvijek, a i on će otići, makar da iz reda – dva dalje gleda u njen potiljak, delikatni, dugi vrat i čvrstu pletenicu koja joj pada niz ravna leđa. Danas će sigurno izaći s prijateljicama na kavu, sve studentice. Sve cure koje njega jedva da primjećuju. Osim nje, ona bi ga uvijek pristojno pozdravila, ali ona se tako ponašala prema svakome, dok joj se ne bi zamjerili, tada bi postajala ledeno hladna i odrješita. Možda danas raspusti svoju kosu, svijetlosmeđu koja je padala u kovrčama oko njenog predivnog lica. Kosu koju je jarko svjetlo bojalo u crvenu boju i koja je tada bliještala kao sunčeva korona. Možda danas obuče i neku mini suknju, mada nikad nije nosila previše kratke, niti jako uske, ali čak i tako vidjet će joj noge, te nemoguće duge noge za koje je smatrao da su božanstvene. Ne da joj je to ikad rekao, vidio je nekoliko puta kako bi otpilila momke koji bi joj se nemušto ili previše drsko udvarali, i kako bi poslije prolazila kraj njih kao da ih ne primjećuje. Ona nije padala na glupe fore i dvosmislene upadice.

			Marta je odrasla samo dvije ulice dalje, išla u razred godinu iza njega, i naravno da su se poznavali. Poznavali i ništa drugo. Nikad nije pokazala ni trunke zanimanja za njega, bez obzira što se prema njemu odnosila ljubazno i što je znala povremeno s njim i razmijeniti nekoliko rečenica. Visoka gotovo kao i on, i mršava na način koji je njemu djelovao istodobno krhko i snažno. Godinama je već beznadno zaljubljen u nju, iako se nikad nije usudio to joj pokazati. Bolno svjestan da je van njene lige, ni naročito zgodan ni pametan, ni blizu njoj, a ni novca nije baš imao, iako je znao da to njoj ne predstavlja bitnu stvar kod momaka s kojima je povremeno izlazila. U onim rijetkim trenutcima kad je razgovarao s njom morao se truditi da ne izvali neku glupost, razmišljajući pomno prije nego što bi progovorio, djelujući tako valjda još sporiji i gluplji nego što je bio. I uvijek se trudio da ne skida pogled s njenih zelenih očiju, koje bi i same postajale svijetle na suncu, sive na običnom svjetlu, a tamne u sjeni, i da ne prelazi tada pogledom preko njenog savršenog tijela, da ne napravi od sebe još većeg idiota.

			Nije obukla suknju, nosila je uske traperice, ali i u njima se mogao diviti njenim dugim nogama. Sjedio je samo tri stola dalje od nje, s jednim od svojih starijih rođaka i nekim njegovim prijateljima, nesvjestan o čemu oni razgovaraju, motreći samo nju ispod svojih tamnih naočala, pijuckajući polako svoju kavu s mlijekom, istu onakvu kakvu je ona pila. Kad je odlazila prošla je pored njegovog stola, a on ju je zazvao: Hej Marta, i nasmiješio se. Samo je preletjela pogledom preko njega, sivo zelenih očiju skrivenih iza velikih, okruglih sunčanih naočala, i jedva primjetno kimnula glavom u odlasku. Zaboljelo ga je fizički, kao da je primio udarac u trbuh, ali često je osjećao bol kad bi je vidio ili mislio na nju. Kad bi pomislio da će za koju godinu završiti fakultet, zaposliti se u nekoj školi kao profesorica, ili u nekoj banci. Kako će se udati za nekog uspješnog, zgodnog i, naravno, pametnog tipa. Imati djecu koja neće biti njegova, i kako je možda više neće ni vidjeti. Boljelo ga je tada u trbuhu, ali boljelo ga je ponekad i u prsima. Ljubav je bol, tko god je to rekao bio je potpuno u pravu. I lagao je tko god je tvrdio da ona prolazi s vremenom, jer to je zbog nje osjećao godinama. I nije mu nikad bilo jasno kako i drugi ne vide koliko je savršena. Ni Špiro ni Josip nisu je smatrali nečim posebnim. Previsoka, premršava, nos joj je uvijek u oblacima, nema guzica, a ni cice joj nisu baš nešto. Secirali su je kao što su secirali natenane svaku djevojku u mjestu, mada im je Tonko tada, kad bi rekli nešto o njoj, poželio iščupati golim rukama grkljane. Jer ona u takve razgovore nije smjela pripadati. Jednom je čitao o Rimskim plemkinjama, patricijkama, i zamišljao je nju. Visoku, uznositu, karakternu i beskompromisnu. Trebala bi lebdjeti na oblaku, barem pola metra iznad tla, kreposna kakva je bila, umjesto što hoda po tlu kao ostali smrtnici.

			Kap sreće, razmišljao je, dok je pognute glave i s čvorom u trbuhu vukao noge prema malenoj kući svojih roditelja, u kojoj je i on još uvijek živio. Kap sreće ponekad je sve što čovjeku treba.

			Pokucao je nekoliko puta, nije dobio odgovor pa je odškrinuo oprezno nezaključana vrata. Još jednom je zazvao i dobio za odgovor neko mrmljanje iz tamne duplje malenog stana u prizemlju. Miris u unutrašnjosti imao je u sebi neku oporost, miris starosti, miris urina i prašine, zagorjelih jela. Miris tuge.

			Starac je sjedio u pohabanoj fotelji, zastori na prozorima propuštali su malo svjetla, ali Tonko se prisjetio da mu nije ni potrebno. Ta slijep je. Na stolu pored njega stajao je antikni radioaparat. Ugašen i nijem. 

			„Tko si ti?“ upita ga hrapav glas, dok su oči domaćina gledale nekud mimo njega.

			Tonko se predstavi, navede tko mu je otac a tko djed, u malom mjestu najbitnije, ime i prezime često ne znači mnogo. Dobio je samo kimanje glave i nekoliko trenutaka šutnje, u kojima se nervozno premještao s noge na nogu, nesiguran što da kaže sljedeće.

			„Pitao bih te što želiš mladiću, ali znam da si ovdje zbog nje.“

			„Nje?“ na trenutak mu je srce potonulo, naravno da je ovdje zbog nje, ali kako to starac može znati?

			„Bijele Gospe“, šapne starac, a Tonko odahne i protisne jedno tiho da.

			„Ne čudi se“, nastavi starac. „Ne dolazi mi mnogo ljudi u posjet, a i ti izuzeci čine to jako rijetko. Rado bih ti rekao da odeš, da ti nemam što kazati, ali zbog nečeg ne mogu. Zato nađi neku stolicu i sjedni. I slušaj.“

			Tonko privuče jednu kuhinjsku stolicu sumnjivog izgleda, otrese prašinu s nje i sjedne, popraćen cviležom starog drva.

			„Dobro“, odvrati starac na taj zvuk. „Poslušaj sad priču o Bijeloj Gospi. Zvala se Flavia, to znam sigurno. Mislim da u jednoj od kaleta, na onoj staroj kamenoj kući s tri tavana, tamo gdje je u prizemlju danas pizzeria, stoji grb njene obitelji, ali to je vjerujem samo detalj dodan mnogo kasnije. Otac joj je bio zemljoposjednik, obitelj joj se bavila i trgovinom, a živjela je davno, sigurno prije četiri stoljeća, a možda i ranije. Kad se traže činjenice iz tog doba ne nalazi se mnogo. Mlečani su živjeli u gradićima uz obalu, i našem, a i ona je pripadala njima. Udala se mlada, kako je i bio običaj tada, za mladića koji je obećavao, mada mu porodica nije pripadala rangu njene, toliko znam, ili mislim da znam, i meni je ovo netko jednom ispričao, a stoljeća iskrive i kamen, a kamoli ne priču.“

			Zastao je, ispružio ruku i stao pipati, pa došao do bocuna sa staklenim čepom. Miris jeftinog vina doplovio je i do Tonka. Starac otpije dug gutljaj, pomno vrati čep na mjesto i odloži vino natrag.

			„Nekoliko godina nije uspijevala ostati trudna, živjeli su dobro, muž joj se počeo baviti trgovinom, prvo uz njenog strica, a kasnije i sam. Imao je nekoliko uspješnih pothvata, roba iz Mletaka prema Osmanskom Carstvu, i obrnuto. Napravili su i vlastiti dvor, koliko znam ta kuća danas više ne postoji. A onda je zatrudnjela, kad je postala sigurna da je noseća muž joj je već bio na putu, i ona je jedva čekala da se vrati i da podjeli sreću s njim. Otišao je u Veneciju, s tovarom robe koju je preuzeo iz Bosne, on i još trojica kolega s kojima je zajedno iznajmio štivu trgovačkog broda. Ni ne znam čime su sve trgovali, čuo sam u životu nekoliko različitih verzija. Znam samo da ih je bilo četvero, dva starija muškarca, Gospin suprug, i još jedan mladić iz ugledne porodice, koji se tek probijao u poslu.“

			„I imali su sreće tada“ nastavi starac, slijepih očiju zagledanih u prošlost. „Zaradili i više nego što su očekivali. I tada ih je zadesila nevolja pri povratku. U Zadru je kapetan iskrcavao pošiljku iz Venecije, a najmlađeg među njima, noću u povratku iz neke taverne, opljačkali razbojnici i izboli noževima na smrt. U zajedničkoj trgovini veći dio njegove zarade dijelili bi tada njih troje preživjelih, tako mi ispričaše. Isplovili su taj dan kasno, puhala je žestoka bura, ali kapetan je ipak odlučio krenuti dalje, makar je uzeo rutu oko Kornata, ploveći gotovo otvorenim morem, da se ne nasuče u nekom kanalu. Uhvatila ih noć na moru, a s njom i još smrti. Dva stara trgovca izračunala su valjda koliko bi dobili kad bi ih dopao još jedan dio. Smrt jednog ili dva partnera noću u stranom gradu, od ruke razbojnika, tko će znati razliku, tko će provjeravati njihovu priču, naročito ako potplate kapetana, koji je dukate volio više i od mora.“

			„I tako,“ nakon još jednog susreta s gutljajem vina reče starac „pozvali ga u kabinu u kasar broda, udarili ga potajice drvenom palicom po zatiljku, i nastavili tući. Izbacili ga u more kroz maleni prozor kabine i otplovili zadovoljni s postignutim. Samo što nije umro. Ne odmah barem. Uspio je doplivati do malenog otočića, zapravo ga je više more izbacilo, jer polomili su mu i ruke i noge, a i dobar broj rebara.“

			„Babuljak“ progovori Tonko tiho.

			„Tako je“ potvrdi mu Lukša slipac. „Baš tamo. Ni tri milje od velikog, naseljenog otoka, ali što mu je vrijedilo, i da je tuklo jugo umjesto bure, polomljen kakav je bio ne bi otplivao nigdje osim prema dnu. Mogao je samo danima umirati od žeđi, jer nitko nije zbog vremena izlazio dugo na more, i zazivati njeno ime dok mu usta nisu popucala i stisnula se od dehidracije i soli.“

			Kad su se trgovci vratili izvijestili su sve o smrti svojih kompanjona. Flavia se srušila kad su joj prenijeli vijest, kad je došla k sebi vidjela je da krvari. Izgubila je dijete, nakon niti dva mjeseca trudnoće. U jednom potezu ostala je bez svega, bez muža i bez djeteta. Ubojice njenog muža su joj isplatili dio njegove zarade, po običaju, iako su joj dali daleko manje nego što joj je trebalo pripasti, pravdajući se da su prošli lošije nego što su mislili da hoće. Ali vidjela je u njima prijetvornost, nanjušila na njima laž i izdaju. Stajala je tu noć, nakon što se srela s njima, na mulu ispred kuće u kojoj je živjela s mužem, i u noći čula njegovo dozivanje, njegove vapaje. Da, jasno mi je, nikako ih nije mogla čuti, ne na toj udaljenosti i danima kasnije. Ali nekako ipak jeste. I znala je, kad je sjela u maleni brodić i krenula veslati, da ide na put bez povratka. I našla ga je, po nekima posljednji dah ispustio je u njenim rukama. A ona je ostala tamo, na golom kamenu, držeći njegovo truplo, ridajući nad njim i zazivajući osvetu. Ne znam točno ni s kojim božanstvom je sklopila pogodbu, bogom mora ili podzemlja, ili je dobri stari vrag došao u obličju nekog od njih. Čašu pelina za svaku kap sreće koju su kupili s novcem otetim od njenog muža. Vreću nesreće za šaku sreće stečenu otetim. Ne želim ti pričati što su sve doživjeli kasnije ti trgovci koji su joj ubili muža, dijelom jer se priče razlikuju kroz stoljeća, dijelom jer mi je i samom to poznato. Patili su, samo to znaj, patili su mnogo i dugo.“

			Zastao je, znakovito kimajući glavom, dok mu se ruka kojom je privlačio bocun tresla, a oči postajale vodnjikave.

			„A za to je platila cijenu. Prema priči, danima kasnije našli su je u prolazu neki pomorci. Ili jedan ribar. Mrtvu, s mrtvim mužem u naručju. Svu bijelu, po jednoj verziji nosila je svoju vjenčanicu, po drugoj, okamenila ju je sol. Zato su je prozvali Bijela Gospa. Dok su se iz luke vratili po njih, njihova tijela su nestala. Kako je nastala legenda ne znam. Možda se pojavila tom prvom ribaru. Možda je on prvi dobio njenu ponudu. Za svaku godinu sreće, dvije godine patnje. To je ono što ona daje. Muškarcima. Uzmi desetljeće sreće, a kad prođe ispijaj dvostruko toliko tragedije. To je bila pogodba. Njen život, njena duša, duše sviju koji se njoj obrate za sreću, u zamjenu za istinu i osvetu. Eto, to je legenda o Bijeloj Gospi. I ne bi čovjek vjerovao, ali onih koji bi pristali na to uvijek je bilo dovoljno.“

			„I vi šjor Lukša?“ Tonku se njegova priča učinila istinitom najviše zbog glasa kojom ju je pričao, glasa koji je cijedio tugu.

			„I ja mladiću. I ja. Deset godina sam imao sve, ženu koju sam volio i koja je voljela mene, kćeri i uspjeh. Znaš da sam bio slikar, nekoć sam platna ukrašavao morskim motivima koje sam prodavao turistima. I životario. I sanjao. Nakon njenog poljupca osvojio sam ženu za kojom sam žudio i postao sam gotovo slavan. I prilično bogat. A onda je došlo doba naplate. Ostao sam bez obitelji, bez kuće koja je izgorjela, a s njom i atelje i gomila mojih radova koji su trebali na jednu izložbu. I moj vid je nestao tada. Moje slike postale su neželjene, nestajale su negdje jedna za drugom, ne znam ni za jednu iz tog doba koja postoji. Ali obitelj, momče, taj gubitak najviše reže dušu.“

			„Umrli su?“

			„Nekima kao što sam ja jesu. To su oni sretniji, rijetki. Većinu ih žena ostavi zbog drugog muškarca. Zamrze ih. I one i njihova djeca. Odreknu ih se zauvijek. Odnesu im bogatstvo koje su stekli. Jer kad prođu godine sreće čovjek počne donositi jednu lošu odluku za drugom. I često su u blizini, tu, a nedohvatni, da bi boljelo još više. Da, još više. Oni kojima smrt uzme najbliže barem im na grobu mogu suze liti.“

			„Ali to nije najgore. Godine prođu. Ne bi vjerovao kad si tako mlad kao ti, ali prođu, čak i te duge godine pune boli. I rekao bi čovjek, prošlo je, popio sam i tu zadnju čašu pelina cijelu i provario, ali nekako ne ide, ne vrati se ništa na staro, ne donesu iduće godine ni mir ni prihvaćanje. Tolika nesreća ostavi trag na čovjeku, prekrije ga kao nevidljivi šugavi prekrivač, kao breme što mu zauvijek iskrivi leđa, kao govno na potplatu što smrdi gdje god da kreneš. Ljudi to osjete, osjete i izbjegavaju te kao da si kužan, ne postoji natrag, ne postoji bolje sutra. Ali možeš barem jedno.“

			„Što?“

			„Otići. To možeš. Napustiti ovu dolinu suza jednom zauvijek, jer te kletva više ne prati i ne vezuje teškim lancima za ovaj svijet. Ako nisi kukavica kao ja, koja nema ni za to hrabrosti. Legenda kaže da većina muškaraca, nakon što završe njihove duge godine nesreće, ode do otočića i baci se u more s kamenom oko nogu. Nema raja nakon što jednom založiš dušu, a jedinu mrvu spokoja može ti opet dati samo ona svojim poljupcem, kao što je dala jednom svu sreću svijeta, samo ona te može osloboditi, pa joj pristaju služiti u dubinama mora. Zato oni koji znaju proliju bocu vina dok prolaze pored otočića. Za njene sluge.“

			Šutjeli su nekoliko trenutaka, Tonko se već počeo pitati što mu je bilo da dođe ovdje, racionalnost je počela provirivati kroz jezu koju mu je priča na tren zadala. Lukša pročisti grlo i upita ga.

			„Ljubav ili bogatstvo?“

			„Molim?“

			„To što tražiš. Da pogodim, ljubav. Osjećam to u tebi. Ponekad je bogatstvo u pitanju, ali novac baš i ne kupuje sreću. Ne na način na koji to radi ljubav.“

			„Znaš, nije gubitak najteži. Samoća najviše boli. I sjećanje tako oštro, tako sjajno i prisutno. Ne znam što sam radio jučer, ni prekjučer, znam samo kako sam se loše osjećao, što me je sve boljelo. A pamtim tako jasno te stare dane sreće. I svaki put me samo podsjete na to što sam izgubio, ne donesu mi ni sjetu ni toplinu do srca, samo bol. Zaboravi je mladiću, otiđi i zaboravi sve, naći ćeš jednom drugu ljubav i neku sreću.“

			„Ne mogu“ odmahne Tonko glavom, zaboravivši da ga starac ne vidi. „Ne mogu i neću.“

			„Da“ uzdahne Lukša „Znam, čim si ovdje. Možda sam samo tebe i čekao, da mi daš hrabrosti, jer i meni je vrijeme da odem opet do nje.“

			Tonko ustane sa stolice, škripala je turobno, stajao je trenutak, a onda odlučio da ode. Zahvalio se tiho i okrenuo prema vratima.

			„Sinko, reci joj da stižem. I prolij koju bocu vina kad prođeš jednom pored otočića, makar i lošeg. I zapamti, moraš ići sam i s brodićem bez motora, samo veslo i jedra, ako je želiš vidjeti.“

			Jeza mu je opet prošla niz leđa dok je izlazio iz smrdljivog stana na svježi zrak. Otresao ju je sa sebe, uvukao glavu u ramena i pomislio da bi bilo najbolje da zaboravi sve što je čuo.

			Nedjelja je osvanula sunčana, a ono je i otjeralo more koje su ga pohodile cijele noći. Crkva se tu nedjelju dupkom napunila, uspio se ugurati tek četiri reda iza nje, a uz to je još imala i maramu koja ju je skrivala, vidio joj je samo tjeme. Čekao je vani da prođe, da joj se makar na trenutak javi, ali ona je izašla s telefonom prislonjenim uz uho. Smijala se nekome s druge strane, sretna i vesela, ne primjećujući nikog oko sebe, a najmanje njega. Njen smijeh mu je nekad zvučao kao anđeoska pjesma, a sad ga je rezao kao nožem, dok je zamišljao onog zbog kojeg je tako sretna. Ostao je tamo, gledajući dok se udaljava, svjestan da će se svakim danom koji prođe udaljavati samo sve više.

			To popodne javio je barbi da se ne može ukrcati na koću, da se osjeća loše, i bacio u more staru djedovu drvenu pasaru s kabinom. Imala je i neko jedro, ali odavno je istrunulo, tako da su mu ostala samo vesla, za sve milje koje je namjeravao prijeći. Struja i vjetar išli su mu na ruku, barem to, mada je uz vesla u rukama stalno imao vjedro kojim je izbacivao more iz stare brodice. Krpali su je svake godine, punili i stakloplastikom ali drvo je sve više popuštalo.

			Mrak ga je zatekao na nešto više od pola puta, Mjesec je izašao žut, okrugao i velik, a Tonko je još više zapeo, ne mareći za bol u mišićima. Zanemarujući sve osim želje veće od života. Stigao je do otočića u sredini noći, potpuno iscrpljen kad je gotovo nasukao pasaru na stijene. Hladno more obavilo ga je do koljena kad je zakoračio prema obali, tresao se od umora i hladnoće, a Mjesec je jedva davao dovoljno svjetla da vidi kamo staje.

			Ostao je drhteći, ogledavajući se oko sebe, dok su se pramenovi magle vukli preko stijena. Svrnuo je pogled pa ga opet vratio, u početku nesiguran, a onda hladnoća noći nije više jedina miljela po njegovoj koži. U magli je stajao lik i sam kao satkan od nje, okrenut mu leđima, s pogledom u daljinu preko mora. Nedvojbeno ženska prilika, njene haljine vijorile su prozirnom bjelinom oko nje. Vjenčanica, da, pomislio je, ali svakako ne od tkanine. Magla i sol, to je ono u što je stajala ogrnuta. Skupio je hrabrost, zakoračio prema njoj i zazvao je.

			„Gospo.“

			Okrenula je svoje bijelo lice prema njemu i pogledala ga svjetlucavim, mrtvim zjenicama od soli. Kosa boje soli vijorila se oko njene glave, miješajući se i stapajući s pramenovima magle. Ispružila je ruke prema njemu a on zakorači prema njoj.

			„Tražiš sreću“ progovori ona kad joj se približio na četiri metra, s glasom koji je zvučao kao vjetar i valovi.

			„Da“ odvrati on. „To tražim.“

			„Godina sreće, dvije godine patnje. Čaša pelina za kap sreće. Koliko ih želiš?“

			„Dvadeset“ odvrati on i zakorači još jedan korak bliže. U njenom izrazu lica ugledao je na tren sjenu tuge. „Molim te.“

			„Mnogo žalosti prizivaš k sebi. Mnogo tuge zbog neuzvraćene ljubavi.“

			„Mogu cijeli život biti nesretan bez nje“ odvrati Tonko. „Ili dio svog života sretan s njom.“

			„Da, možeš. Ali ćeš poželjeti da nisi.“

			„Neću“ odmahne on glavom. „Umro bih za jedan njen poljubac, položio bih joj srce pred stopala za jednu noć s njom, nijedna cijena nije prevelika da bude moja.“

			„Neka bude“ odvrati ona i približi mu se. Podigne se na pramenovima magle, nagne glavu i utisne mu hladno slani poljubac na obraz, pa lagano odlebdi van njegovog dohvata. ,,Dvadeset godina ti dajem. U ljubavi i životu. Čak ćeš i zaboraviti kako si stekao to što ćeš imati, i što te čeka, tako da možeš biti istinski sretan sve te godine. Ali sjetit ćeš se kad dođe vrijeme da tvoja sreća potone na dno mora, sjećat ćeš se sve dok ne budeš imao osamdeset i neku, tek tada ćeš moći ponovno doći k meni. A sad odlazi.“

			Udaljila se od njega i počela rasplinjavati u magli. Nakon nekoliko trenutaka Tonko je ostao sam, sam pod Mjesecom, ali umjesto hladnoće sad ga je ispunjavala toplina. Gotovo je trčao natrag do brodića, ukrcao se i odgurnuo, ne mareći što se voda opet probijala unutra. Usmjerio ga je natrag prema obali i uhvatio vesla. Mjesec je prosipao srebrne novčiće po valovima, krijeste su im rubom oka djelovale kao glave što ga promatraju, ali kad bi se zagledao ne bi ih više vidio. Podigne s krme bocu koju je ponio od kuće, bocu najboljeg domaćeg vina što su imali, i izlije ga među valove. Stajao je nepomično još par minuta, izbacujući vodu, a onda ga i struja krene nositi u željenom smjeru.

			Srce mu se punilo dok je veslao natrag, ne osjećajući više ni žuljeve ni bol u rukama. Dok je veslao natrag prema njoj a niz grlo mu do srca klizila kap sreće.

			Antea Benzon

			Rujan i Sovuljaga

			45°27’0.29”N, 14°36’6.94”E

			Rujan nije znao zašto se tako zvao. Da je poznavao svoje roditelje, vjerojatno bi ih već davno pitao zašto mu nisu mogli dati opako ime na čiji spomen i najveći junaci zadršću, kao Srpanj ili Siječanj, ali nije se žalio. Nije se ni imao kome žaliti, osim ujni, a ona je sva njegova svakodnevna zapomaganja čula beskrajno puta.

			Bio je svjestan toga da ju je stvarno često zasipao glupim pitanjima, od čega ga čak ni činjenica da je rijetko kada dobivao odgovore nije odvraćala, te je zaključio da je možda unaprijed trebao razmišljati o temama razgovora. Govorila bi mu da je već zreo mladić i da treba početi pronalaziti svoje odgovore, a ne ih konstantno tražiti od drugih, no nije vidio način kako pronaći istinu o porijeklu svog imena bez tuđe pomoći. On se nije sjećao dana kada mu je to ime nadjenuto niti rasprave koja je dovela do odabira imena, netko mu je morao reći. Predugo vremena ju je zamarao glupostima kao ,,zašto je nebo plavo?” ili ,,jesam li dovoljno visok za svoje godine?”, trebalo ju je pitati neko bitno pitanje prije ili kasnije.

			Bacio je travku koju je grizao posljednjih par minuta u potok i ustao s kamena iz starog mlina. Tog je dana  trebao paziti na ovnove i jarce, ali ih nije bilo. Čekao ih je nekoliko sati i da su se mislili pojaviti to bi već učinili. Ionako je već bilo vrijeme za ručak.

			Skačući po kamenjima koji su izvirivali iz vode, prešao je na drugu stranu i obuo svoje stare kožne cipele.

			Žuborenje potoka polako je postajalo sve tiše u njegovim ušima dok je odmicao velikom zelenom livadom obraslom visokom travom i divljim margaretama. Bio je izuzetno vedar kasno ljetni dan i prvi uzdasi jeseni već su se mogli osjetiti u vlažnom zraku. Rujnu je to bio najdraži dio godine jer je i dalje bilo dovoljno toplo da se okupa, ali ne previše vruće da mu i sjedenje u hrastovoj sjeni stvara vrtoglavicu. 

			Prošao je pokraj stare šumarske kolibe gdje je pravio logor kada je bio manji i uskim šumskim putićem, oblikovanim isključivo njegovim koracima, krenuo k ujni, putem šaljivo mahnuvši staroj sovi ušari koja ga je uvijek gledala s grane starog hrasta.

			 Ptice seoskog šumarka bile su glasne kao i uvijek u to doba godine; znao ih je gotovo sve prepoznati po pjevu zahvaljujući ilustriranoj knjizi o pticama koju je imao. Kao dječak uvijek je kopirao crteže iz nje toliko da ih je skoro sve naučio napamet, a kasnije je znao sjediti u šumi pod stablom satima čekajući priliku da ugleda jednu od njih i sam je skicira i opiše njen pjev. S njih je kasnije prešao i na biljke, pa je crtao ljekovito bilje koje je brala ujna, a isto tako povrće koje je uzgajala. Crtao je zatim i stabla, građevine, krajolike, toliko toga da su crteži zauzimali većinu prostora u njegovoj sobi. Znao je da ga je ujna podržavala u tim aktivnostima jer je često s njime reciklirala papir iz starih knjiga koje bi pronalazio u napuštenim kućama kako bi mogao crtati na njemu. Nekada bi mu čak napravila i platno za slikanje ili mu dala da oslika neku tkaninu.

			Njih dvoje živjeli su u dvjema drvenim kolibama udaljenim od ostatka sela. Bile su to dvije trošne kućice, jedna tik pored druge, no uredne i dobro održane iznutra. Rujan je, iako je teoretski živio u svojoj vlastitoj kući, većinu svog vremena provodio kod ujne, učeći od nje, pomažući joj u poslovima i praveći joj društvo.

			Stigavši do njene kolibe na rubu šume, bez kucanja je ušao i pozdravio ujnu koja je u tom trenutku sjedila za tkalačkim stanom. Ručak je već bio za stolom i bilo je očito da je čekala da se vrati.

			„Što ti je toliko dugo trebalo?” pitala ga je ne osvrćući se.

			„Ne znam, mislio sam da će se pojaviti, ali na kraju nisu” , odgovorio joj je i zavalio se u malu drvenu sjedalicu.

			„Ah, tako dakle. Ja sam se već prepala da si zaspao negdje i zaboravio na ručak!”

			„To se dogodilo samo jednom! No dobro, možda dva puta, ali obećao sam da neće više!”

			Ona se nasmijala i polako ustala od tkalačkog stana kako bi i ona sjela za stol.

			Bila je već starija žena, davno prošavši svoju šezdesetu, te je svoju sijedu kosu uvijek držala u čvrstoj punđi. Bila je blaga i dobroćudna žena koja se uvijek smijala lošim šalama i rado prepričavala priče iz svoje mladosti, nešto što je volio slušati više od ičega.

			Kako su oboje objedovali, produžili su do povrtnjaka pobrinuti se o kupusu, špinatu, grahu i ostalom povrću koje su trenutno uzgajali. Svaka biljka bila je dragocjena i svako sjeme se brižno čuvalo za sijanje sljedeće sezone. Rujan je nakon toga krenuo cijepati drva za ogrjev dok je ujna sjedila pred svojom kolibom, plela i razgovarala s njim.

			„Znaš, kad sam ja bila tvojih godina, moja me majka jednog jutra zadužila da cijepam drva, a ja to nikada nisam prije radila, samo gledala, i sad zamisli mene sa sjekirom koju sam jedva mogla podići. Bila sam dosta osjetljiva tad, bah. I zamahujem ja na najmanji komadić drva ikad da ga posiječem! Baš tu gdje ti stojiš!“ govorila je i smiješila se, a on je šaljivo kolutao očima.

			„Da, da, i onda ti se sjekira zaglavila u drvu i nisi je mogla nikako izvući, pa si je lupala o stijenu i glava joj je otpala, pa si dobila batine”, rekao je brzo.

			„He he, vidiš kako si zapamtio! Uči od mojih grešaka momče, svaki predmet je dragocjen, sve će ti to trebati kasnije u životu” rekla je uz nostalgičan uzdah i nastavila plesti.

			„Ne brini se, ipak imam nešto mišića u svojim tankim rukama!“ rekao je i svom snagom zamahnuo prema komadu drva prepolovljujući ga na dva dijela, “Evo, meni dosad nikad nije zaglavilo drvo!”

			„Eh, eh, lako je tebi govoriti kad si sve odmah naučio od mene. Da je meni moja majka htjela pokazati...Njoj je isprva bilo smiješno, dok nije vidjela da sam uništila sjekiru!”

			Rujan se nasmijao, a i ujna s njime.

			Razgovori s njom uvijek su bili ugodni i opuštajući, te je s pouzdanjem mogao reći da je uživao u njenom društvu.

			Ipak, toga dana, kao da ga je nešto počelo kopkati.

			Kada je završio sa svim poslovima, rekao je ujni da ide crtati u šumarak kako je i inače običavao, te se uputio u svoju kuću po ugljen i papire.

			Njegova kuća, ili bivša kuća njegovih roditelja, bila je u napola raspadnutom stanju kada je prvi put ušao u nju godinu ranije, nedodirnuta vjerojatno od njegova rođenja. Sa samo dvije prostorije i tavanom, većina namještaja unutra počinjala je trunuti te je za sjedenje sam izradio vlastitu novu sjedalicu koju je držao na tavanu ispod krovnog prozora. Njegovi roditelji, koji su davno otišli, za sobom su ostavili praktički sve; porculansko posuđe koje je i dalje bilo uredno posloženo na starim ladicama koje samo što nisu otpale sa zida i koje je Rujan s vremena na vrijeme čistio od prašine i punio sjemenkama za ptice koje bi ulazile na tavan s prozora. Vreteno i tkalački stan također su bili ostavljeni netaknuti s nedovršenim materijalima, posteljine i odjeća u škrinjama, a ogledala potpuno prekrivena prašinom koju je mukotrpno brisao kada je uređivao kuću. Spavaću sobu, u kojoj je najviše boravio, prenamijenio je u radionicu, gurnuvši krevete u kut i prebacivši kuhinjski stol unutra kao radnu površinu.

			Osim svih ostalih manjih predmeta koji su bili sačuvani, poput češljeva, glačala i vaza, ono što je Rujan najviše cijenio bilo je nekoliko knjiga koje su bile ostavljene u jednoj od škrinja. Nisu ga previše zanimale, štoviše, bile su dosadne kuharice sa svim njemu već poznatim jelima te ih je vrlo lako mogao reciklirati za papir no to nije činio zbog osjećaja pripadnosti njegovim roditeljima. Možda i jesu bili samo uobičajeni ljudi što je mogao prosuditi po interijeru kuće, ali ipak je htio ostati povezan s njima na bilo koji način.

			S ljestvama koje je izradio par mjeseci ranije s ciljem penjanja na tavan, popeo se onamo kako bi uzeo još praznog papira kojeg je ondje sušio. Tavan je inače bio prazan kada je tek stigao, što ga je malo začudilo, i tek nakon što je tu došao napunio ga je  svojim crtačkim materijalima i odbačenim dijelovima starog namještaja koje mu je moglo poslužiti pri izradi novog.

			Provjerivši jesu li suhi, uzeo je sve papire s tla i krenuo se spustiti natrag ljestvama kada mu je noga propala kroz dasku uz glasan krc.

			Isprva iznenađen, brzo se smirio i polako izvukao svoju nogu iz novonastale rupe u podu. Nije bilo ništa iznenađujuće, kuća se skoro raspadala. Imao je sreće što se veći dio nije odlomio i što nije potpuno propao.

			Spreman ostaviti problem za neki drugi put, krenuo je natrag kada mu je u oko upalo nešto neobično.

			U rupi koja je upravo nastala nešto se nalazilo.

			Rujan je oprezno posegnuo unutra i izvukao malu izblijedjelu zelenu knjigu. Bila je puna prašine te izgužvana od vlage, no, unatoč tome, u jednom komadu.

			Na njoj nije bilo naslova niti ikakvog drugog teksta pa je razočarano pomislio da je riječ o još jednoj zastarjeloj kuharici, međutim, prelistavši je, nije mogao ostati ugodnije iznenađen shvativši da je u pitanju bio dnevnik.

			To saznanje bilo je dovoljno da ga natjera da ispusti sve papire koje je držao i odmah krene čitati sve što je bilo unutra.

			Na prvoj stranici nije bilo napisano ništa doli ,,Subota”, te je pretpostavio da je to bilo ime njegove majke. Sve stranice koje su slijedile bile su označene datumom u mjesecu, ali ne i godinom, te su sadržavale jako kratke paragrafe teksta, negdje samo i jednu rečenicu. Rujan je bio odveć izvan sebe te je i taj šturi tekst u njemu budio rijetko kad doživljeno uzbuđenje.

			Prva stranica bila je označena datumom dvanaestog ožujka i tekstom:

			Odlučila sam pisati dnevnik iz dosade u slučaju da se nešto zanimljivo dogodi. Sakrit ću ga ispod daske da ga Listopad ne pronađe i pročita.

			Spominjao se Listopad! To mora da je bio njegov otac.

			Dvadeset treći ožujka

			Danas je Listopad uhvatio čak tri ovna. Imamo vune kao u priči. Mislim da ću morati presti danima. Ah. Nema veze, Barem ćemo imati novi prekrivač za zimu.

			Osmi travnja

			Danas je ogromna oluja. Pada krupa i cijeli dan nismo izašli iz kuće. Mislim da sam ispila pet čajeva. Barem sam dovršila s predenjem.

			Rujan je s velikim zanimanjem vrtio stranice dnevnika i čitao o svakodnevnom životu svojih roditelja, koji se ispostavio onako uobičajenim kako je i zamišljao. Svaki opisan dan bio je sličan; ili je bila opisana neka dnevna radnja, ili šetnja po šumi, ili urod iz povrtnjaka koji se nekoć nalazio iza kuće. Sve je to Rujnu bilo očaravajuće. A onda je tek naišao na dio koji ga je ozbiljno zaintrigirao.

			Dvadeset i osmi jedanaestog

			Ništa se uzbudljivo nije dogodilo mjesecima. Sve ptice su i dalje na granama, svi ljudi i dalje u svojim kućama i nitko nije nestao. Mislim da ću večeras otići vidjeti dolazi li i dalje. Znam da je to glupa i nepromišljena ideja, ali ne može mi se ništa dogoditi ako budem oprezna. Uvijek dođe na večer dvadeset i osmog dana u mjesecu te se kreće oko starog voćnjaka na zapadnom rubu šume. Sama pomisao je zastrašujuća.

			Rujan je podigao obrvu pročitavši to. O kome je govorila? Koliko je on bio svjestan, nitko nije posjećivao selo, pogotovo ne netko naizgled opasan, tako da ga je to pomalo zbunilo.

			Dvadeset i deveti jedanaestog

			Bila je tamo sinoć. Ne znam što radi u ovim vremenima. Nisam prilazila. I dalje je stravično.

			Prvi dvanaestog

			Danas smo Listopad i ja raspravljali o selidbi. Mislim da ćemo otići nakon nove godine. 

			Prvi prvog

			Ipak nećemo još ići. Trudna sam.

			To je bilo zadnje što je pisalo u cijelom dnevniku.

			Rujan je stajao s njime u rukama i očima fiksiranim na zadnju rečenicu pokušavajući upiti sve što je upravo pročitao. Svi dani do tog dijela su bili uobičajeni, a onda se odjednom pojavila nekakva strašna osoba koja dolazi svaki mjesec, selidba i trudnoća s njim.

			Razmislivši na čas, htio je odmah pojuriti k ujni, pokazati joj dnevnik i raspitati se o njegovom sadržaju, no stao je. U glavi je počeo brojati dane od prvog u mjesecu kada su provjetravali sve tkanine.

			Bio je dvadeset i osmi.

			Morbidna znatiželja odjednom je prožela čitavo njegovo biće. Da, mogao je pitati ujnu o čemu je riječ, ali poznavajući nju, izbjegla bi pitanje. Njemu se puno intrigantnijom idejom učinilo otići do starog voćnjaka, ili onog što je ostalo od njega, i vidjeti hoće li naići na isto što i njegova majka toga dana. Po onome što je napisala, nije izgledalo opasno, a on se sigurno nije bojao strašnih stvari.

			Htio je sam svojim očima vidjeti o čemu je bila riječ i po prvi put pronaći odgovor sam za sebe, baš kao što ga je učila.

			Tog poslijepodneva nastavio je sa svojim uobičajenim aktivnostima, no ovog puta je pažljivo planirao kako će neprimjetno otići do voćnjaka bez da ujna shvati. Ako je ona također znala za to o čemu je njegova majka pisala u dnevniku, sigurno bi ga pokušala zaustaviti, a to nije smio riskirati.

			I tako, čim je sunce palo i čim su večerali zajedno, pozdravio se s njom i rekao joj da ide na počinak u svoju kuću, iz čijeg je prozora zatim pažljivo pratio kada će se svijeća u njenoj spavaćoj sobi ugasiti da može krenuti.

			Nakon pet minuta čekanja, bio je spreman. Nije htio otići u susret s onim koji je trebao biti tamo potpuno neopremljen, te je sa sobom ponio svijeću i kresivo, kao i lopatu u slučaju da posjetitelj pokuša biti nasilan. Razmišljao je o tome da ponese sjekiru, ali je na kraju zaključio je da nije bio spreman na slučajno ubojstvo stranca u najgorem slučaju.

			Sa svojim stvarima i dnevnikom pod rukom, zaputio se do starog voćnjaka.

			Laganim trkom brzo je prelazio velik komad puta koji ga je dijelio od odredišta koje se nalazilo deset minuta pješačenja od njegove kuće. Kad se dovoljno udaljio, upalio je i svijeću kako se ne bi slučajno zapleo o nešto na dijelu puta koji mu nije bio potpuno poznat.

			Što se više približavao lokaciji, to mu je srce sve brže tuklo, dijelom od uzbuđenja, ali i dijelom od straha. Nije imao ni najmanje ideje koga ili što je trebao vidjeti, i ako će uopće biti tu, a sigurno nije znao zašto je njegova majka mislila da je strašno.  Možda je bila riječ o putujućem trgovcu iz nekog obližnjeg grada koji je bio pomalo ekscentričan? Ili kradljivcu voća i povrća?  A možda je posrijedi bio nekakav pljačkaš? Bilo kako bilo, nije htio previše lomiti glavu predviđanjima budućnosti i bez razloga se strašiti. Da je bilo ozbiljno opasno, ujna bi ga davno upozorila.

			Kako se počeo približavati lokaciji, već je iz daljine primijetio nešto neobično. Bilo je to svjetlo u daljini, na samom rubu voćnjaka u velikoj šumi. Nije bilo jačine onog kakvog bi vatra ispuštala, već mnogo manje i slabije, poput svijeće koju je držao u ruci. Isprva je pomislio da mu se pričinja, ali nije nestalo kada je protrljao oči, štoviše, micalo se.

			Rujan se naglo zaustavio na mjestu kada je shvatio da više nije bio sam i da je netko ondje. Stajao je dobrih stotinjak metara od šume, no to mu nije olakšavalo situaciju. Kada se pomisao da upravo gleda u neku novu osobu po prvi puta u svom životu napokon zacementirala u njegovom mozgu u isti čas je osjetio jaku znatiželju i paralizirajući strah. Da je bio dan vjerojatno bi se osjećao bolje, ali pod okriljem noći gdje je sve što je mogao vidjeti od te osobe bilo svjetlo u daljini, nije znao što da misli. U potpunoj crnini mraka nije vidio dalje od par metara oko sebe i to mu definitivno nije olakšavalo situaciju. Ovo je bila prilika koja se rijetko pružala, samo jednom u mjesecu, i došao je ovako daleko. Njegova majka je učinila istu stvar i preživjela, nije se imao čega bojati. Ako je on ugledao to svjetlo, osoba koja ga je držala zasigurno je ugledala i njegovo. Već je bilo učinjeno. Morao je otići pobliže istražiti, došao je predaleko da bi tako lako odustao.

			Polako je preskočio staru ogradu, sada groblja mrtvih isušenih stabala čiji su opskurni oblici u mraku stvarali abominalne figure koje su u Rujnu izazivale nelagodu. Nikada prije u životu nije mogao reći da se bojao stabala, ali sada je došao i taj trenutak.

			Svjetlo se i dalje kretalo kraj šume, lijevo – desno, neodlučno.

			A onda je krenulo ravno prema njemu. Sasvim polako. Njišući se, kao da se osoba koja ga je nosila gegala.

			Rujan se isprva malo obeshrabrio te se umalo nije okrenuo i potrčao natrag, no ustrajao je u naumu da vidi stranca i čvrsto koračao naprijed.

			Škiljio je ispred sebe ne bi li u mraku razaznao obris osobe koja je išla prema njemu i u glavi ponavljao kako je on taj koji je opasan jer nosi lopatu u drugoj ruci i da se ona vjerojatno boji njega.

			No, kako su si međusobno prilazili sve bliže i bliže, više nije bio siguran u tu pomisao.

			Sada,kad su bili petnaest metara udaljeni jedno od drugog, mogao je vidjeti da je osoba bila jako visoka, skoro dvostruko više od njega, i nije znao koliko je to bilo normalno kod ljudi jer je on sam bio već dosta visok, barem mu je tako ujna govorila.

			Svjetlo koje je držala je bila uljana lanterna, obješena na dugačak štap koja se polako njihala s koracima.

			Deset metara ispred nje, Rujan se zaustavio, i čim je to napravio, zaustavila se metar bliže. Tada je napokon mogao vidjeti o kome je bila riječ.

			Osim sebe i ujne, vidio je mnogo ilustracija različitih ljudi u knjigama i bio je poprilično siguran da ono što je bilo pred njim nije bilo ljudsko biće.

			Prvo što mu je uhvatilo pažnju bila su dva velika, žuta, buljava oka koja su gledala ravno u njega. Kada je postao svjestan tih ogromnih očiju koja su bila fiksirana na njemu, umalo da nije vrisnuo na sav glas. Groteskno je bila jedina riječ kojom je mogao opisati ono u što je gledao.

			Lice bića ispred njega bilo mu je potpuno nejasno u onih nekoliko trenutaka koliko se usudio gledati u njega, ali je mogao vidjeti da mu je s glave padala dugačka crna kosa, ili je barem izgledalo kao kosa, gotovo do tla. Nije imalo normalne obrve i čelo poput njega, već se umjesto njih perjasta nakupina produživala sve do tjemena i stršila van crne kose.

			Tijelo je bilo prekriveno dronjcima i tkaninom koji nisu činili smislenu odjeću, tako da nije mogao vidjeti većinu njegovog izgleda, ali jedna ruka, koja je držala štap s lanternom, je provirivala i nju je jedino mogao opisati kao koščatu i ljigavu, jedva deblju od štapa koji je držala, a iz svakog prsta ovijenog oko štapa je izvirao abnormalno dugačak nokat.

			Rujan osim ujne u svome životu nije vidio nijednog drugog čovjeka, i rijetko kad bi ugledao vuka, te uopće nije mogao pojmiti ono u što je gledao i prigodno reagirati. Nije bio siguran je li trebao bježati u strahu ili  uspostaviti komunikaciju i to ga je najviše izluđivalo. Njegove misli gorjele su od znatiželje i više od svega je morao znati što se nalazilo ispred njega, no nešto duboko u njegovom biću, nešto zaboravljeno, primitivni strah, govorio mu je da bježi. Oglušio se.

			„Tko si ti?“ nesigurno je napokon pitao biće koje je tiho zurilo u njega.

			Nije mu odgovorilo i nastavilo ga je gledati, što je bilo iznimno neugodno. Imao je osjećaj kao da će ga svaki čas naglo zaskočitite je čvrsto stiskao lopatu u svojoj lijevoj ruci.

			Napokon, otvorilo je usta, točnije, iskrivljeni kljun koji je imalo na njihovom mjestu, i šapčućim glasom progovorilo:

			„Kako se zoveš, mladiću?”

			Rujna je to pitanje iznenadilo. Znalo je govoriti! Razumjelo ga je! Možda je ispred njega ipak nije bio čovjek i možda je samo krivo protumačio čitavu situaciju.

			Ipak, osjećao je kao da nešto nije bilo u redu. Način na koji je govorilo nije bio prirodan ton govora, ne, govorilo je recitativno, skoro pjevno, od čega se počeo nelagodno osjećati, no i dalje nije odvlačilo od iznenađenja. Isto tako, on je prvi postavio pitanje koje je odgovorilo s drugim pitanjem, on nije bio dužan odgovoriti sve dok ne dobije svoj odgovor.

			„Odgovori ti prvo meni, pa ću ja tebi”, rekao je nešto sigurnijim tonom.

			Biće ga je nastavilo gledati bez riječi.

			„Odakle si? Tražiš li nešto?” Pokušao je ponovno, “Mogu li ti pomoći?”

			„Kako se zoveš?” upitalo je ponovno svojim neobičnim tonom.

			Ako do sada nije bio uzbunjen, sada sigurno jest. Učinio je korak natrag. Nešto nije bilo u redu sa svime ovime. Morao se vratiti kući.

			„Oprosti, ali ne mogu ti reći ništa dok mi ne odgovoriš prvo”, rekao je skoro drhtavim glasom, „I, ovaj, ako ništa ne kažeš, ja ću samo otići.”

			Tiho je i dalje buljilo.

			To je bilo to. Okrenuo se i dao u trk kao nikada do tada u njegovom životu. Trčao je preko čitavog polja i livada, sa svijećom koja se odmah ugasila od naleta zraka, kao da je bilo za spas golog života, jer možda i jest bilo tako.

			Okrenuo bi se svako malo da provjeri je li bio praćen, samo kako bi se uvjerio da je iza njega potpuni mrak i da je ostalo ondje gdje ga je ostavio.

			Olakšanje koje je osjetio kada je zalupio vratima svoje kuće bilo je neopisivo. Strovalio se na tlo ispustivši sve što je nosio i ubrzano disao pokušavajući se smiriti. Nije imao nikakvo objašnjenje za ono što je upravo proživio, te se osjećao kao da će mu srce iskočiti iz grudi.

			Brzo je utrčao u svoju sobu i prebacio prekrivače na sebe. Možda je tražiti sam svoje odgovore ipak bila loša ideja i sada se u to uvjerio. Dnevnik je lijepo rekao da je strašno, a on nije slušao. Tko zna što je upravo sreo na rubu šume, neko čudovište iz priča ili deformiranu osobu, što god je bilo, nije se dobro osjećao. Morao je pričati s ujnom čim svane zora.

			Iako je pokušao zaspati kasnije malo se smirivši, to mu jednostavno nije išlo. Nije mogao izbaciti sliku buljavih očiju iz svoje glave.

			Nije imao problema s ostajanjem budnim čitavu noć, ponekad se to znalo dogoditi, ujna će razumjeti i pustiti ga da spava ujutro. To je bio plan, no sat vremena kasnije nešto ga je poremetilo.

			Pričinilo mu se odjednom kao da je čuo sasvim lagano kucanje na vratima.

			Paranoja, odmah je zaključio, donosi zaključke od straha, nema ničega, to je samo vjetar.

			Ipak, jedva čujno, pjevne riječi ,,kako se zoveš” doprle su do njegovih ušiju od čega je naglo protrnuo.

			Ostatak noći, iako je prošao u miru, nije provirio glavom ispod pokrivača ne bi li slučajno na prozoru uočio svjetlo.

			 Sljedećeg jutra nesigurno je izašao iz svoje kuće, još uvijek potresen događajima koji su se odvili. Morao se suočiti s ujnom, ali nije bio siguran kako uopće početi govoriti o onome čemu je svjedočio. Ipak, bio je gotovo siguran da je ujna znala sve o tome. Uvijek mu se činilo da je znala više no što je pokazivala.

			Otkako je znao za sebe, ona je oduvijek bila tu. Ona je bila ta koja ga je odgojila, odijevala i hranila čitav život, koja se brinula o njemu i svake večeri ga ušuškavala u krevet dok se nije preselio u svoju kuću.  Naučila ga je svemu što je znala; čitati i pisati, presti i tkati, šivati i krpati odjeću, kuhati razna jela, okopavati polje i uzgajati povrće, hvatati jarce i ovnove. Sve što je znao o ljekovitom bilju, čajevima, pripremanju peći i krpanju krovova je naučio od nje. Volio ju je više od bilo koga drugog, a tu činjenicu ne bi promijenilo ni to da je poznavao nekog drugog. Uvijek ju je ispitivao o svijetu, o prošlosti i pričama koje bi mu pričala, no u tim bi dijelovima postajala misterioznija. Iako bi mu bila spremna ponovno objasniti kako se priređuje čaj protiv glavobolje, nikada mu ne bi direktno odgovarala na pitanja o njegovom podrijetlu, nešto što ga je svake godine sve više i više mučilo. Iako ju je zvao ujnom, nije bio siguran je li mu to ona zapravo i bila. U njenim pričama o djetinjstvu često bi spominjala druge ljude, ljude za koje je rekla da su svi naivno napustili lagodan život sela u zamjenu za nedostižne ciljeve u vanjskom svijetu. Isto tako, stalno je spominjala njegovu budućnost i kako se treba spremati za nju, a on nije vidio kako se njegov život mogao promijeniti u odnosu na kakav je već bio. Nije čak niti znao njeno pravo ime. Svaki put kad bi ju pitao odgovorila bi isto: ,,Što će ti moje ime kad me već zoveš ujna? “Nikada ne bi dalje upirao, ali sada se sve promijenilo.

			Skrivala je nešto od njega, to je bilo očito.

			Znao je da je uvijek htjela najbolje za njega i da je vjerojatno postojao dobar razlog zašto mu nikada nije podrobnije pričala o svijetu u kojem su živjeliniti mu rekla ništa o čudnom posjetitelju, no došlo je vrijeme da istina izađe na vidjelo.

			Ušao je u njenu kuću u zoru, kako je običavao svakog jutra, i pozdravio se s ujnom koja je već mijesila tijesto za kruh.

			Nakon toga je sjeo za stol i šutio pokušavajući u glavi formulirati najbolju rečenicu kojom bi joj predstavio problem.

			Dok je on tako razmišljao, ona se već okrenula par puta i odmah primijetila da nešto nije bilo u redu.

			„Rujne, je li sve u redu, izgledaš kao da oka nisi sklopio čitavu noć?” pitala ga je zabrinuto.

			Oklijevao je nekoliko trenutaka, no zatim je odgovorio.

			„I nisam, nikako nisam mogao zaspati.” rekao je sažeto i dalje izbjegavajući prijeći na ozbiljan razgovor.

			„A kako to? Jesi li to crtao cijelu noć?”

			„Pa ne baš. Više kao da me mučilo nešto strašno što sam vidio.”

			Prestala je mijesiti tijesto, te se okrenula prema njemu.

			„Nešto strašno? Noćne more?”

			Pokušao je odvratiti pogled od nje, ali je i dalje osjećao njen pogled na sebi. Nije mogao pobjeći. Trebao je samo sve izravno izreći.

			„Pa moglo bi se reći, samo u pravom životu. Vidiš, ovaj, jučer sam u svojoj kući pronašao ovaj dnevnik koji je vjerojatno pripadao mojoj majci i...U njemu je pisalo da dvadeset i osmog netko dođe u selo, a kako je baš bio dvadeset i osmi, otišao sam...”

			Dok je to govorio mogao je vidjeti kako njeno lice polako prelijeva užas. Nije bilo dobro.

			„Mladiću...Zašto mi nisi rekao?” pitala ga je smireno iako je u njenom glasu mogao čuti da je skrivala pravu emociju.

			„Ne znam, jer sam mislio da bi mi zabranila da odem, a ja sam htio vidjeti istinu...”

			„To je bilo jako neodgovorno od tebe i krajnje opasno! Moglo ti se nešto dogoditi!”

			„Odakle sam ja mogao znati, nikad mi nisi rekla ništa o ovome! Nikad mi ništa zapravo bitno ne govoriš, ja samo želim znati što se događa!“, viknuo je iako to nije namjeravao. Sve što je nakupljao u sebi već duže vrijeme je napokon izlazilo na vidjelo, ,,Zašto su se svi odselili odavde osim nas? Zašto ono čudo dolazi ovdje svaki mjesec i zašto mi nikada nisi rekla!? I na kraju, zašto se ja zovem Rujan!?”

			Izgovorivši to i vidjevši ujnin pokolebani izraz lica, poželio je da nikada nije pronašao dnevnik i da je nastavio živjeti svojim mirnim životom, no sada je bilo prekasno. Bio je na pragu odgovora. Morao je doći do kraja.

			Šutjela je nekoliko trenutaka. A onda ga je pogledala ravno u oči.

			„Ako ti ovo sada kažem, više se nećeš moći vratiti životu kojeg si do sada živio. Potrudila sam se da ti omogućim što bezbrižnije djetinjstvo i stvarno se nadam da sam uspjela u tome, jer bih dala sve za tvoje neznanje kad sam bila tvojih godina. Znam da si vjerojatno spreman na istinu, ali isto tako znam da je možda ne bi htio znati.”

			Rujan ju je zabezeknuto gledao. Dakle, bio je u pravu. Trebao je biti sretan što će dobiti odgovore na sva pitanja koja su ga ikada mučila, međutim, ton kojim je pričala, kao i ono što mu je rekla nisu u njemu budili osjećaj nade. Štoviše, njene riječi su ga prodrmale do kostiju.

			Ipak, sada kada je znao da postoji skrivena istina, nije ju više mogao ignorirati.

			„Želim znati.”

			„Nisam se šalila momče. Kada ti kažem, nećeš više moći živjeti na isti način.”

			„Siguran sam.”

			Duboko je uzdahnula.

			„Pa dobro, ne vidim više smisao u skrivanju istine sada kad si je vidio. Ne mogu više zaobilaziti tvoja pitanja.”

			Rekavši to, ustala je i ubacila još jedno drvo u peć, radnja koja je u Rujnovoj glavi trajala čitavu vječnost dok je čekao odgovor.

			„Razlog zbog kojeg ti ni ja nemamo prava imena je zbog Sovuljage. Iz istog razloga ovdje više nitko drugi ne živi i zbog istog razloga je teško otići odavde” rekla je hladno.

			„Sovuljage? Što?” Rujan nikada nije čuo tu riječ niti je znao što znači.

			„Ona živi negdje u planinama, u šumi. Svaki mjesec dolazi ovdje u selo i traži jednu stvar”, rekla je potpuno ozbiljnim tonom kakav nikada do sada nije čuo, ,,A ta jedna stvar su naravno ljudi. Mi. Pokušava nas dohvatiti. Ono na što si naišao sinoć je bila ona.”

			Rujan se počeo uznemiravati dok je to slušao te je nesvjesno počeo stezati rukave na svojoj košulji.

			„U – ujna, zašto mi to nikad nisi rekla?! To zvuči jako opasno, mogla me dohvatiti bezbroj puta već jer nisam bio oprezan!”

			Odmahnula je glavom.

			„Ne, nije. Ne zna tvoje ime, ili barem, da nemaš pravo ime. Isto tako i za mene. Vidiš, Sovuljaga te uhvati tako da te doziva imenom i jednom kada te zazove ne možeš se oduprijeti. Sa sobom uvijek nosi veliku lanternu na štapu, po tome je možeš vidjeti iz daljine, i sve osobe koje dozove bez ikakve misli krenu za njom kao ovce za pastirom.”

			„A – ali...Kako, to nema smisla! Čekaj malo...Zato me stalno pitala kako se zovem!” Iako više nije bio u direktnoj opasnosti, prošli su ga nagli trnci. ,,Ajme meni, a ja sam još njoj prilazio! I onda me ja mislim pratila skroz do kuće i kucala na vrata! Jao, da sam bio samo malo neoprezniji rekao bi joj ime i bio bih gotov!”

			„Ne, jer ga po njenim standardima ni nemaš. Kad sam ja bila mala, bilo je jako važno da nitko nema pravo ime, zato su se djeca nazivala prema mjesecima i danima u tjednu, jer ih Sovuljaga nije prepoznavala kao ljudska imena. A ljudi su prije toga svašta pokušavali, vjeruj mi, predmete, apstraktne koncepte, ali je sve shvatila...Na kraju je samo ovo preostalo. Ona inače ne bi mogla znati tvoje ime jer dolazi samo jednom mjesečno u noći, no ona ima pomoćnike. Mnogo njih, i mislim da ti se neće svidjeti kad ti kažem”, rekla je i zastala, ,,Sve ptice u našoj šumi, svaki slavuj, češljugar i djetlić, sve su Sovuljagine sluge. Slušaju sve. Uvijek. I ako čuju tvoje ime kažu ga Sovuljagi i ti postaneš sljedeća žrtva.”

			Užas koji je polako rastao u njemu sada se počeo pokazivati na njegovom licu. U nesposobnosti da formulira ijednu smislenu misao nesvjesno je odmahivao glavom razrogačenih očiju. Osjećao se kao da je upravo bio proboden nožem ravno u trbuh.

			„Ja...Ja ne mogu vjerovati. Ne može biti istina, ne može! Kako ptice mogu nas prisluškivati, one su samo životinje! I… i… još k tome,one ne mogu govoriti! I odakle je sve ovo uopće došlo, kako, ja nemam...Ne znam...”

			Ujnino strogo ozbiljno lice omekšalo se u zabrinut izraz. Prišla je mu je i zagrlila ga.

			„Znam da je nevjerojatno i da si šokiran i izvan sebe. Upravo zato ti nisam nikada ni govorila, ali to je istina. To je svijet u kojem živimo. Možemo utjehu pronaći u činjenici da nam nikada neće saznati imena.”

			On se iskoprcao iz njenog zagrljaja.

			„Ne, ne, ovo je užasno! Mi smo zarobljeni ovdje i potpuno izloženi! Moramo je nekako zaustaviti, ili još bolje, moramo se odseliti! Nema smisla da nastavimo živjeti ovdje.”

			Ona mu je uputila tužan pogled i time mu odmah skršila nadu u upravo predložen plan.

			„Da možemo pobjeći to bismo već učinili. Šuma je iznimno opasno mjesto, puna je opasnih životinja, vukova i Sovuljaginih ptica koje ne dozvoljavaju bijeg. Svi koji su ovdje živjeli su s vremenom pokušali pobjeći i nitko se do sada nije vratio i rekao koliko dugo treba putovati do kraja šume, ali znamo da mora postojati još svijeta izvan našeg sela.”

			Rujan je duboko uzdahnuo i prošao rukama kroz kosu. Nije mogao vjerovati informacijama koje je upravo primio. Čitav svijet kao da mu se izgradio i odmah srušio pred očima. Ništa se neće mijenjati. Sve će ostati isto kao i uvijek. Ta ga je činjenica nekada tješila. Sada ga je užasavala.

			„Ali...Mora postojati neki način”, rekao je skoro cmizdravim tonom, ,,Svi ti ljudi koji su živjeli ovdje, oni su svi pobjegli, neki od njih su sigurno uspjeli samo nisu imali razloga vraćati se.”

			„Sve je moguće, no...Upravo zato je nemoguće znati što se krije na tom putu. Ne možemo znati koliko daleko se proteže šuma, gdje je drugo najbliže naselje, postoje li opasne prepreke u šumi, a još i k tome Sovuljaga...Previše je riskantno.”

			Odmah je poskočio na te riječi, kao da se vatra nade odjednom upalila u njegovoj duši.

			„Zašto onda i mi ne probamo? Ne možemo dopustiti nekom čudovištu da nam kontrolira živote, moramo pokušati! Nemamo što izgubiti!”

			„A naše živote momče? Nisam sigurna da se ikako isplati. Put nije lagan, jer da jest, mi sada ne bismo ni bili ovdje.”

			„Ali kako možemo samo živjeti ovdje u samoći kada su svi ljudi negdje vani!”

			Ujna je uzdahnula.

			„Znala sam da će se ovo dogoditi čim sam ti rekla. Slušaj, razlog zbog kojeg su te tvoji roditelji ostavili je upravo zato što nisu mogli povesti novorođenče sa sobom na takav put. Bilo bi opasno za tebe, a isto tako bi mogao i njih dovesti u opasnost. Tvoji roditelji su bili mladi i imali su čitav život pred sobom i mislila sam da ga zaslužuju  provesti izvan ovog zatvora. Zato sam se i ponudila brinuti se za tebe kako bi imali šansu za bijeg.”

			Gledao ju je gledao u nevjerici.

			„Znači...Zbilja me jesu napustili...”

			„Žao mi je, ali tako je bilo. Nije im bilo lako ostaviti te i sigurna sam da je to bila najteža odluka koju su morali donijeti, ali obećali su da će se vratiti po tebe kada pronađu siguran način da te povedu.”

			„A ni do dana današnjeg nisu se vratili. Mislim da sad shvaćam”, rekao je tiho i utučeno sjeo na stolicu položivši glavu u ruke.

			„Ovo je stvarno previše šokantnih saznanja za jedan dan, bilo bi dobro da se odmoriš danas”, rekla je nježno u pokušaju da ga barem malo opusti. Međutim, Rujan je imao potpuno drugačiji plan.

			„Ujna!”, uzviknuo je naglo se uspravivši i tako je prepadnuvši, ,,Ja svejedno želim ići!”

			„Ali zar nismo sad…”

			„Znam da je opasno, ali stvarno nema smisla da ovdje stojimo i čekamo ljude koji se možda nikada neće vratiti po nas. Ti si već stara i bilo bi ti teško putovati kroz divlju šumu na dugo vrijeme, tako da mislim da bi bila dobra ideja da ja odem sam i onda kad pronađem put van šume ili druge ljude, da se vratim po tebe i da skupa odemo!”

			„Upravo smo rekli zašto to nije dobra ideja! Što ako ti se nešto dogodi i ako se nikada ne vratiš! Što bih onda mislila? Svaki dan bi te čekala da se vratiš uzalud, kao i tvoje roditelje i sve ostale ljude iz ovog sela, a ti se nikada ne bi vratio! Ne mogu ti to dopustiti, preopasno je!”

			Iako je bila u pravu, nije imao namjeru posustati.

			„Znam, ali nemamo druge! Zar je tebi zbilja drago živjeti ovdje sama usred ničega u kandžama Sovuljage? Molim te, trebaš mi vjerovati! Sovuljaga mi ionako ne može ništa jer ne zna za moje ime, zar ne, a dolazi i samo jednom mjesečno, a došla je sinoć, dakle, neće doći sljedećih mjesec dana! Nemamo se čega bojati!”

			„Momče...”

			„Ja sam dovoljno sposoban da preživim u šumi! Ponijet ću mnoštvo hrane i vode. Mogu ponijeti i vile za samoobranu u slučaju da naiđem na vukove! A možda naiđem na  jarce i ovnove po putu, nikad ne znaš!”

			Ujna je vidno oklijevala, ali Rujnov samouvjeren pogled je polako počeo djelovati.

			„Ovo je stvarno jako opasno, ali...Nema smisla zadržavati te ovdje kada to očito ne želiš, samo bi patio. Ne krivim te, da sam ja na tvom mjestu i da sam saznala sve što si i ti sada i ja bih vjerojatno učinila isto. Ali nije mi svejedno...Ako ti se nešto dogodi, ja ne znam što ću, ostat ću jadna sama ovdje.”

			„Zato ti sada obećavam da mi se ništa neće dogoditi. Sigurno ću se vratiti po tebe i skupa ćemo pobjeći odavde!”

			Ujna se kolebala nekoliko trenutaka, a zatim ga zagrlila.

			„Čuvaj se sinko”, rekla je i on joj je uzvratio zagrljaj, ,,i nemoj pasti u Sovuljagine zamke!”

			„Ne brini se, bit ću u redu! Vratit ću se dok si rekla keks!”

			I tako, već sljedećeg jutra, bio je opremljen za dugačak put. Ponio je tri mijeha vode, kruha, sušenog mesa, voća i kolača koji je ujna napravila za njega, te je za svoju torbu zavezao lopatu i vile. S time i kaputićem na leđima, bio je spreman za put.

			Stigavši na rub velike šume koja je omeđivala selo odakle je Sovuljaga običavala izlaziti, oprostio se s ujnom još jednom je čvrsto zagrlivši nakon čega se uputio.

			Put mu se nije činio teškim; raslinje nije bilo gusto tako da je mogao hodati bez problema niti su krošnje bile dovoljno guste da blokiraju sunce. Ideja velike strašne šume o kojoj je znao čitati u svojim knjigama nije se uopće poklapala sa stvarnošću. Atmosfera se nije nimalo razlikovala od šumarka njegovog sela, te je zaključio da su sve te priče samo preuveličavale stvari kako bi zastrašile djecu od lutanja.

			Međutim, kako je napredovao sve dalje, osjećaj da sve nije kako treba polako ga je počeo izjedati iznutra. Iako je bio vedar dan bez daška vjetra, nešto je bilo krivo, ali isprva nije mogao shvatiti što.

			Tek kada je na grani ugledao češljugara, samog i malenog koji ga je promatrao s visoka, je postao svjestan tišine u kojoj se nalazio. Bilo je pretiho, jezivo pretiho. Ptice, koje su svojim pjevom od jutra do sumraka upotpunjavale mir njegova sela, sada se nisu mogle čuti.

			Češljugar koji ga je gledao nije izgledao zainteresiran nizašto drugo osim za njega, što je zaključio nakon što je počeo hodati u krug samo da bi vidio da ga čitavo vrijeme prati pogledom.

			Ujna mu je rekla da su sve ptice Sovuljagini podanici, ali tek sada je počinjao shvaćati što bi to ustvari moglo značiti. Sve ptice su mogle, i vjerojatno jesu, u svakom trenutku vidjeti gdje se nalazi i što radi. Možda zato nisu više ni pjevale, a možda su ga htjele zastrašiti.

			Bilo kako bilo, odlučio je da će ignorirati tišinu i hrabro nastaviti dalje jer nije vidio kako ga mogu zaustaviti samo šutnjom.

			No, kako je dalje napredovao postajao je polako svjestan da situacija nije bila jednostavna kako je zamislio u glavi. Podnošenje apsolutne tišine nije bilo ono što je predstavljalo problem, već sve veći broj pogleda koji je mogao osjetiti na sebi. Isprva je mislio da mu se pričinja, no što je dalje išao nije mogao ne primijetiti skupine ptica u krošnjama iznad sebe, sve s pogledima direktno uperenim na njega. Iako je sebi rekao da se neće na njih obazirati, njihov postupno rastući broj nije mu ulijevao mir u dušu. Uskoro ih više nije mogao ignorirati ni da se trudio, bile su posvuda; svaka grana, svaki grm, svaka šupljina u deblu, sve je vrvjelo pticama različitih vrsta za koje je bio siguran da se nikada ne bi okupljale na istom mjestu, a kamo li u tolikim brojevima, u tišini. Kako je hodao, mogao je čuti klepetanje njihovih krila i šuškanje grana s kojih su polijetale, samo da bi sletjele desetak metara ispred njega i nastavile ga gledati.

			Nije bilo sumnje da je to bilo djelo Sovuljage. Zasigurno su joj javile da je krenuo u šumu te ih je ona uputila da ga prate. Ali praćenje im nije moglo donijeti ništa. Bio je spreman za sve i namjeravao se nesmetano dokopati izlaza i osigurati sebi i ujni novi život.

			S vremenom su njegov strah i zbunjenost gomilom ptica prerasle u skoro neobjašnjiv napadaj hrabrosti te se počeo smijati pticama gledajući ih u oči i dajući se u trk. Bilo mu je urnebesno kako su ga sada mnogo teže pratile te bi se glasno nasmijao svaki put kada bi jedna zapela na grani ili se udarila. Sada ih je već izazivao; htio im je dati do znanja da ga nimalo nije strah njihovih taktika, štoviše, da misli da su patetične, iako to možda i nije bilo najbliže istini.

			„Što je glupe ptičurine, teško vam je pratiti me, ha!?”, viknuo je prema krošnjama trčeći. ,,E pa ne možete mi apsolutno ništa! Možete slobodno reći vašoj Sovuljagi da ja izlazim iz ove šume!”

			Bilo je apsurdno što je verbalno izazivao glupe životinjice, ali nije vidio štetu u tome. Što su one mogle njemu?

			Čim je pomislio tu misao, kao da je bio kažnjen za nju, osjetio je lagani udarac na glavi.

			„Au!”, viknuo je i uhvatio se rukom za upravo udaren potiljak. Lepetanje krila iza njega odavalo je izvor boli.

			„Ma nema šanse, neće valjda...” pomislio je trenutak prije nego što je osjetio još dva identična udarca. Ptice ga više nisu slijedile. Sada su ga napadale.

			Desetak njih različitih vrsta zalijetalo se s grana direktno na njega, zbog čega je još više ubrzao trk u nadi da ih se otarasi.

			„Okanite me se! Bježite!”, uzaludno je vikao dok su ga oštri udarci kljunova i kandži ubadali sa sviju strana. Jednom rukom je instinktivno štitio oči što se pokazalo dobrom idejom jer je nekoliko puta osjetio udarce preko čitave ruke, a drugom je, nakon neuspjelog pokušaja odmahivanja ptica rukom, zgrabio lopatu sa svoje torbe i počeo silovito zamahivati.

			Iako isprva nije pogodio ništa, nakon par pokušaja je napokon uspješno odalamio jednu svraku koja ga je pokušala počupati za kosu. Od udarca je pala na tlo, no odmah nakon poletjela, na njegovo olakšanje, u drugom smjeru. To nije zaustavilo napad, no dalo mu je dovoljno samopouzdanja da nastavi s pokušajima.

			Kako je napad više nalikovao kaotičnom nasrtanju nego organiziranom podvigu, bilo je samo pitanje vremena dok još ptica nije postalo žrtva njegove lopate. Mašući lopatom kao da mu život ovisi o tome, uspio je na kraju pogoditi veći broj, neke i dvaput, što im je razrijedilo broj i obeshrabrilo još nepogođenu populaciju od daljnjeg napadanja. 

			Ptice su se tako počele razilaziti dok na kraju nije ponovno ostao sam u tišini, ovog puta bez mnoštva pogleda koji su ga pratili s grana. 

			Ili je barem tako mislio.

			Objesivši lopatu natrag na torbu, bio je spreman nastaviti put naprijed s nadom da će one pogođene ostalima prenijeti činjenicu da je naoružan i opasan, no tihi cijuk ga je zaustavio u naumu.

			Ne, to nije bio cijuk, bio je cvrkut. Okrenuvši se, pokraj grma je na tlu ugledao sitnu pticu, sjenicu, kako ga oprezno promatra. Odmah je zaključio da je to morala biti jedna od onih koju je ranije pogodio i kako mu se tada činilo, ozlijedio dovoljno da ne može poletjeti. Neka, zaslužila je, pomislio je i krenuo natrag na put.

			Međutim, tiho cvrkutanje nastavilo ga je pratiti kako je hodao. Sjenica je, kako se ispostavilo, skakutala u korak s njim, cijelo vrijeme cvrkutajući kao da je pokušavala dobiti njegovu pažnju. Isprva, Rujan ju je ignorirao, ta mala ptica ga nije zauvijek mogla pratiti, dosadit će joj ako je nastavi ignorirati, no nakon dobrih petnaest minuta neprestanog praćenja postala mu je dovoljno naporna da se okrenuo i sagnuo pred nju.

			„Što hoćeš!? Prestani me pratiti! Ne možeš me samo tako napasti i sada još ići za mnom! Bježi!” Rekao je s okrutnošću kojom se nikada ne bi mogao obratiti ptičici ranije u životu.

			Sjenica je živahno skočila nekoliko puta na mjestu i nastavila cvrkutati. Rujan si nije htio priznati da je razmatrao da je odalami lopatom, no tu je ideju odmah pokopao jer se, bila ona zla ili ne, nije mogao natjerati da ubije ili namjerno ozlijedi malo biće izvan životne opasnosti.

			„Ako ne odeš odmah sada, opet ću izvaditi lopatu!“ Rekao je iako je taj plan bio otpisan. Morao ju je nekako zastrašiti, ako ga je uopće razumjela.

			Sjenica je ovog puta uz skokove počela naginjati glavu na desno, uputivši mu pogled između okreta. Činilo mu se kao da ga zove da ju prati.

			„Što, hoćeš da idem tamo? Nema šanse! Ne vjerujem vama pticama više nakon onog što ste mi napravili. Žalim slučaj, ali ja idem svojim putem”, rekao je hladno i ustao se.

			„Ali ja nisam obična ptica!” odjeknuo je odjednom sitan glas.

			U nevjerici se opet okrenuo prema ptičici.

			„Š – što!? Ti...Ti govoriš!?”

			Sjenica je kimnula glavom.

			„Ja nisam ptica uopće, zapravo! Ja sam čovjek! Ili sam barem bila...”

			On se sagnuo dovoljno da mu glava bude u razini s njom, te ju je počeo izbliza promatrati.

			„Pa ovo je suludo! Kakav sad čovjek, kakva ptica koja govori, što se događa!?”

			„Slušaj dečko, moraš mi sada vjerovati. Ja sam nekoć bila kao i ti, pokušala izaći iz odavde, ali mi je Sovuljaga saznala ime i pretvorila me u pticu! Nisam mogla govoriti sve dok nisi počeo direktno razgovarati sa mnom!”

			On se uhvatio za glavu i počeo odmahivati glavom.

			„Ne, ja haluciniram, predugo sam u samoći!”

			„Ne haluciniraš, ovo je stvarno!” cvrkutala je. ,,Ako želiš izaći iz ove šume, onda moraš ići ovim putem! Ako nastaviš ravno kuda ideš završit ćeš u Sovuljaginom leglu!”

			„Ajme meni...Ali čekaj, zašto mi pomažeš? Zašto sama nisi izašla ako znaš kamo treba ići?”

			„Ne mogu objasniti drugim ljudima da mi pomognu ako sam ptica! Toliko dugo sam čekala drugog čovjeka da naiđe! Jednom kada iziđemo odavde, pomoći ćeš mi pronaći nekoga tko će me preoblikovati natrag u čovjeka! Važi li?”

			Rujan, i dalje pod dojmom, nije odmah dao odgovor, no nakon malo razmišljanja, kimnuo je glavom. Sve je sada imalo smisla. Svi oni ljudi koji su postali žrtve Sovuljage...

			„Odlično, hvala ti. Samo ću te morati zamoliti da me nosiš, maloprije me jedna od drugih ptica slučajno oborila dok si mahao lopatom i ozlijedila sam krilo, a već sam umorila svoje noge od skakanja za tobom.”

			On ju je bez pogovora polako pokupio u ruke. Pogledao je još jednom ispred sebe, u smjeru u kojem se do sada kretao, a zatim krenuo smjerom koji mu je predložila. Njemu je čitava šuma ionako bila identična tako da promjena smjera nije predstavila nikakvu razliku.

			Hodao je tako u tišini sa sjenicom u rukama neko vrijeme, razmišljajući o svim pitanjima koja joj je htio postaviti kao osobi pretvorenoj u pticu, dok na kraju nije pitao:

			„Onda, koliko si dugo ptica?”

			Od svih pitanja njemu je na pamet u tom trenutku palo najbanalnije, ali dok god je služilo...

			„Oh, već toliko da sam zaboravila broj godina...Ali sigurno više od dvadeset, možda čak i pedeset. Ne znam.Ovdje baš nema načina za praćenje vremena.”

			„Aha...A jesi li ikada bila vani?“, postavio je pitanje koje ga je zapravo zanimalo.

			„Van? Više puta”, kratko je odgovorila, „Nema baš tamo mnogo toga za pticu.”

			„Pa kako nema? Što je tamo? Zar nema livada i sela?”

			„Ma ima, samo...Ne vole ptice.”

			„Čekaj, oni znaju onda za Sovuljagu? Zašto nam nisu došli pomoći!?”

			„Vjerojatno ne znaju za nas. Očito nitko iz sela nije dospio van. To ili se boje ući natrag u šumu.”

			Rujan je nezadovoljno uzdahnuo sjetivši se svojih roditelja. Više je puta zamislio trenutak kada ih napokon upoznaje, a sada mu je sjenica potopila sve lađe. Ako su zbilja dospjeli van, sigurno se ne bi bojali vratiti po vlastitog sina, što je značilo da im se nešto dogodilo. Možda su se i oni pretvorili u ptice? Bilo kako bilo, ako joj pomogne vratiti ljudski oblik, uspjet će i njima.

			„Nego, meni je baš čudno to da već godinama nema nikoga i sada se odjednom ti pojaviš. Kako to da te Sovuljaga nije dozvala? Mene su zvali Jabuka i čak s tim imenom joj je uspjelo.”

			Odmah se trgnuo čim je čuo njeno ime.

			„Ah, ti mora da si iz one generacije prije nego su shvatili da se djeca moraju zvati po danima ili mjesecima. Ja se zovem Rujan pa me ne može uhvatiti.”

			„Zar stvarno? Nisam znala da je na kraju napokon uspjelo...”

			„Da, ali nije kao da je puno pomoglo na kraju, očito.”

			„Vidim, ali svejedno...Rujan kao ime osobe...I to funkcionira...Da, sad ima smisla zašto te nije mogla uhvatiti.”

			„Da je bar funkcioniralo za sve ostale...Možda i jest, tko zna.”

			„Vidjet ćemo kad izađemo, zar ne?“, Sjenica je zvonko rekla i on je kimnuo.

			Hodanje sa sjenicom u njemu je nanovo probudilo uzbuđenje za izlaskom. Sada je napokon znao da ide u pravom smjeru i da je cilj dostižan za razliku od prijašnjeg lutanja u prazno. Imao je dobru šansu održavanja obećanja koje je dao ujni te ga je ta činjenica smirivala. Iako je sve i dalje bila potpuno tiho, razgovori su mu pomogli da održi smirenost koja mu je trebala.

			Međutim, to se isto nije moglo reći kada je i posljednji tračak sunčeve svjetlosti minuo i kada se šuma utopila u crnilo. Iako se ništa realno nije promijenilo, imao je dojam kao da je šuma potpuno promijenila svoj izgled. Mrak je činio hodanje bez svjetla praktički nemogućim, zbog čega je morao izvaditi lanternu koja mu nije mnogo poboljšavala vidljivost na udaljenost. Zrikanje zrikavaca i šuštanje lišća na laganom vjetru djelovali su smirujuće, no beskrajno crnilo ispred sebe poništavalo je taj efekt. Bilo što je moglo u svakom trenutku skočiti na njega i ne bi ništa vidio, pa se zato kretao mnogo opreznije nego prije.

			Sati su prolazili dok je u mraku pokušavao što dalje napredovati te je sjenica već zaspala u njegovim rukama, a kako se i on iscrpio, odlučio je stati za taj dan.

			Polako ju je odložio na tlo pokraj debla te krenuo činiti isto sa svojim stvarima. Skinuo je svoju torbu i postavio je kao jastuk te se pokrio kaputom. Trebalo je biti sigurno, inače bi ga ona zasigurno upozorila.

			I dok je sklapao oči, već napola u snu, učinilo mu se samo na trenutak da je nešto u daljini zasjalo. 

			Prvih par trenutaka nije reagirao, no kada je ponovno otvorio oči sjaj je i dalje bio prisutan. Nešto u daljini je svjetlilo. U tom trenutku shvaćanja panika ga je potpuno paralizirala. Nije bilo moguće, nije valjda...

			Nastavio je nepomično ležati pogleda čvrsto uperena u svjetlo u daljinu samo čekajući trenutak kada će se pomaknuti s nekom morbidnom zainteresiranošću. Ipak, nije se pomaklo, na njegovo iznenađenje i olakšanje, i nije se micalo idućih pet minuta koliko je buljio u njega. Ne, možda ipak nije bila Sovuljagina lanterna, bilo je potpuno statično.

			Nije mogao nastaviti mirno spavati znajući da je nešto potencijalno opasno u daljini te je odlučio ustati, zgrabiti svoje vile i istražiti što je bio izvor. Pomislio je također da probudi sjenicu i najavi joj svoj plan pa ju je počeo tražiti lanternom.

			No, nije ju našao. Više nije bila tu.

			Sada ponovno uspaničen, Rujan se pitao je li bilo pametno zazvati je u slučaju da privuče na sebe potencijalnu nepoželjnu pažnju, ali nije mogao ništa drugo ni učiniti. Znao je da ju je stavio točno pokraj torbe, a nje sada nije bilo. Možda se samo otišla protegnuti? Ne, to je bilo glupo. Bilo kako bilo, kao prioritet si je postavio istražiti izvor svjetla, a tek kasnije se baviti potragom sjenice koja je mogla biti bilo gdje.

			Oprezno je, s lanternom u jednoj i vilama u drugoj ruci, hodao prema svjetlu. Nije imao ni najblažeg pojma što bi trebao očekivati, jer mu se iz daljine sve činilo opskurnim. Međutim, kako mu je bliže prilazio, uvidio je da je svjetlo ustvari dolazilo s prozora. Na tom mjestu, usred šume, nalazila se koliba koju isprva nije vidio jer tada vjerojatno svjetlo unutra nije bilo upaljeno, što je moglo značiti samo jedno. Netko je znao da je tu, a odmah je zaključio tko je taj netko mogao biti. Odmah ispred kolibe, stado jaraca i ovnova, kao i ovaca i koza sada u snu, i sve se ponovno počelo slagati u punu sliku.

			Poželio je isti čas dotrčati do prozora i pogledati unutra, no u tome ga je odjednom zaustavio poznat glasić.

			„Rujan”, začulo se.

			On se iznenađeno okrenuo, i tik ispred sebe je na tlu ugledao sjenicu.

			„Oh, hej, tu si! Znaš kako si me prepala, kamo si nestala?”

			Ona ga je tiho gledala par trenutaka.

			„Zoveš se Rujan”, rekla je tiho i pjevno.

			„Š – št...”, nije uspio dovršiti ni riječ kada mu je srce naglo palo u pete. Nijedna kohezivna misao mu nije prošla umom, te je ukipljen buljio u nju pod svojim nogama.

			Ona je zato učinila iznimno neprirodan korak unatrag, nepriličan svojim normalnim ptičjim skokovima, i kako je to učinila, počela je širiti svoja krila. I kada je izgledalo da ih je raširila do kraja, ona su se nastavila rasti iz njena tijela. Njena mala glava izvrnula se skoro naopako, nešto što bi svakoj normalnoj sjenici slomilo vrat, te su se njena sve veća krila počela iskrivljavati i izobličavati i groteskne poze.

			 On je u šoku počeo koračati unatrag, čvrsto grabeći vile u rukama u nemogućnosti da odvrati pogled s prizora koji mu je stvarao mučninu.

			Ono što su nekada bila krila počela su se spajati u jednu masu i polako formirati oblik iz kojeg su izronila dva dugačka uda, ruke, a nakon njih noge i glava. Iz jedne ruke počeo se probijati šiljak koji se polako produžio u veliki štap, a na glavi su se pojavila dva velika, buljava oka.

			Sovuljaga.

			„Hvala ti što si mi objasnio ime, Rujan”, rekla je svojim zastrašujućim glasom. „Pođi sa mnom sada.”

			Sve što je on u tom trenutku htio učiniti je bilo pobjeći, ali zbog nekog razloga, njegovo tijelo nije surađivalo. Ostao je ukipljen na mjestu.

			Počela se polako kretati prema kolibi.

			„Pođi sa mnom, kao i svi ostali. Kao i tvoji roditelji.”

			Protrnuo je. Nije bilo moguće. A onda je shvatio kako je počeo nesvjesno hodati za njom.

			Morao je pobjeći. Morao je. Ali nije mogao. Pratio je Sovuljagu. Slušao je Sovuljagu.

			Slike njegova života počele su mu prolijetati u glavi; njegovo selo, njegova ujna, nesretni roditelji koje nikada nije upoznao....Sve se polako počelo mutiti. Sve se utapalo u jednu smjesu dok na kraju nije mogao razlikovati nijednu misao od druge. Sve je bilo isto. I samo je nastavio hodati.

			Morao je uprijeti svu energiju koju je imao kako bi se prisilio na misao. Nije smio dopustiti da upadne u monotoniju. I u zadnjem pokušaju da se odupre, posljednja misao bila je: ,,Laže me. Moji roditelji su se zvali isto kao i ja, a tek sada je saznala da se to može. Ona laže.”

			I zbog nekog razloga, ta misao toliko ga je razbjesnila. Razbjesnila ga je do srži. Bio je prevaren, od samog početka života, sve je bila laž. Osjetio je kako mu se energija polako vraća u tijelo. Pokušavala ga je prevariti! Prvo se pretvorila u pticu i lagala mu kako je čovjek, a sada je rekla da je uhvatila njegove roditelje! Nije bila ništa doli gadljive prevarantice!

			U tom trenutku više nije mogao ostati suzdržan u jednoličnosti. Morao se pomaknuti, morao je viknuti, morao je nešto učiniti.

			I tik prije no što je otvorila vrata kolibe, kao refleks, viknuo je grčevitom intenzivnošću. Boljelo je, boljelo je opirati se, ali nije mogao ostati smiren. Morao se boriti. Nije joj bio spreman dopustiti da pobijedi.

			I kao refleksom, naglo se zaletio u Sovuljagu s uperenom vilom.

			Krik koji je ispustila bivajući probodena nije bio ni približno ljudski.

			U tom trenutku, kao da je sve kamenje palo s njegovih pleća, te se počeo osjećao budnim. Opet je imao kontrolu nad sobom.

			Nije trebao razmisliti dvaput te je dao petama vjetra, ostavljajući vile i dalje zabodene u njoj.

			Trčao je ravno, iza kolibe, sada opremljen jedino lanternom, ne osvrćući se nijednom. Nije htio znati što se događalo. 

			Jurio je luđački, kroz mrak i divlje raslinje, ne obazirući se na grane stabala i grmlja koje su ga šibale po putu. Morao je otići što dalje.

			Satima je trčao i hodao naizmjenice bez prestanka i ni u jednom trenutku mu na pamet nije pao odmor. Nije znao kamo je išao, pogotovo ne nakon što je shvatio da je bio prevaren i da ga je Sovuljaga odvukla u zamku, ali je morao napredovati.

			Činilo mu se da nikada neće izaći iz šume, da će zauvijek ostati zarobljen u potpunoj tišini, te je sa svakim satom polako gubio nadu, no nastavio je napredovati. Samo je trebao stići dan i bit će siguran.

			I kao da mu je taj unutarnji nagon bio podaren s nebesa, s prvim znakovima zore šuma se počela razrjeđivati.

			Jednom kad je sunce izašlo, Rujan se strovalio na tlo, iscrpljen do srži. Bio je na livadi, potpunoj čistini izvan šume.

			U daljini, na jednoj od planina, mogao je vidjeti nekoliko dimnih tragova. Naselje.

			„Odlično, sada se još samo trebam vratiti po ujnu”, bila je njegova posljednja misao prije no što je utonuo u dubok, zaslužen san.

			S udaljene grane, na posljednjem stablu, gledala ga je sova ušara.

			Priču čovjeka koji se odupro Sovuljagi i pobjegao iz šume odmah je prenijela svim pticama i uskoro nije bilo nijednog bića u šumi koje nije čulo za njegov uspjeh. Od toga dana nitko više nikada nije vidio ni čuo jednu pticu u čitavoj šumi, kao ni u potpuno napuštenom selu u njenoj srži koje još od Rujnovog povratka po ujnu danas zjapi prazno.Ipak, neki tvrde da se svake dvadeset i osme noći u mjesecu može čuti tiho pjevanje iz šume, možda očajne Sovuljage koja se i dalje nada danu svoje osvete.

			Željka Franov

			Neljuba i Jednoduh

			45°39’40.2”N, 16°38’56.0”E (Košutgrad)

			45°38’33.2”N, 16°40’58.8”E (Jelengrad)

			45°37’53.2”N, 16°45’24.4”E (Garić-grad)

			U Jelengradu lijepom živio Jelen mladić, kose boje ilovače moslavačke i očiju bistrih poput hitrog potoka u kojem se ogleda proljetno lišće. Svake je noći bdio na zidinama svoga grada kako bi dočekao zoru svježu, kako bi joj pružio obraz na poljubac, a jutarnjom rosom oprao kovrče svoje. I što bi se Sunce na nebu dizalo više, Jelen mladić spuštao bi se niže niz zidine kamene dok ga potpuno nestalo ne bi. Kamo li je odlazio, nitko nije znao.

			U Košutgradu skromnom, Košuta djevojka živjela je sama i u samoći sretna. Od ljudi sama, no ne i od života. Šumsko joj je društvo bilo veliko. Stabla bukve i graba, ježevi šuškavi i patke bućkave razgovarahu s njom jezikom živim, bez riječi.

			„Košuto, draga!“ ljudski joj je tepala Djeva Garava, vladarica Garić –  grada, dok je u šumi svježoj kosu njenu, poput jesenjeg lišćazlatnu, češljala. „Zašto ti ne bi sa mnom živjela i stalna mi drugarica bila?“

			„Garavice moja, nema od tvojih molbi koristi, iz mog me doma nećeš namamiti“ svoje je oči boje tmurnog kišnog neba svrnula na lijepo Djevino lice. Iz crnih ju je zjenica Djeve Garave zapekla ljuta iskrica.

			„Ali razumiješ moju želju, prijateljice plaha, zar ne? Kad bih te uz sebe imala i tvoj bi mi prijatelj bio bliže.“

			„Ako na Jelena misliš,“ uspravila se Košuta,„A znam da o njemu snatriš, još ti jednom, po nebrojeni put kažem, da uz mene njega ne dobivaš. Ili on ili ja, zajedno nikako.“

			„Ali što to znači? Zašto moram birati? Zašto vas oboje ne mogu imati?“

			„Jer tako jest.“ odgovori Košuta sad nimalo plaha, uputi se uzbrdo do svog skromnog doma i nestane iza kamenih zidova. Smjesti se u kutak svoje male sobe i pričeka da je obasja sunce zalaska. Tada pronađe mir.

			A Djeva Garava, neustrašiva i odlučna, krene kroz mračnu šumu k svome Garić – gradu znajući da će, prolazeći ispod zidina Jelengrada, vidjeti svog ljubljenog kako na vrhu najviše kule sjedi i očekuje. Dijelili su poljupce i noć, ali nikada postelju i dom, što je Djevu Garavu činilo nesretnom, toliko nesretnom da bi i Košutu, suparnicu, u dom svoj primila samo kako bi se Jelena domogla. S njihovih usana nikada ne siđoše riječi priznanja, no Djeva je Garava sumnjala, pretpostavljala, ma čak i znala da su oni nekako, kako li samo, povezani. Jer brat i sestra nisu bili. Ni ljubavnici ni prijatelji, no čime su onda bili vezani?

			Jedne je noći Jelena nagovarala.

			„Dragi moj, da me voliš, primio bi me k sebi ili bi u moje dvore se preselio. Premili moj, zar ne razumiješ da te želim uz sebe, samo za sebe? Da budeš moj i ničiji više? Da te mogu voljeti i danju, a ne samo noću.“

			„Ljubav to nije, kako ne razumiješ?“. odgovori Jelen zagonetno.

			„Zar Neljubom smatraš me?“ upita, no odgovora ne dobije.

			Drugog je dana s Košutom razgovor vodila.

			„Zašto mi ne želiš pomoći da dobijem onog kojeg volim? Kakva si mi ti prijateljica?“

			„Prijateljstvo to nije, kako ne razumiješ?“. reče Košuta tajnovito.

			I tada Djeva Garava čvrsto odluči. Učiniti nešto mora. Nešto, zbog čega će žaliti, ali onog kojeg želi će dobiti. Jer Jelen njena ljubav jest, dok Košuta očito prijateljicom joj nije.

			Te se večeri u šumi pritajila, u sjenu mrklu sjela i pričekala da usne Košuta. S ovećim je trupcemu rukama u njenu izbu zakoračila i na djevojčine noge ga bacila. Čula je, kost je pukla, no Košuta nije vrisnula, niti se pomakla. Djeva Garava bješe zbunjena, ali ta joj tišina olakša namjeru pa kamen po kamen iz zida istrgne i zatrpa slomljenu, tihu Košutu. Bude li ju itko tražio, i ovakvu našao, zaključit će da je stara i trošna gradina pod teretom godina pala.

			Kad se do potoka spustila, ruke je i lice oprala, hladne se i svježe vode napila i tek tada k Jelenu krenula. I ponovo bješe zbunjena jer nigdje ga nije pronašla. Nit' na zidu visokom, nit' na kuli najvišoj, nit' na krovu niti pod njim. Gdje li je nestao? Je li do Košute ili možda do Garić – grada ipak otišao? dvojila je. Kroz tihu je šumu jurila do utvrde svoje no tamo osim slugu nikog više našla nije. Još je snage imala u svom mladom i zdravom tijelu pa se opet do Košutgrada uputila. Osim ruševina ničeg tamo nije bilo. Jelengradu tad se opet vratila i tu ju je zora zatekla. Lutala je hodnicima i tražila po sobama, no samo je prazninu pronalazila.

			Kad je iz pustog, sjenovitog Jelendvora na jasno danje svjetlo izašla, pred njom je stajao jelen. Prekrasna životinja žućkastog krzna s velikim razgranatim rogovima obraslim mladom mahovinom. Stvor ju je gledao mirno i bez straha. U očima mu pročita poziv pa položi dlan na njegova leđa. Jelen se pokrene i laganim je hodom povede natrag u dvorište pustog Jelengrada, uza dugi zid do uskog tunela kroz koji su njegovi rogovi jedva prošli, čak su zagrebli vlažnu stijenu od gnajsa. Kako su se udaljavali od ulaza, a svjetlost se dana gubila, Djeva Garava je osjetila da se stapa s mrakom. Pomislila je da stvarnost nestaje i mijenja se, čak i tijelo pod njenom rukom postaje niže i vitkije. Jedino u sebi promjenu ne osjeti i to joj dade snage i sigurnosti da sve dobro će biti. U tom trenu primijeti da svjetlost se ponovo nazire i da su joj sve bliže, ona i njena tiha životinja i kad na mjesečinu izađu, kraj nje ne hodaše jelen već košuta, krzna smećkastog posutog olovnim pjegicama. Razrušeni zidovi Košutgrada pred njom, uništiše iluziju.

			I napokon shvati: to Jedan duh u dva tijela ljudska živio je; u dva tijela životinjska i dalje živi. Padne na tlo pokraj košutinih kopita. Ležala je prazna i teška na granitnoj stijeni, sa snažnom željom da se i sama u kamen pretvori. Ležala je do zore tako, a košuta je tiho pasla pokraj nje. S prvim sivim jutrom dva su se mrka vuka iz sjena izvukla. Prepoznala je glad u njihovim očima; osjetila njen miris iz razjapljenih gubica. Košuta ih vidje, no ne maknuse s mjesta. Krenuše vukovi prema njoj kao da Djeva Garava ne može biti njihov plijen, kao da je dio tla na kojem leži. Kao da miriše na zemlju, a ne na krv.

			Dvije zvijeri skoče, a s tla se odrazi živa Djeva Garava i baci se pod njihove čeljusti.

			Krv miriše i zemlja miriše.

			Dubravko Jakovljević

			Mljetski akephaloi

			42°46’06.5”N, 17°21’36.1”E (otočić Sveta Marija)

			42°46’23.0”N, 17°24’50.6”E (Vilino vrelo)

			42°46’50.8”N, 17°25’44.3”E (Viline stijene)

			Pričali su stari ljudi, onda kad je baba moje babe još bila mlada, da je one davne godine 1716. iz mora izronio div, Morski Čovjek su ga zvali, koji je danima hodio uz obalu i neljudskom drekom unio nemir u svaki kraj Republike. Ma je cijelu priču progutalo vrijeme, kako to vrijeme najbolje znade, sve dokle je nismo dum J. i ja, prepisujući stare knjige iz samostana na Koventu spašavajući ih od vlage i beštija, našli zapisanu u komadu, od početka do kraja, perom opata Petra što je u to vrijeme na otoku služio službu. U strahu da se pohlepna šaka vremena opet ne uhvati ove najčudnije od svih priča naših prababa i baba, eto sam je naumio dati svima na znanje i tumačenje, kako bi netko jednog dana možda objasnio događaje tih nekoliko izgubljenih dana godine Gospodnje 1716. (Tekst sam pročistio od onijeh riječi koje bi čitatelju bile nepoznate jerbo nisu korištene u zadnjih tri stotine godina).

			Dne. 13. veljače AD 1716.

			Prošlo je evo ima i više od dvije sedmice kako su se dogodili Bogu nemili događaji što ću ih ovdje zapisat, nego od siline neprikosnovene tih nekoliko dana nijesam smogao snage uzet pero u drhtavu ruku i slovima ovjekovječit ciglu storiju.

			Zvona su, kako i svaki dan, s jutrom zazvonila na misu budnicu, ma smo monah Antun i ja već nekolike ure bili budni jerbo je seljanin Niko V. doveslao u mraku do samostana, vikom nas probudivši još s pola jezera. Ni barku još nije bio vezao uz kraj kako treba, a već ga eno kako trkom trči uza skale prema crkvi, vičući na sav glas:

			„Dum Petre, dum Petre, budi se, čovječe, budi se, eno Đavola u konalu Mljetskom, govoru da ide put otoka, što nam je činit?!“

			Nijesam ni oči bio do kraja otvorio, kad začuh kako Antun trči niza drvene skale iz svoje sobe prema vratima od crkve pa i ja skočih onako pospan, prebacio sam bio samo plahtu preko ramena da me ne zazebu križa. Jedva sam uspio izmolit pola Očenaša za dobro jutro, već ova dvojica u crkvi na sav glas stali raspredat o „Đavolu glavatomu”, a vidjevši mene utihnuše kano kipovi.

			„Ma što vam je, ljudi, što se derete pred zoru ovako, jeste li poludjeli?“, rekoh im ja sneno, i Bog da mi prosti, pomalo ljuto. Nego sam vidio da je Niko blijed kako krpa pa i mene prepade, makar još nisam ni čuo o čemu je riječ.

			„Danu, čovječe, govori! Što je?“

			Grčeći kapu u rukama kako da je mokra krpa, jadni Niko duboko udahnu da se primiri, pa krene u dugo i u široko:

			„Eno prikjučer kad smo na ribanju bili, sretne nas vanka na moru Ivo M. iz Slanoga i govori nam kako je malo dalje od Dubrovnika iz mora izronio čovjek div, govori da je duplo viši nego normalno čeljade, ma mu glava i četiri puta veća. Skoro da je pola njega cijeloga ta glavetina, dum Petre, kune se, i da se dere na sav glas nešto, ma ga niko ne razumije što govori. Ne bi mu ja ni vjerovo ma kad mi je od sestrine matere brat, razumiješ, neće valjda familija lagat tako grubo.“

			Rekavši to, pogleda u Antuna, pa u mene, kanda traži odgovora na ovo zadnje. Antun mu glavom potvrdi, razumije se, u nas su ljudi pošteni, a familija pogotovo.

			„E, ma, ne bi ja to ni spomenijo više da nije noćas u neke ure došo trabakul iz Stona, kamen nose, omeo ih vjetar u konalu pa su okasnili u porat. Nijesu se ni iskrcali a već dolazi u nas na vrata oni kosmati Pavo I., znaš ga, velik čovjek, jak ko bik. Rakije hoće, trese se ko prut. A gledam ga ja, evo ovega mi, bijel u licu kako da je duha vidio. I pitam ga ja, što ti je, čovječe, što si bijel, jesi li se razbolio od vjetra na moru? A on mi govori, nije, nego da je vidio Đavola kako hodi preko konala, drito put Mljeta, hodi po moru kako po kraju, ma nema roge i kopita nego glavu veliku kako cijelo čeljade, a on sam duplo veći nego najveći čovjek na trabakuli!“

			Završivši ovu pripovijest, Niko ostade sjedit kako pokunjeno mače, ona kapa u rukama mu došla ko zgrčena karta, nema je za viđet skoro više. U tišini ostadosmo i ja i Antun, svaki u svojim mislima. Na to će oni jadni seljak:

			„A, eto. Ja mnijem da nas veliko zlo čeka, dum Petre, veliko. Iskrivili se ljudi, nema više ni reda ni načina, pa nas kastig s nebesa čeka. Jel’ tako?“

			Nijesam znao kako odgovorit na ovo pitanje, pa samo sljegnuh ramenima:

			„Sam Bog zna, dragi moj Niko, ma ćemo odgovora nać, vjeruj ti meni. Sad me dobro slušaj. Hodi doma, a putem se pomoli dragomu Bogu da spase ovi otok. I stani doma, i reci i ostalima u selu neka stoju doma. Antun i ja ćemo vidit što je. Gledaj, danas je petak. Ako u neđeju ujutro ne zazvonu zvona od crkve, zlo je. Ma ako ih čujete, znači da smo vratili Đavla đe mu je mjesto, pa ćemo u podne na misi svi skupa blagovat!“

			Niko se sav napuho, velika mu je čast što ima selu javit da je i on pomogo, a što je pomogo ni on jadan ne zna. Klanja se sve do crkvenih vrata, kune da će sve napravit kako treba, a znamo i ja i on da će odmah po selu prosut priču i da će kundurice jedva dočekat da se razmile po otoku raširit je. Takva je čeljad na otoku, i neka je, jerbo drugoga i nemaju za činit nego preživljavat i pripovjedat. Kad se ukrco na barku, progovorih:

			„Antune. Što ti na ovo govoriš?“

			Antun oči trlja, muka mu je što nije u postelji. Maše glavom.

			„Petre, Petre, znaš kakvi su ovi ribari. Popio je čovjek, ma je i sam reko da ga oni Stonjanin tražio rakije. Kako da nije i on s njime popio čašicu – dvije!“

			Mlad je Antun, brzo misli, ma ne zna sve što i ja znadem. A ako ne zna, ni pomoć mi ne može, pa bolje da sazna odmah, nego kad bude kasno.

			„Slušaj me, dragi moj Antune. Ti si, ko i ja, božji čovjek. A koji je naš zadatak na ovoj zemlji, Antune? Čuvat čeljad od Zloga. Je li tako?“

			„Tako je, Petre, tako je!“

			„E pa onda me čuj. Zli nije u svojim poslima sam, to znadeš. Velika je vojska njegova, i moćna. Od svakojakih beštija sačinjena. A o jednoj vrsti takvijeh beštija sam i ja čuo, i čuo i čitao. Znaš li, Antune, što su u Grčkoj akephaloi?“

			„Akepha – koji?“

			„Akephaloi! Na grčkom jeziku, bezglavi. Nijesam još za njih čuo da pohodu naše krajeve, ma nijesu ni daleko. Liber Monstrorum ih zove još i epifagi. Duplo viši od normalnog čeljadeta, i bezglavi.“

			„Ma brate Petre, nije li nam Niko ispripovjedio da ovi Đavo kojeg su Slanjani i Stonjani vidjeli ima glavu ko pola tijela?“

			„Jes, i nijesu ništa krivo rekli. Epifagi, Antune, nemaju glavu, ali im se lice nalazi na prsima. A ustrašenom čovjeku bi to izgledalo kanda im je glava — pola tijela!“

			Antun je teško sjeo na klupu. Bio je to čovjek dobar kako kruh, ma suviše možda lijen i ne odveć hrabar. Obrve mu se skupiše ponad krivoga nosa, kako svraka izgleda. Dugim prstom počeše kljun, pa reče:

			„A. Tako.“

			„Tako, dobri moj Antune, tako. A gdje su pakleni soldati, ni Zli nije daleko. Valja nešto poduzet, i to brzo!“

			Rekavši to, ostavih Antuna da se misli na klupi, a ja požurih do samostanske knjižnice, a u njoj do jednoga zaključanog ormara kojemu ključa nije imao nitko doli opata na službi, a ovega sam puta to bio ja. Postoje knjige što se u crkvi na misi čitaju, a postoje i knjige koje nisu napisali božji ljudi, ma koje su opet manje zlo u borbi protiv sila tame, čiji se kraci kano korov šire gdje god je ljudskih duša za iskvarit. Svakakva imena narod takvim ljudima nadjeva i svakako s njima postupa, ma ne zna narod kolika je žrtva tih vištica i štriguna, koju u tišini i osami vjerno podnose. Bila je i na Mljetu jedna takva vištica, ime joj se više ne zna, ma je srećom za njom ostala mala knjižica, u kozju kožu uvezana, a u njoj mnoga stara znanja sačuvana. Brzo je nađoh, jerbo naša knjižnica nije bogzna kako velika, i drhtavim prstima krenuh otpetljavat traku kojom je bila vezana. Nato se ukaza i Antunova glava na vratima knjižnice:

			„Što ti je to, Petre?“

			Visoko podignuh dlakavu knjigu iznad glave:

			„Ovo, Antune, je jedino oružje koje danas imamo protiv sluge Đavlove!“

			Zaključavši brzo ormar, spustih se na stolicu što je čekala u kantunu, kako da je znala da će danas primit na se težinu svijeta. Knjiga ne bijaše debela, ma je rukopis bio kako u maloga djeteta, pa sam nekolike minute u tišini prevrtao stranice, dok je Antun sve puhao i hukao i klatio se s noge na nogu.

			„Evo je, Antune!“

			Skočio Antun kako skakavac, oči mu kako pjati narasle:

			„Koga evo, koga?“

			“One koja će nam rijet kako da vratimo epifaga u rupu u kojoj mu je mjesto!”

			Rekavši to, otrčao sam u sobu obuć na sebe kakvu deblju halju, jerbo sam još bio zamotan u onu tanašnu plahtu, usput vičući Antunu:

			„Spravi se za put, Antune, i hodi odvezat barku, valja što prije krenut!“

			„Kud krenut, Petre, kud idemo?“

			„Ma ne pitaj ništa, čovječe, nego hodi! Preša nam je, kakova nam preša nikad nije bila! Sve ću ti putem ispripovjedat!“

			Nije prošlo ni kvarat od ure, a već je Antun snažnim veslanjem uputio barku put kraja, čudom se čudeći mojim riječima:

			„Veslaj, Antune, put Sladina Graca. Otamo ćemo pješke put Montokuca, pa preko Zlih stijena do Velike doline. A tamo ćemo nać jedno vrelo, Antune, i na njemu, ako Bog da, i vilu Melitu. Ako iko zna kako da epifaga spravimo pod zemlju, ona je!“

			Prekrstio bi se Antun na ove riječi da može, ma mu ne daju vesla, a i bolje da mu ne daju jerbo je vremena malo. Ni barku mu ne dam da veže, neće nikud nego po jezeru, pomoć će kakav ribar da je prihitimo. Ako se vratimo nazad.

			Sunce je već skočilo visoko, a mi se uspinjemo kroz šumu prema vrhu Montokuca. Stara je šuma, sve debeli borovi i česvina isprepliću grane, a kroz grmlje oko nas pretrči sad bijela lasica, sad kakav dugouhi zec, a s grana nas motre kobci i slavuji. Umukli i oni, kako da ćute da se nevolja sprema, tek nas oštrim očima motre kako se penjemo sve više i više, jezero se pod nama cakli kako biser. Svjež je zrak, ma smo se obadvojica uspuhali, vrućina nas oblila od žurbe.

			„Petre, stani, Petre! Noge me izdaju!“

			Da nije grijeh, po glavi bih ga, ma ne mogu! Ima u njemu dvadesti godišta manje nego u meni, a kuka kako da je duplo od mene stariji.

			„Nismo ni krenuli, dobri moj Antune, ne budali! Pretrpi! Sjeti se samo muke koju je naš dobri Spasitelj izdurao, a ti da ne možeš po brdu hodat!“

			Sramota me da se spominjem Gospodina s ovakvom namjerom, ma je Antun pobožan i dobar monah, pa na ove riječi podiže halju i skoro da potrči uzbrdo. Ne mogu a da mi se ne potkrade osmijeh, jerbo je dobričina Antun kakvu je teško nać.

			„Još jednu uru po brdima, pa ćemo nizbrdo. Onda će bit lakše, pa ćeš se odmorit!“

			„A onda? Što ako ne nađemo ovu… vilu?“

			Teško je Antunu, misli da bogohuli, sve se hvata križa što mu visi oko vrata.

			„Nać ćemo je, ne brini. Viđet ćeš.“

			„Ajde, dobro. Viđet ću!“

			Nije prošlo dugo, a eto izbismo na vrh prvoga brda što nam se ispriječilo na putu. Stali smo samo tren, jerbo nas je ljepota ovoga kraja natjerala da stanemo. Ispod nas prosuli se Veliko i Malo jezero, kanal što ih spaja s otvorenim morem pokrio most, a preko njega prolazi neko čeljade, kako mrav izgleda s ove visine. Ide iz polja na objed, taman su te ure, a i nama zakrulilo u stomcima, ma se vremena za marendat nema. S druge strane, polja i brda, a iza njih, Mljetski kanal i obala Stonskoga rata. Prolitje još nije stiglo, ma je šuma isto zelena, živa, polja uzorana, a iz onih dva – tri seoca što se odavdje naziru uzdiže se bijeli dim od ogrjeva. Vrt Edenski mogo bi se ovdje smjestit, tolika je ljepota svugdje oko nas. Rukom zovem Antuna da nastavimo hod, imamo još dva puta koliko smo prešli, a čeka nas preć vrh još veći i teži od Montokuca. Antun uzdiše, ma ništa ne kuka.

			Eto prođe još jedna ura, a nad nama se nadvile Zle stijene, bijele kako kosti. Put je strm i kamenit, ma nije težak kako bi se po imenu reklo. Sunce je prešlo polovicu neba i počelo svoj polagani spust ka zapadu, a i mi se krenusmo spuštat u Veliku dolinu, prema sjeveru. Antun otpije gutljaj vode iz kožnoga mijeha o pasu, pa ga pruži meni:

			„Pij, Petre, voda je lijek Božji!“

			„Jes, Antune, dabome!“

			Otpio sam dugi gutljaj ledene vode i kanda mi se odista dio snage vratio u mišice. Vrativši mijeh Antunu, krenuh dalje nizbrdo, kad začuh njegov glas:

			“Ma, ja još ne vidim kako misliš nać tu vilu! I, Petre, oli i vile nisu od Đavola?“

			„Sve što je igda stvoreno, dragi moj Antune, stvoreno je od Boga! Zle stvari pošle su za Đavlom, a dobre za Gospodinom. Ma što je dobro može postat zlo, a što je zlo, dobro!“

			„Govoriš mi, daklem, da je ta vila što je tražimo, promijenila strane? Pošla iz mraka na svjetlo?“

			„Tako izgleda. Viđet ćemo!“

			Antun na ovo glasno proguta.

			„Viđet ćemo… A što ako nije? Što ako je i ona još u službi Zloga?“

			„Onda ćemo, Antune, brzo doć pred Biserna vrata!“

			Nasmijavši se, produžio sam korak, ostavivši jadnog Antuna obješenog lica, s kojega je brzo nestajalo ono rumenilo koje ga je od hoda oblilo.

			Spustivši se u dolinu, nestalo je i sunčeve topline, pa se jače zagrnuh haljom jerbo je hladnoća ovdje probijala u kosti. Noć nije bila daleko, tek možda koju uru, ma nas umor i glad nijesu priječili u zadaći koju smo morali obavit. Svu kotlinu ispunila je prozračna maglica, a među stablima se njeni mekani prsti ispružili kako mreže od pauka. Antun se snebiva, očima zvjera amo – tamo, kako da svaki čas očekuje završit pod naletima kopita zla. Što idemo dublje u dolinu, to je magla gušća, a stabla rjeđa, mjesto njih uzorano polje, napušteno osim nas dvojice. Na drugomu kraju polja, znadem, opet je šuma — a u šumi izvor vode, vrelo jedno od svega četiri na ciglomu otoku. Na vrelu, ako Bog da, vile kolo plešu, a međ njima najljepša je Melita, kolovođa njihova. Ma će valjat čekat noć, jerbo se po danu vile kriju, a pod zvijezdam svoje igre tek igraju.

			„Čije li je polje, Petre?“

			„Od Polačana, biće, jerbo je njima jedinima blizu. Iz Blata je daleko hodit ovdi, a i zemlja im je tamo dobra, mokra od blatine svu godinu.“

			„Ne dopada mi se ova magluština, sve kako da me guši.“

			„Ne žugaj, Antune, kako stara baba! Na vrelu ćemo sjestit, čekat da padne noć, pa ćemo marendat i odmorit. Strpi se još par minuta!“

			Opet uzdiše Antun, ma šuti, sramota ga je.

			Eno se čuje žubor, nije više daleko. Nebo sve pošlo u narančasto i crveno, Sunce mora da je zaronilo u more, noć će skoro doć. Brzo se pred nama ukazala stijena, sva u mahovinu obrasla, a iz nje voda teče, pa se u mali bazen sve ulijeva i žubori.

			„Evo ga, Antune, tu smo! Sjedi, jedi, umij se, pa da vidiš kako će ti se snaga u tijelo povratit.“

			Puše Antun, nije mu pravo što je noć tako blizu a klaustar tako daleko. Vadi iz jednoga špaga komad kruha, iz drugoga malo pancete i glavicu luka, a siguran sam da negdje krije i bićerin vina, ma ga ne smije pokazat. Razdijeli obrok malim nožem na dva dijela, pa mi pruži moje, a svoje utrpa u usta skoro u jednomu komadu. Smijemo se oba dva:

			„Nemoj se zagušit, gladežino!“

			„Pušti, Petre, ko zna kad ću opet kruha viđet!“

			Nedugo potom, kad smo došli dahu od hoda i jela, mrak već posve pade. Magla se razbi, a na nebu ukaza tanašni, najtanašniji srp od Mjeseca, jerbo je tek jučer mlađak bio. U šumi se čuje ćuk, a još mu se neki kasni slavuj pridruži svako malo. Antun pita:

			„Što sad? Đe su vile?“

			„Čekaj, sad ćeš viđet.“

			Iz špaga sam tad izvuko malu staklenku zaklopljenu širokim plutenim čepom. Antun gleda gustu zlatnu tekućinu u njoj, ma od mraka ne vidi dobro:

			„Što ti je to, Petre, kakvu si to alkemiju skuho?“

			Križ stiso u ruci, odmako se korak od mene ko da ga je strah. Mene hvata smijeh, ma mi je žao, pa ga gutam.

			„Ovo ti je, Antune, ravno iz Rajskoga vrta došlo!“

			Ne da radoznalost Antunu mira, nagnuo se opet prema meni, a ja na to brzo odčepih staklenku i napravim se kako da ću ga zalit onom tekućinom iznutra. Skoči Antun nazad, zapne od nekakav korijen i sjede na pod svom težinom, da mu je sav dah iz pluća izletio. Mene uhvati smijeh, ma ću na ispovijed morat jerbo mučim jadnoga čovjeka.

			„E baš si junačina, Antune, kakve nema! Med je, gledaj, ništa nego med!“

			„Hodi u gomna, Petre, tako da znaš!“

			Jedva sam mu od smijeha ruku pružio da se digne, ma me oporavio smijeh bolje nego bilo kakva marenda i odmor. Smije se sad i Antun, a sve rukom trlja natučenu zadnjicu.

			„Dobro si me, bogami, ustrašio. A što će ti med?“

			„Na dar vilama! Rekla je ona vištica u knjizi, da se vile najveć vole gostit medom, a od ovoga nema boljega. Iz Konavala je došo, Antune, od kadulje čiste da čišća ne može bit.“

			„A, tako. Nego, da ga probam, ko zna valja li još.“

			Pružio šapu Antun, a ja ga oklepio po njoj kako da je pčela:

			„Bježi otale, međede, nije za tebe!“

			Pokunjio se Antun, ma vidim kako mu se brk smije. Staklenku onu tad stavim na vrh stijene od vrela, pa dam znak Antunu da se skupa sa mnom povuče malo odalje, da vidimo što će bit.

			Nije prošlo ni kvarat od ure, kad mi se učini da u zraku čujem nekakve praporce. Evo ko da se neko smije, a i muzika se neka u daljini javlja. Ma nije u daljini, nego sve bliže i bliže. Čuje je i Antun, sve me gleda, oči mu se raširile kako u žabe. Mašem mu da šuti, jer se sad već i pjesma čuje, ali nije na niti jednome jeziku kojega znadem. Nisam ni trepnut stigo, kad eno ti oko stijene kolo pleše, u kolu sve djevojke mladice, za ruke se drže, zlatne im kose oko glave spletene. Oko njih se svjetlo raspe, blijedo kako u zoru, zlatno kako u sumrak. Bosijeh noga, kože kako porculan, u bijelim haljama se u krug vrte kako vjetar. Jedna je među njima najljepša, kako kraljica, na glavi joj zelen vijenac sve zlatnim resama isprepleten. Vrti se kolo sve brže i brže, ne može ga oko pratit, muzika sve jača i jača, veselija, cigli orkestar kanda svira, grmi cijela dolina od smijeha i muzike i pjesme. Nego odjedamput sve stade! Ukopale se vile, zamrla muzika, samo ona vila s vijencem krene put stijene, ruku pruža prema onoj staklenci meda.

			„Gleđte, sestre, lijepoga li dara! A mirisa, a boje!“

			Sve se vile iz kola raspustile, sve se oko meda okupile, jedna po jedna prste moče, usnama prinose i medom se slade. Smiju se, vesele, dopada im se ova gozba, a Antun i ja ni da bi udahnuli, ni da bi progovorili. Na to će glavna vila:

			„Nego, sestre, ne bi od nas bilo pošteno, a da poklona ne uzvratimo. Je li tako?“

			„Tako je, tako!“

			„A kako da poklon uzvratimo, kad ne znamo, od koga je?“

			„Kako? Kako?“

			Antun me gleda, glavom maše put vrela. Što ću, moram.

			„Znadem ja, od koga je!“

			Sve se vile prema nama okrenule, oči raširile, korak nazad napravile. Neke za stijenu utekle, neke se za glavnu sakrile, samo ona ponosita stoji, straha ne pokazuje:

			„Znadeš li? A od koga je onda, da mu poklon uzvratimo?“

			Plave joj se oči na svjetlu sjaje kako dva draga kamena, koža joj ko najfiniji mramor, kosa po ramenima pada kako rijeka zlata. Antun teško guta, a znam i zašto, ma nas zavjet čuva od svijeh zala putenih.

			„Ja sam, dobra vilo Melito, jerbo mi je savjet od tebe potrebit!“

			Vila me gleda, ne progovara, utihnuo cijeli otok čini mi se.

			„Imena mi znadeš, opate, ma ja tvojega ne znam. Rijetko je za čut da crkvena čeljad vile po šumama traži, zato govori, što je, jer ništa dobro ne može bit!“

			„Mudra si, koliko si lijepa, dobra vilo Melito. Nije dobro, nije! Put Mljeta eno hodi, tek što nije na kraj kročio, sluga mraka, Đavlov vojnik, bezglavi div epifag!“

			„Sluga mraka, Đavlov vojnik, bezglavi div epifag? Opate, opate, ma te crkva uči, da je Đavlu bliža vila, nego opatu!“

			„Nauk ljudski griješit može, vilo, a što griješi, može se i ispravit! Znadem, da od Đavla više ni ti ni tvoje kolo niste, jerbo ste jednoć već otoku pomagale, zlo sputavale, plamen svjetla donašale!“

			Stade vila, usne napućila, duboke misli zamislila.

			„Jesmo, opate, jesmo. Rekao si da sam mudra ja, ma si mudar i ti, jerbo tu pripovijest ne bi znao da si od straha sva znanja što su ti zabranjena odbacio. Pomoć ću ti, jer me tama straši, a oni što je nose u ime svoga Gospodara još i više. Slušaj!“

			Na to sve vile nestadoše, osim dobre vile Melite, a ona stade preda me i Antuna, pa govori:

			„Put sjevera i istoka ima jedno brdo, nevisoko, ali pogled s njega puca na kanal i na Stonski rat. Na to brdo se uspet morate i na vrh njega križ dignut, a križ od mlade česvine isplest. Prije nego zora zarudi ovo morate napravit, a ove riječi dok Sunce izlazi izgovorit: 

			Slugo mraka, crni đavle,

			Nogom ovđe nećeš kročit!

			Doklen svjetlo ima snage,

			Dotle Zlome nema spasa;

			Doklen ove stijene stoje,

			Dotle tvoja vojska crna

			Vrata pakla neće pasat!“

			Rekavši ovo, vile nestade, nestade i svjetla i meda, tek Antun i ja ostadosmo stajat u mračnoj dolini.

			„Opet uzbrdo, Petre! I to po mrklome mraku. E jada...“

			„Jada, Antune, će tek bit ako ne stignemo na vrijeme! Danu, hodi, uz vrelo pa drito, kako znaš i umiješ.“

			„Čekaj, Petre, minut jedan. Pomalo.“

			Već ga krenuh laktom u rebra, kad vidim da opet nešto po špazima kopa. Čučne, puše, nešto mrmlja u bradu, pa reče:

			„Oči čuvaj.“

			Na to kresnu plamen, jednom, dvaput, eto ga Antun drži u ruci svijeću, dlanom je štiti od vjetra.

			„Na, da nam barem malo bude lakše!“

			U smijeh opet natjera me:

			„Antune, ko te nema, nije mu lako!“

			Krenusmo tako, korak po korak, po mrkloj dolini, uz žubor vode, pazeć da ne skliznemo po mahovini. Šuma je ovdje gusta, grane grabe sa svih strana, ma se Antun zajogunio, hoda kako grčki junak sve plećima razgrćući zelen:

			„Da više fine ova muka pa da se doma vratimo. Na misu pa na objed u stare Pavle, menestre izjest…“

			Sve mrmlja i puše, ma ne posustaje, grabi koracima od po milje. Krenula se dolina uzdizat, pred nama brdo u mrak skrito. Kroz borove je lako, ma nakon po ure hoda dođosmo do stijena. Svaka oštra kako nož, nazubljena, ne smiješ se rukom za nju uhitit da te ne posiječe. Idemo sporo, presporo, a mjesečev srp pada sve niže i niže.

			„Požuri, Antune, vrh je blizu, a i križa treba isplest!“

			Pljesne se Antun po čelu, puhne kroz nos kako bik:

			„Neće bit česvine ovako visoko! Hodi nazad, Petre, valja česvinu nać!“

			Srećom nismo daleko ni odmakli, jedva se probijajuć preko stijena, pa za kratko vrijeme nađosmo lijepo, razgranato mlado stablo česvine. Antun uze nož, pa krene sijeć grane, neke visoke ko čeljade, neke dva lakta kraće, i za kvarat od ure, pune ruke grana nosi:

			„Uzmi svijeću, Petre, i ajmo, puna mi je pipa ovega dana više!“

			Ne mogu se na glas smijat, ljut je Antun, od ljutnje posto hrabar kako lav. Eno ga skoro da skače uza stijene, samo da što prije do vrha dođe. Ja ne skačem, noge me ne drže dobro kako njega, pa se polako sa svijećom pentram po stijenama, sve ruke i koljena izgrebah do krvi. Prošla je možda i puna ura, kad Antun vikne:

			„Evo ga, Petre, vrh! Vrh!“

			„Bogu hvala, Antune, taman na vrijeme! Gledaj, naziru se vrsi Stonskoga rata, stigla je zora!“

			Stavih svijeću na jednu stijenu, pa uzeh plest i vezivat one kraće grane komadom špaga što ga je Antun odnekle izvuko, a Antun vezuje duže, jezik mu provirio kroz zube od truda. Kad smo ovi dio zgotovili, položi Antun svoje grane na pod, a ja moje preko njegovih, i vežemo ih ostatkom konopa u križ.

			„Tako, to smo finuli. Sad ga ti Petre digni, a ja ću naslagat oko njega kamenje da ga drži!“

			Na samome vrhu brda ravna jedna stijena, kako da je tu stavljena da čeka pravo ovaj čas, a s nje pogled puca na cijeli Mljet, na kanal, na Stonski rat i na brda iza njega. A na niti pedeset hvati od kraja, gladnim koracima grabeći naprijed, eno ga i zlikovca hudog, vidi se odavle da je visok ko dva – tri čeljadeta što jedan drugome stoju na ramenima. Da oko pasa nema zamotanu nekakvu krpu, bio bi potpuno nag. Noge mu ko trupci, ruke kako vesla, a na prsima, najstrašnije od svega, uklesano ljudsko lice, mrko i zlobno. Čuje se odavdje da nešto viče, ma što, ne može se razaznat.

			„Brzo, Antune, slaži, brzo! Neman samo što se nije popela na kraj!“

			Antun diže pogled, a kad vidi na moru diva, kako da ga je sva snaga napustila. Ispade mu kamen iz ruke, a on ni da trepne, samo gleda gdje bezglavi stvor hoda prema kraju. Kako i ne bi, rijetki su oni koji vide svojim očima u istu večer i vile i bezglave divove, ma vremena za strah nema:

			„Antune! Danu, čovječe, slaži! Sunce samo što nije izašlo!“

			I doista, vrhovi brda s druge strane kanala zasjali prvim zrakama sunca, a i Antun će s poda:

			„Na, gotovo je!“

			Pustivši križ iz ruke, uvidjeh i sam da sigurno stoji, kako da je korijen u stijenu pustio. Epifag došao do samoga kraja, tek ga par koraka dijeli od prve stijene.

			„Slugo mraka, crni đavle,

			Nogom ovđe nećeš kročit!“

			Kako da je ošinuo grom, moje riječi pojačale se toliko da je Antun brzo pokrio uši dlanovima, a div stao kako ukopan u po koraka. Diže pogled prema brdu, pa kad vidje križ nešto strašno zariče i pokri rukama oči, ma nastavi hodit naprijed.

			„Doklen svjetlo ima snage,

			Dotle Zlome nema spasa!“

			Urla div, usporio mu se korak, čini mi se kako da je do koljena u more propao, ma se još trsi hodit naprijed, eno mu stijene nadohvat gigantske ruke.

			„Doklen ove stijene stoje,

			Dotle tvoja vojska crna

			Vrata pakla neće pasat!“

			Glas mi se prolomi preko brda kako da je cijeli otok progovorio sa mnom, tresu se stijene kako zubi na zimi. Antun i ja gledamo kako prokleti div, gledajući u nas očima velikima ko pjati, pruža ruke kanda nas hoće ugrabit. Ma se uto vatra sunčeva spusti na nj s nebesa, a more kako da je zakipjelo prolomi se pod njim i u treptaj oka ga cijeloga proguta.

			Stojimo Antun i ja na vrh brda, pred nama križ od česvine, za nama stijene, pod nama Mljetski kanal. Zora zarudjela, Sunce iza brda iskočilo, a neđe u šumi zapjevao prvi slavuj. Antun se smije, a dok se smije plače, ljubi križ u rukama i sve u nebo gleda.

			A ja, onako za svaki slučaj, samo na kraju dodam:

			„Amen! Eto.“

			Put nazad do Koventa neću zapisivat, jerbo se nakon onakve noći ništa više vrijedno spomena ni ne može dogodit, mada smo putem sreli jednog starog jelena lopatara, što nas nekako mudro isprati pogledom, i kako da se glavom nakloni dok smo prolazili. Ma smo se Antun i ja složili da nam se učinilo, od umora i od siline svega što smo u tih dan ipo doživjeli. Antun cijelim putem skoro da i nije progovorio, ma mu se pogled izmijenio, više ne sliči na svraku, već na ponositog kobca.

			I još ću samo rijet da smo, na nagovor Antunov, iza nedjeljne mise barkom pa pješke pošli do Polača, u stare Pavle na zelenu menestru, i da slađe nismo jeli nigda u životu!

			Tim riječima završava ovaj kratki zapis i ja ne znam spominje li se itko ovih događaja u kakvom drugom djelu. Ma je opat Petar dobro učinio, što je sve ovo na papir stavio, jer kad umru priče, umrijet će i selo, a kad umre selo, kuku nama!

			Nego, da pripomenem, ono vrelo iz priče još se i dan danas zove Vilino vrelo, a stijene na kojima su Petar i Antun digli križ, Viline stijene. Križa danas više nema, ma stijene još kako noži stoju, a kad ih tamo više ne bude, možda se i oni div opet iz mora vrati.

			Viđet ćemo!

			Tihomir Kovačić

			Krbava

			44°38’28.3”N, 15°39’14.4”E

			„Mali, nisi se naspavao?“

			Trljam oči, glasno uzdišem i lupam se dlanovima po licu. „Ne, nisam.“

			„'Ajde, 'ajde, imat ćemo danas posla, trebam te budnog i opreznog.“

			„Ma sve će biti u redu.“ Otvaram oči i gledam u kavu i čašu rakije. Cigareta je dogorjela do pola. Joso svoju ima u ustima, ruke drži prekrižene i nezainteresirano gleda po lokalu.

			„Ma nema do rakije, kave i cigarete za doručak“ rekao sam ironično. 

			Joso se nasmijao. „Slušaj mali, neki ne mogu večerati, neki ne mogu doručkovati . Ja spadam u ove druge“  rekao mi je uz izdisaj velikog dima. 

			Gledam u kavu i rakiju.. Ako mi ovo postane rutina neću dugo potrajati. Joso ima mirne, svijetloplave oči, lijep osmijeh, ali izgleda stariji nego što je. Mršav je kao grančica. „Danas imamo zajeban posao“ rekao je gledajući me ozbiljno.

			„Znam, bez brige. Odradit ćemo ga makar nam cijeli dan bude trebalo.“

			„Aha, ja ipak tamo ne bih volio biti toliko dugo.“ Okrećemo se prema vratima jer je nastupila tišina. U lokal ulazi ogroman čovjek s dugom sijedom pletenicom i bradom. Bos je. Preko sebe ima prebačenu krpu, izgleda kao da je obukao togu ili neku vreću od jute. Obojica cmoknemo usnama i vratimo se kavi.

			„Znaš ga?“ rekao sam ispod glasa kao da me mogao čuti.

			„Znam“ rekao je suho. „Idemo, šef nas čeka pred pilanom za 5 minuta.“ Na izlasku van gosti su počeli zadirkivati Isusovog apostola. On se nije obazirao na njih, samo je sjeo u kut prostorije i počeo motati cigaretu, nezainteresirano gledajući oko sebe.

			„Isusov apostol?“ pitao sam Josu. 

			„Nisi ga vidio? Pa izgleda kao da je kosu i bradu puštao od Njegovog vremena. Pričao sam jednom s njim. Mislim, češće sam pričao prije rata, ali samo jedanput nakon. Poludio je i to što je govorio nije imalo smisla. Zašto te uvijek privlače takvi likovi?“

			„Pa družim se s jednim takvim“ rekao sam kroz osmjeh. I Joso se nasmijao. „I što je rekao?“ 

			„Ništa što bi meni značilo, nit' tebi, nit' većini ljudi u lokalu. Pitao sam ga gdje je bio za vrijeme rata, ali mi je kratko rekao — u šumi. I što god sam ga pit'o, što je tamo radio, kako je zime preživio, odgovorio bi isto.“

			„I cijelo vrijeme rata je bio tamo? Kako to da ga nisu našli?“

			„Rođen je ovdje, poznaje cijeli kraj. Ne znam, nit' me zanima više. Ne diram ga, niti on mene, jedino ga budale znaju provocirati. On im se samo smije.“

			Prolazili smo između parkiranih automobila, kamiona i autobusa. Rujan na Udbini. Hladnije nego obično. „Eno šefa“ pokazao sam na debelog brkatog čovjeka koji je pušio cigaretu naslonjen na FAB. „Izgleda loše volje, uvijek je takav. Mi radimo za minimalac, on s onom stvari ne mrdne“ rekao sam ogorčeno.

			„Šuti, ne talasaj!“

			„Dakle evo vas“ rekao je debeli šef gazeći opušak. Stao je ispred nas stavljajući ruke na bok. „Kasnimo s isporukom stabala a vi ćete to platiti.“ I njegov stav i ova tvrdnja mi je digla živac u sekundi. Najteže je raditi s ljudima, pogotovo s najbližom rodbinom.

			„Ulazite u FAB, i dolazite u sektor B6. Tamo ima posla za cijeli dan. Ne bi bilo loše da danas označite i posiječete dvadeset stabala.“

			„Ako budemo imali motorke nema problema“ rekao je Joso.

			„Imat ćete sve potrebno, ali s kamionom ne možete ni blizu šumi. Parkirat ćete najbliže moguće, uzet ćete konje, staviti im opremu i na posao. Dane vas čeka tamo. Kada dođete on uzima FAB i ide svojim poslom. Il' on, il' ja ćemo donijeti hranu iza podneva. Hoću da do tada srušite deset stabala, izvučete ih van i posiječete grane. Jasno? Jasno! Idemo sada!“. Debeli se okrenuo i otišao, nije bilo daljnje rasprave.

			Ušli smo u kamion i svom snagom zalupili vratima, što od bijesa, što od potrebe jer se vrata nisu zatvarala samo tako. Joso je šutio i glasno uzdisao. Na licu mu se vidjela napetost. „Što je?“

			„Ništa, razmišljam kako izvesti ovu operaciju.“

			Ovo me učinilo dodatno nervoznim. Nikad ga nisam vidio takvog. „I koji Bog je s tom šumom?“

			Odmicao je glavom lijevo, desno. „Pa čuj, zapravo ništa posebno. Nikada je nismo sjekli i bukve su tamo ogromne. I hrastovi. Ne rastu oni baš po Lici. Nekoliko puta sam vozio rubom jer kroz nju samu ne postoji put za kamione. Možeš ili pješke ili s konjem. Jako je mračno, drveća su pri dnu obrasla mahovinom. Izgledaju zlokobno. Grane su kao ruke u grču, a mogao bih se zakleti da su, dok sam vozio pored, neka stabla imala lica koja me gledaju. Zatvorim oči, otresem glavom, pogledam opet, sve normalno. Svi koji su prolazili istim putem bi kasnije pričali da su imali osjećaj da ih nešto promatra. Kao da nešto lebdi među krošnjama. Neugodan osjećaj, ono, koža ti se naježi, dlake na vratu, sav se streseš. Ima ih puno iz firme koji ne žele ni blizu, a još manje ulaziti u nju.“

			„Kako ćemo onda izvesti debla van ako konji ne žele u šumu?“

			„Pa o tome i razmišljam. Kako bilo“ rekao je Joso gaseći cigaretu, „trebam te danas normalnog i da što prije odradimo taj posao.“

			Parkirali smo kamion što bliže Dani. Nije ustao da nas pozdravi. Jeo je mesni doručak i istovremeno pušio cigaretu.Na licu mu se vidjelo da jedva čeka otići odavde.

			„I Dane, situacija?“ pitao je Joso. Ovaj je samo pljunuo na pod i rekao „tu ste, ja sad odo'. Životinje su nahranjene, napojene, oprema je u ruksacima, motorke su pored njih“ prstom je pokazao u travu, „sad vi imate show.“

			„Kad ćeš nam donijeti hranu?“ pitao sam. Dane me pogledao iskosa, „jebiga mali, nisam siguran da ću se vraćat'. Netko drugi će s hranom. Uostalom, što je niste ponijeli?!“

			„Pa i jesmo. Mesni doručak i vodu“ rekao sam.

			„E pa imat ćete iza ručak očito, dobra je to hrana. Osim ako vi baš ne bi naručili janjetinu, krumpir, gajbu piva….“

			„Hajde olabavi i ostavi ga  na miru“ umiješao se Jozo. „Dečki“ rekao je Dane ulazeći u kamion, „ja sad moram razvesti s ovim FAB – om puno stvari drugim ekipama. Ako me Debeli i uspije potjerat' da vam donesem za jelo i piće, to neće bit' prije dva, tri. Sad je 7 ujutro, krenite radit', jeza me hvata od ovog mjesta i neću tu bit' kad se krene mračiti. Zdravo.“

			„'Oće li konji u šumu?“ pitao je Joso. 

			„Ne znam, nisam pokušava, imate mrkve i jabuke pa ih mamite njima. Odo'.“

			Okrenuli smo se prema drveću. Stabla su bila ogromna. Konji su se počeli propinjati kad smo krenuli prema njima. „Čuj, idemo unutra, označimo za početak jedno drvo i da vidimo kako će nam ići.“

			„Joso, zašto ekipa nije već to napravila?“

			„Praznovjerni su to ljudi i boje se.“

			Uzeli smo ruksake sa sjekirama, motorke, privezali konje i krenuli unutra.Tišina je bila nevjerojatna, kao da si sam na svijetu. Ništa se nije čulo. Nikakve životinje, čak niti vjetar. „Joso, imao si pravo, jako je tamno.“

			„Idemo malo dublje pa da nađemo neko veliko stablo.“ Ogledao sam se oko sebe, „pa sva su velika! Zašto ići duboko kad su i ova dobra? A i konji neće morati daleko ići.“

			„Imaš pravo, označimo ovo ovdje pa da vidimo. “Uzeo sam boju i krenuo šarati stablo no trebalo mi je duže nego što sam mislio da otvorim ruksak. Uzeo sam sprej, približio se drvetu i stopalom propao u mahovinu. Drugom sam se rukom pridržao kako ne bih pao. „Ej, drvo je hladno!“

			„Pa kakvo će bit' nego 'ladno u ovoj 'ladovini! Pali motorke!“

			Pokušavali smo i pokušavali. Bez uspjeha. „Jebemti sve da ti jebem više“ rekao je Joso brišući znoj s lica. „Šupak nije stavio gorivo, daj odi do konja i pogledaj ima li negdje boca benzina.“

			Po izlasku na čistinu svjetlo me na trenutak zaslijepilo. Ponovo sam čuo cvrkut ptica, vidio boje, čuo svijet. Lagano sam se okrenuo prema šumi. Raspored mi je bio neprirodan. Stabla su izgledala kao u nekoj formaciji, kao da su planski posađena. „Ej, pusti konje, ima goriva u motorkama, vrati se“ čuo sam Joso kao da priča izdubine iako je bio možda deset metara od mene.

			„Hajdemo opet“. Pokušavali smo i pokušavali i Josina motorka se upalila. „Ha, to je to, morat ćemo samo s jednom.“ No lanac se prestao okretati čim ga je prislonio na stablo. Obojica smo se pogledali, bez riječi, napeto. Joso je i dalje držao dugme stisnuto. Motorna pila počela se dimiti. Kad ju je odmaknuo od stabla lanac se opet počeo okretati. „Slušaj“ rekao je rezignirano, „meni se više ne da s ovakvim stvarima zajebavati!“ i opet je prislonio na koru. Ovaj put se lanac nije zaustavio i kora je počela pucati. Rušenje je trajalo duže nego inače. Sjekli smo ga do podne. Izgledalo je kao da drvo pruža otpor, kao da se bori. U podne smo mokri od znoja i crvenih dlanova izašli na livadu. Ovaj put nas nije zaslijepilo nikakvo Sunce, nebo se smračilo. Nismo ništa govorili dok smo jeli mesni doručak. Pet sati rada a još ga nismo srušili.

			„Što će Debeli reći?“

			„Ma nek' se jebe. Oprosti, znam da ti je ćaća ali…“ „Slažem se“ ponovio sam. „Slušaj, ovo sam ti htio reći. Pogledaj raspored drveća. To ti izgleda normalno?“ pokazao sam na red stabala. „Ne izgleda. Normalno je kad u šumi ispod nekog panja nađem poskoka, da čujem medvjeda, da čak na nekog padne drvo i ubije ga, ali ništa u vezi ove šume mi ne izgleda tako. Idemo srušiti gada!“

			Kad je drvo počelo pucati i rušiti se, stajali smo sa strane i učinilo nam se da se ono sa svojim granama hvata za okolno drveće pridržavajući se za njih kao ranjeni vojnik. Zatim je uz zaglušujući prasak palo na tlo pokazujući put prema livadi. Sjetio sam se spavanja kao mali. Vrata su pritvorena, a svjetlo u dugoj, tankoj crti ulazi u sobu. Sada nije bilo svjetla, još se više zamračilo, ali i to je bilo dovoljno da na panju, deblu i slomljenim granama vidim krv. Ona je curila u pravilnim mlazovima kao s otkucajima srca. Pogledam u Josu i tražim potvrdu da vidi isto što i ja, no on je pjevušio neku pjesmu s i sjekao grane. Opet pogledam panj, nema krvi. Nema više za doručak kava, rakija i cigarete, barem ne kod Anke u restoranu, pomislio sam. No, sad i Joso stoji s ugašenom motorkom u ruci cigareta mu visi s ruba usne, taman da će pasti.  Njegove plave oči izgledaju staklasto, vodenasto. ,,Znaš što mali? Idem ja po konje, izvucimo stablo van na livadu jer mi se na tren učinilo da sam vidiokrvavo lice na panju. .“

			„Neće nam nitko vjerovati, reći će da smo se napili.“

			Zatim je počeo puhati jak vjetar, prema nama, kao da nas želi istjerati iz šume. Fijuk je bio nevjerojatno glasan, kao da nešto govori. Pogledali smo u tamnu unutrašnjost šume. Odjednom smo osjetili podrhtavanje tla.

			„Što je ovo, topot?“ upitao sam sluđen. „Stani odmah do najbližeg stabla“ izderao se Joso. Nismo gledali iza, nego prema prolazu koje je napravilo oboreno drvo, prema konjima. Oni su se propinjali i propinjali dok se nisu oslobodili te se dali u bijeg. Joso je izgledao kao vojnik pod šokom, kao da je granata pala pored njega. „Mali“, rekao je nadjačavši vjetar, „moramo posjeći još stabala, idemo radit.“ Podigao je sjekiru i počeo tući stablo koje mu je služilo kao zaklon.

			„Ne, nemoj, Joso! Ne tuci drvo! Stani, stani!“ Nije me čuo, samo je mirno zapalio cigaretu i nastavio sjekirom sjeći stablo. Topot se povećavao. Ubrzo je između nas protrčala srna. Pa još jedna. Pa cijelo stado. Slijedile su ih druge životinje, vjeverice, veprovi, medvjedi, propinjavši se i ispuštajući najužasnije zvukove koje sam ikad u životu čuo. Vidio sam Josu kako je pao, oboren. Najednom je sve stalo. Mir, tišina. Protrnuo, pokušao sam se dići na noge ali sam klonuo natrag. Okrenuo sam se iza. Vjetar je opet počeo puhati, kidajući lišće s grana. Ono se kretalo po tlu,uspinjalo se i padalo kao da je živo. Tako je izgledalo.Zatim se pojavila još jedna hrpa lišća. Uskoro ih je bilo na stotine. Imale su amorfni oblik ljudi koji su se kretali kako je vjetar puhao. Kada bi dotakle stablo pale bi nepomično na tlo no onda bi stablo pomaklo svoje krošnje malo naprijed, kao ruke koje nešto žele uhvatiti. Na njima bi se na tren ukazalo lice u agoniji. Grane bi dodirnule drugo stablo koje bi dodirnulo treće. Tako se cijela šuma kretala prema nama. Na svakom je stajalo lice. Neka su bila bez očiju, neka bez nosa, neka bez pola glave, neka ustrašena, neka bijesna. Drveće je bilo živo! U pravilnoj formaciji, poput vojske išlo je naprijed! Spustio sam se na leđa i pogledao prema nebu. Nadao sam se da me neće primijetiti, da će samo prijeći preko mene. Grane drveća su se pomicale u svim smjerovima. Izgledale su kao tisuće ruku s mačevima koje se bore.

			Buka je bila nevjerojatna. Nisam čuo vlastite misli. Sklopio sam oči čuvši psovke, povike, zapomaganje. Zrak je parao metalni zvuk mačeva u plesu, zvuk pucanja kostiju, drveća, kopalja. Pokušavao sam dozvati Josu, ali bez uspjeha. Odjednom me je preskočio konj od lišća. Joso se nekako digao na koljena da bi zatim opet pao obliven krvlju kada ga je konjanikov mač dodirnuo. Ležao sam dok nije sve stalo. Otvorivši oči, lica su polako iščezavala kao svjetlo u suton. Još sam vidio konja s jahačem bez glave koji je polako nestajao stapajući se sa šumom.

			Ne znam koliko smo tako ležali. Po nas su došli Debeli i Dane. Stavili su nas u prikolicu kamiona i pravac u bolnicu. Ponovili smo priču nekoliko puta policiji, doktorima, kolegama s posla. Nitko nije rekao riječ. Samo su pušili i slušali nas napeto. Rekli smo isto i lokalnom popu. Službeno objašnjenje bilo je da smo pojeli pokvaren mesni doručak, da smo previše popili ujutro, da smo pogodili sjekirom neko gnjilo drvo iz kojeg je nekakav plin izašao, da nam se sve to učinilo.

			Objašnjenje za Josinu posjekotinu preko lica bilo je najprihvatljivije — pao je na sjekiru i odrezao si uho. To što sjekira nije bila krvava nema veze. Šef, u ovom je slučaju je pokušao biti otac, rekao je „vjeruj u što god hoćeš, vidio si to što si vidio, ali ja bih radije rekao da ste bili pijani, neispavani, boli me briga, ali to reci, inače će ti se ljudi smijat' kao onom sjedokosom majmunu.“

			****

			Vrag mi nije dao mira. Morao sam otići vidjeti. Joso nije htio ići. Stajao sam na rubu i gledao u panj gdje je bilo posječeno stablo. Nisam morao ići do njega da se uvjerim vidim lice. Ono je bilo tamo. Odjednom se Isusov apostol stvorio pored mene i stavio mi ruku na rame.

			„I ja ga vidim majko1.“ Tupo sam ga gledao. „Sakrivao sam se u ovoj šumi za vrijeme rata. Brinuo se o njoj i ona se brinula za mene. Zimi mi nije bilo hladno, ljeti nije bilo vruće. Na svako stablo sam naslanjao ruke i rekao nijemu molitvu. Niste ih smjeli sjeći, ona su živa.“

			„Vidio sam, vidio sam“ pokušao sam reći kroz suze i s olakšanjem jer mi netko napokon vjeruje.

			„Znam što si vidio. Vojnike kako se bore i ginu, stabla koja krvare, zvukove borbi, neljudsko vrištanje. Znam! Ja znam.“

			„Ali kako, zašto, što….?“

			„Na ovom mjestu je bila bitka s Turcima. Ovdje su naši izginuli ili je ovo mjesto na Krbavskom polju gdje su se nakon poraza povukli. Ovdje su umirali u najgorim mukama. Tu su ih pokapali.“

			„Mislio sam da je to na izlazu s Udbine, tamo gdje je vojarna i oni tenkovi.“

			„Nije, to su političari odlučili proglasiti mjestom bitke. Usput im je cesta pa su lako mogli doći do tamo, do ovdje im se nije dalo. Prava bitka i umiranje je bilo po cijelom polju. Jesen tisuću četiristo devedeset i treće. Ovdje smo sahranjivali naše pale. Na svakom tijelu izraslo je stablo, sama su mi tako rekla. Njihove duše ostale su u njima, granama, lišću, u životinjama. Ovo koje ste posjekli, pa taj je vojnik sada umro po drugi put. Nadam se da se više ne pati, da je otišao na nebo.“

			Obojica smo skrenuli pogled prema panju. Ta praznina bila je poput praznine u bojnom redu. Lice je i dalje bilo tamo, no nije više izgledalo kao da ga boli.

			Dubravka Lerotić

			Dijete šume

			46°20’23”N,16°30’11”E”

			U međimurskim šumama hrast Adam, star 500 godina, posječen je 1925., kad je došlo do devastacije međimurske prašume kod Orehovice.

			Tvrda, živa kora grebe joj čelo, slatki sokovi miješaju se s njezinim suzama. Tanki joj dlanovi pritišću i pritišću, grebu prstima stegnutim u kandže, slabine joj podrhtavaju dok se spušta prema zemlji ostavljajući užareni, krvavi trag na njemu. Ne želi ga pustiti.

			„Dijete“, šapuće zeleno i crveno lišće, „dijete, vrijeme je.“

			„Oče, oče, ja ne mogu, ne želim, ne mogu...“

			„Moraš, dijete“, zatreperi maglovit, zeleni zrak.

			Kleči pored njegovog korijenja, šake je ukopala u zemlju, među prstima prosijava joj se crnica, mali kukci gmižu po izgrebanim dlanovima; ona grabi natrulo lišće i zemlju, hlade joj razderanu kožu; ona grabi mali, sitan život, nježno ih zarobi u šaci; migoljenje njihovih nožica znači poznato, znači njezino.

			Zaroni licem u sloj mahovine i otpalog lišća, vlaga je štipa po golom tijelu, magla puže po tlu, vjenčić joj je spao, kosa se rasula, cvijeće povenulo.

			„Dijete“, mrmori u krošnji. „Spavaj sad. Stići će zaborav.“

			„Nemoj, oče, nemoj da sve zaboravim.“

			„Moraš“, vjetar protrese grane. „Svi tvoji su nestali. Naše vrijeme je prošlo. Moraš dalje. Spavaj.“

			San joj dolazi na oči, sklupča se na tlu, njezino malo tijelo prekrije sloj otpalog lišća.

			Kaiiri, Kaiiri, ja sam Kaiiri — šapuće, prizivajući svoje ime, nastojeći se sjetiti svih smeđih i zelenih mirisa, oporih i slatkih, sjetiti se svih ptičjih pjesama i zavijanja vukova, sveg šuštanja lišća i drvenog zveckanja grana. Želi ostati budna, no crni san je sustiže, san bez snova. Očajnički otvara oči, gleda u svoje zelene šačice sitnih prstiju, tankih zglavaka, u vitke ručice prošarane zlatnim, otvara oči, ali one se zatvaraju i zatvaraju...

			Nije čula ni tiho režanje ni lako tapkanje šapa. Vučica priđe, onjuši zlatnu kosu i hladno tijelo na vlažnoj zemlji, a potom liježe pored nje omotavajući svoj topli trbuh oko golih, majušnih leđa, prebacujući šape preko nje i privlačeći je u svoju toplinu.

			Budi se. Pred njom se bjelasaju krupne šake, ruke su meke, punačke, masne. Nastoji pomaknuti svoje ruke, no nema ih, pomiču se krupni bijeli stupovi. S leđa osjeti toplinu i reski, mračan miris. Vučica zareži i odvoji se od nje, udaljujući se unatraške podvijenog repa, šapa iza šape, korak po korak, oprezna, ustrašena.

			I ona se boji. Ali ne bi trebala, to je njezina prijateljica, ili je opasna vučica. Ona ne može dozvati u sjećanje njihovo prijateljstvo iako zna da je postojalo. Vučica nestane.

			Odguruje se o hladnu zemlju, golemo tijelo se podiže, noge se ukopaju u tlo i ona ustaje i ustaje i ustaje. S visine gleda u bosa, ogromna stopala, bokovi su joj široki, bedra obla, osjeća težinu punih dojki. To nije ona, a ipak je ona. I kreće. Kreće iz šume, korak po tromi korak, buka je nesnosna, lomi grančice na tlu, sitne životinjice bježe pred njom, hladnoća je štipa, koža joj poprima još bljeđi sjaj.

			Spušta se niz mali obronak, a u sjećanje doziva samo jednu riječi: Kaiiri.

			Kaiiri. Noge se kližu na vlažnoj travi.

			Kairii. Sad je na utabanoj traci smeđe zemlje.

			Kaiiri. Korača nezgrapno, nogu pred nogu, kamo god je vodi smeđi put.

			Kaiiri. Sunce se diže, okupa je zlatnim, magla nestaje.

			Kaiiri, Kaiiri, Kaiir, Kaii, Ka....

			Više se ne može sjetiti te riječi. Zaustavlja se i izgubljeno gleda u zemlju pod svojim nožnim prstima.

			Pas lupa po vratima, reži, laje.

			„Medo, što ti je? Maloprije si htio unutra“, mrmlja Vanča dok zakopčava lanenu košulju.

			Rano je, tek je zora zarudjela, a Medo je sasvim poludio. Moraju na polje, kositi žito, no treba prvo spremiti pošten obrok.

			„Izlazi!“, potjera psa odlazeći do peći potpaliti vatru.

			Ali pas toliko grozomorno laje, a potom počne prestrašeno zavijati i cviljeti. Vanča dograbi sjekiru i izjuri van, nadajući se da neka zvijer nije dohvatila cucka. Napravi tek par koraka i skameni se.

			Na cesti, nedaleko od njihove kolibe, Medo cvili, skutrio se na tlu, trbuha polegnutog po zemlji. Gleda u golu ženu, ona stoji drhturava, zlatna kosa rasula joj se po bijelim ramenima, ruke je ispružila preda se ne bi li se obranila.

			Vanča teško proguta. Takvu krasoticu nikada nije vidio,no otkud se samo stvorila?

			„Hej!“, vikne, jer mu ništa drugo nije palo na pamet.

			Žena se trgne i podigne oči prema njemu. On zanijemi. Utopio se u zelenilu livade, u šumskom lišću, u mekoći mahovine koju najednom preplavi vlaga. Suze joj se sliju niz nježne obraze.

			„Hej“, ponovi prilazeći joj. Brzo skine košulju sa sebe i pokuša je zaogrnuti njom. „Ne boj se“, prošapće kad je ona ustuknula. „Molim te, ne boj se, daj da te pokrijemo.“

			Medo se, donekle ohrabren, osovio na noge, no još uvijek je cvilio, a Vanča je sad znao i zašto. Žena je mirisala na duboku šumu, na mračna mjesta, na šumske zvijeri.

			„Hajde, idemo u kuću. Dođi. Neću ti nauditi“, ovije joj ruku oko ramena i povede u kolibu.

			Vatra je pucketala dok joj je prao blatne noge. Prvo ju je ispitivao, no ona je sveudilj bila tiha. Onda joj je počeo pričati dok je vlažnom krpom prelazio po njezinim leđima, dok je ispod mokre tkanine osjećao nježnu kožu bokova. Pričao je i pričao, a ni sam nije znao što, samo da ne razmišlja o mekoći bedara, o čvrstim dojkama koje je prao, o mirisu koji je sada izbijao ispod onog gustog vonja divljine, o mirisu poljskog cvijeća, razigranih leptira i tek pokošene mlade trave. Obukao ju je, nahranio i ona je ostala.

			Kaja, tako ju je nazvao. Bila je dobra žena, malo je govorila, puno radila. Njezin vrt je cvjetao i rodio, njegova polja su bila bremenita zrelim plodovima. Sve se razraslo, sve je oživjelo otkako mu je ona došla u dom.

			Seljani su ogovarali i spletkarili. Vanča nije htio ni čuti, rekao im je da je to rođakinja njegovog prijatelja iz dalekog sela, da će se oženiti njome. I htio je. Samo nije znao kako da je pita. Bila je ona i ljupka, i nježna, i mila, samo je u zelenim očima uvijek bila daleka.

			Ali on više nije mogao čekati, nije mogao bez nje.

			Te noći ubacio je još jednu cjepanicu u peć u kuhinjici u kojoj je i sam spavao, a potom je otišao u sobu. Stajao je mirno na vratima, nezgrapan, nespretan, neodlučan. A ona je podigla perinu i pomaknula se da mu napravi mjesta.

			Osjećala je njegov nemir, i njegovu želju, i njegov strah. Osjećala je njegovu snažnu muškost pripijenu uz bedro. I znala je što joj je činiti. I željela je. Tijelo joj je propupalo; tek tada ga je osjetila kao svoje, izvor novog života. Sjećanja nije imala, ali imala je ženskost, imala je prirodu koja stvara. I primila ga je u sebe. Bio je velik, i vruć, i težak, i bio je sladak, i nježan, i grub, i ona je bila spremna, i topla, i podatna.

			Zajahala ga je stišćući mu bokove svojim bedrima, ljuljajući se u iskonskom ritmu, držeći se za njegove ruke na svojim grudima. I odvela ih je tamo gdje su trebali stići, u svijet gdje postoji samo toplo meso, gdje postoji miris, ne njegov i njezin, nego njihov, gdje valovi udaraju o unutrašnjost njihovih tijela, gdje se rađa život. Ispunilo ju je toplo sjeme natapajući željnu zemlju u njoj i osjetila je mali začetak, mrvicu koja će postati njihovo dijete.

			Vanča je sav u čudu prelazio rukama po njezinim znojnim leđima, gladio je po kosi, milovao joj ramena. I mislio što je on tako dobro napravio da mu je Bog udijelio takvu ženu. Završio je on ponekad na sijenu s djevojkom iz sela; sve na brzaka, sve obavi i otiđi. A ovo... Nije znao što je bilo ovo, samo je znao da ne može više bez nje.

			„Kaja?“, tiho prošapće. „Kaja, hajde da se vjenčamo. Htio sam i prije, ali sam se bojao. Sad si moja.“

			„Jesi li ti moj?“,promrmori ona svojim glasom brzog šumskog potočića.

			„Tvoj sam od kad te ugledah na cesti“, čvršće je stisnu uz sebe, a želja mu se ponovo probudi, jednako divlja, još jača.

			I ona ga ponovo primi.

			Vjenčanje je došlo i prošlo. Bili su sretni njih dvoje. Vanča je prestao zapitkivati. Ona se nije sjećala ničega prije, samo svojih nogu kako koračaju po travi, a potom po cesti.

			Nije ga bilo briga, važno mu je bilo ovo i sada.

			I njoj je bilo važno. Dobar čovjek, topla kuća, rodna zemlja. I noći koje su bile samo njihove.

			Taj dan došla su trojica, bučno, uz cilik zvonaca na kolima i njisku konja. Kaja izađe iz kuće nespretno se gegajući; njihovo dijete bilo je veliko i jako, ispunilo ju je cijelu.

			Trojica krupnih drvosječa vodila su četiri para konja upregnuta u kola koja su vukla ogromno deblo potkresane krošnje, grana koje su stršale poput bijelih kostiju slomljenog kostura. Oni svi odreda grubi i bradati, njoj nepoznati.

			Kaja priđe bliže, promotri deblo koje su sputavali debeli konopci kako bi jednim krajem bilo oslonjeno na niska kola, dok se okresanim granama vuklo po zemlji. Iza kola, na utabanom putu, ostavljalo je široki trag.

			Njoj u sjećanje dođoše slike jednog takvog puteljka; ne na ljudskoj cesti, nego na kori jednog drugog drveta; negdje u magnovenju izroni joj slika sitnih zelenih ruku iza kojih ostaje traka crvenila. I pogleda niže, na široko deblo, gotovo pri samom dnu vidje sada smeđi ožiljak koji mu je nanijela, nekada davno, neka druga Kaja. U njoj nahrupi beskrajna tuga, gušeći je dok se okretala prema brdašcu na kojem se vidjela šuma.

			Ali šuma je sad bila tako daleko, daleko, a sprijeda utrina posijana panjevima. Sve su ih porezali, drveće je ležalo na hrpi čekajući da se vrate po njega.

			A tada, ispod zelene šume u daljini i mrtvog drveća zatreperi nova slika. I ona vidje grad bijel i siv, i zgrade koje sežu nebu pod oblake. Vidje ljude zatvorene u kutijama i sivi oblak koji je polegao po svemu. I ne vidje nigdje ni trunka zelenila.

			„Što ste učinili?“, zavapi ona.

			„A snašo, šta bi? Posikli dobro drvo. Za njeg ćemo dobit poštenu plaću.“

			„Što ste učinili?“, ponovi, dok su joj krupne suze navirale na oči.

			„Jel, Đuka, jel ova malo luda? Zašta sad plače?“, zbunjeno će jedan od drvosječa.

			„Je, al je lipa. Vidi joj očiju. A bome i guzice su joj debele“, isceri se drugi grubo je primivši za guzove.

			„Budalo, ostavi je, vidiš da je noseća“, ubaci se treći.

			„Pa šta? Barem joj nećemo napraviti kopile“, i već je bio spreman oskvrnuti i ženu, kao što je oskvrnuo šumu; stisne joj dojke i razdere košulju do pasa.

			Kaja se trgne, gorko probuđena iz svoje tuge i zavrišti, zavrišti. Silni vjetar diže se na putu, obori trojicu muškaraca, gotovo ih utjeravši pod kola, pokidavši čvrste konope koji su držali široko deblo. Ono se prevali i tromo otkotura, gnječeći pri tome muškarce kao kukce, istiskujući iz njih život.

			Kaja ih samo pogleda, pomiluje smeđe ožiljke na kori, koji kao da se nisu dali sprati ni kišom ni vjetrom. Pritisne čelo o posjećeno stablo i sjeti se sebe kako ju je jedne večeri ista ta kora grebala po licu, kako joj je onomad govorio da mora zaboraviti. Ali ona se sjeća, sad se sjeća.

			„Oče, oče, zašto, zašto? Zašto si me potjerao među njih. Pogledaj sad što su učinili. Ubili su tebe, ubit će cijelu šumu, ubit će sav život.“

			No ispod kore više nije bilo živih sokova. Kaji odgovori samo tišina. Ona brzo zadigne skute suknje ustrčavši se preko livade do brdašca. No tijelo joj je bilo teško, pokreti nezgrapni, jedva je disala; sjeti se djeteta u sebi i uspori nespretno se penjući, i penjući, i penjući. Prođe groblje zasijano panjevima, a na samom kraju naiđe nanajširi panj; na njegovom vrhu, na kori, pronađe isti onakav smeđi trag. Sjedne na čvrsto korijenje pritišćući lice na njega. I zaplače. I suze se sliše po korijenju, duboko ispod, u zemlju i stijenje, u mali izvor.

			Dugo je tako sjedila, već se i smračilo, a Kaja nije znala što da radi. Sad je tu bila Kaiiri; sjetila se ona male žene i sjetila se njezinih osjećaja i života u šumi, razgovora s divljim zvijerima, pjevanja s pticama. Tako rastrzana osjeti prvi bol. Pokuša se osoviti na noge; sruši je njezino dijete, željelo je van.

			„Dijete“, zavapi ona milujući rukama drhturavi trbuh. „Dijete, nemoj još izaći. Čekaj! Čekaj da se svijet popravi.“

			„Moram majko“, zahtijevalo je njezino dijete. „Ja pripadam u ovaj svijet. I ti bi mogla, došla si ocu.“

			„Ali ja se sjećam“, zaplače Kaiiri. „Sjećam se kako je nekada bilo.“

			„Zaboravi, majko“, ljutito je bilo njezino dijete. „I pusti me van, želim vidjeti svijet koji mi pripada. Zaboravi.“

			„Ne mogu!“, zavrišti Kaiiri dok joj je dijete kidalo utrobu.

			Vanča je došao sa sajma u muklo doba noći u kuću hladnu i praznu. Kaje nije bilo. Izleti na cestu; noć je bila crna žuč, ni traga ni mjesecu ni zvijezdama. Vrati se po fenjer, a Medo zacvili, tužno i jadno. Izađoše njih dvojica ponovo na put. Vanča ugleda tamne tragove na cesti, sagne se i pobliže pogleda. Krv.

			Led ga stisne oko srca. Kaja! Pas zalaje i otrgne mu se mahnito trčeći u šumu.

			„Medo! Vraćaj se!“, naredi.

			Medo se samo okrene, ponovo zacvili i nastavi trčati uzbrdo. Vanča, sav u strahu, odjuri u šupu po sjekiru i potrči za psom.

			I njezino dijete došlo je na svijet, u krvi i bolu, kako se već rađaju ljudi. Kaja ga privije na prsa; željela je zaboraviti zbog njega i zbog svog muža, ali više nije imala snage. Legne na golu zemlju, tijelo joj zarobi hladnoća iz tla, strana mu, hladnoća šume. I zaspe.

			Takvu ju je pronašao, u sam osvit zore. Hladnu, razderane halje natopljene krvlju. Trbuha sad ravnog i mlohavog.

			„Kajaaaa!“, zavapi. „Kaja, probudi se.“

			Polegne joj glavu u svoje krilo, skine jaknu i pokrije je.

			Vjeđe joj lagano zatrepere. Srce mu poskoči, živa je.

			„Mužu“, prošapuće ona lahorom proljetnog povjetarca, „čuvaj našeg sina. Uči ga da voli zemlju i šumu i sve živo. Ja sad moram ići, moram zaboraviti.“

			„Kaja, Kaja“, stisne je u naručje. „Ne idi. Ne ostavljaj me. Kako ću?“

			„Bit ćete vas dvojica dobro. Vi pripadate u ovaj svijet“, posljednjim ostacima života u sebi ona ga pomiluje po obrazu. I zaboravi.

			Vanča zavrišti, srce mu se skameni, a potom pukne uz prasak. On ne može, ne može! Tugovao je tako dok ga iz mraka ne izvuče Medino režanje. I još nečije. Dublje. Opasnije.

			Pas tiho zacvili podvijenog repa. Tek tada Vanča primijeti sivu vučicu koja se sklupčala podno Kajinih nogu. Uši je polegla, zube ogolila, ali niti napada niti bježi. Između njezinih šapa promigolji se šumsko lišće i mahovina, izviri malena, bijela ručica, a brdašce od lišća zakmeči tananim plačem.

			Sjeti se svoga sina; položi ženinu glavu na meku zemlju, potom skoči i posegne za sjekirom. No vučica polako ustane i odmakne na korak – dva, spusti se trbuhom na zemlju i zacvili. On oprezno dođe do mjesta na kojem je ležala, razgrne toplo lišće i ugleda majušnog dječaka. Pomiluje mu glavicu, vlažnu i toplu, natopljenu mirisom vuka. Zagleda se u žute oči koje su ga pažljivo promatrale, kimne joj i prihvati svog sina: „Hvala ti.“

			Vučica ustane, još jednom ga pogleda i kao da mu je nešto htjela reći, no onda se okrene i polako uputi u šumu.

			Vratio se Vanča, nakon što je svog sina utoplio, sa seljanima i kolima po tijelo svoje žene. Stvarali su veliku buku dok su se penjali; konji su rzali, oni su posrtali, a ipak su kod velikog panja našli čopor vukova. I kad je krenuo prema Kajinom tijelu, vučica skoči prema njemu i ogoli očnjake, režeći silno i glasno. Pokuša je otjerati, no vidje da je spremna napasti. Pokuša je zaobići, ali ostali vukovi poskakaše.

			„Čekaj“, reče mu jedan od seljana. „Poslat ćemo po kopljanike i streličare. Neka pobiju žgadiju, pa ćemo uzeti tijelo.“

			Dugo je gledao u žute oči, one su gledale u njega, govorile mu — Ostavi Kaju, tu joj je mjesto, ona pripada nama.

			„Idite“, naredi, svejednako gledajući u vučicu. „Idite. Neće mi vukovi ništa. Ostavite lopatu, pokopat ću Kaju baš ovdje, ispod tog panja.“

			„Crni Vanča“, prekriži se jedan seljak, „zar na neposvećenom tlu?“

			„Idite“, podvikne,„za nju je ovo najsvetije mjesto. Tu je donijela na svijet naše dijete.“

			Priđe sam, s lopatom u ruci, a vukovi se odmaknuše jedan po jedan. I pokopa on svoju ženu, baš tu, gdje je postala ljudska žena, gdje je morala zaboraviti i gdje je umrla.Tek što stavi zadnju lopatu zemlje na humak, panj starog drveta se nakrivi i ispod njega zaklokoće mali izvor smaragdno zelene boje, a njega zapljusnu poznati mirisi poljskog cvijeća, i razigranih leptira, i tek pokošene mlade trave.

			Ljeta su prolazila, Vanči su polja iz godine u godinu bila sve rodnija, bilo je viška ljetine. Kad su druge njive napali skakavci, njegove su zaobilazili; kad se razrastao otrovni korov, kod njega ga nije bilo; kad je bila suša, njegovi usjevi su odnekud crpili vodu. Obogatio se, ali nije zaboravio svoju Kaju. Od prvih novaca kupio je staru šumu. Zabranio je da bilo tko ulazi u nju, a kamoli da siječe drva.

			Sin mu je bio dobar dječak, nekad pomalo divlji poput vučića, tumarao je po brežuljcima i šumarcima, ali nikad se nije izgubio i nikada ga ni jedna zvijer nije napala. Zelene oči njegove majke, tako raspoznatljive namalom licu, štitile su ga.

			Svake nedjelje, Vanča bi odlazio na ranu misu, da obavi dužnost, da ga seljani vide, a potom bi se uputio na iskrčen brijeg; tu bi sjedio na starom panju, pričajući Kaji novosti. Znao je da ga čuje, jer bi mladica hrasta, izrasla nedugo nakon što ju je pokopao, baš na uzglavlju njenog groba, tiho zamrmorila listićima, a voda u zelenom izvorčiću se uzburkala.

			I kao da je čuo: Da mužu. Budi mi dobro i čuvaj našeg sina.

			Pričalo se da ako ti se pšenica suši i marva ugiba, ako njive ne daju rod, odi Vanči, ponesi mladicu drveta i zasadi je na ogoljelom brdašcu. On će ti zauzvrat dati demižončić vode, koja i kad je liješ zeleno svjetluca. Napoji marvu, poškropi zemlju, i nećeš biti gladan.

			Miloš Mihailović

			Crno nahodište

			42°38’38.5”N, 18°06’56.1”E

			In principio erat Verbum.

			I

			Priča o deci Crnog nahodišta i njihovoj sudbini, koja čak i danas predstavlja izvor čuđenja i grozomornog straha, ne može se razdvojiti od povesti o Albinu, zvanom Sveznadar i Zlatousti, čiji su se život i potraga svršili događajem o kome, i vekovima kasnije, Raguzejci odbijaju govoriti. Narečeni Albin — pravo ime zaboravljeno, ili pak zabranjeno — jedan je od onih neobičnih Dubrovčana kojih je, kroz vekove, bilo mnogo. Njegovo odrastanje i mladost ostaju nezabeleženi u izvorima — jednoj hronici iz šesnaestog veka na latinskom jeziku i dokumentima iz gradskog arhiva. Dokumentovane su tek poslednje tri godine po rođenju njegovog sina — godine Crnog nahodišta — koje su izrodile čitav splet sumornih legendi koje su se širile zaleđem. Pa ipak — ako smo uporni u traganju — možemo doći makar do nekih pretpostavki o ranom životu gospara Albina.

			Premda njegovo ime ne nalazimo u knjigama rođenih, to ne mora značiti da je u pitanju došljak; Albin je, moglo bi se pretpostaviti, nadimak koji mu je nadenut kada je zatečen kako šparta Stradunom, osedele kose i belog lica. Ima razloga da verujemo da je poreklom iz antuninske porodice i da je mladost proveo u Italiji kao student univerziteta u Padovi, kako su to činili mnogi mladi gospodičići tog vremena. Jedno od imena tamošnjih studenata — čvrsto verujem — jeste njegovo. Samo — koje? Ona su za nas — uz malobrojne časne izuzetke — danas mrtva poput njihovih nosilaca. (Ako se u početku svega nalazi — Reč, onda je reč u početku priče upravo to Ime — i kada bismo ga mogli naći, povest o Crnom nahodištu sastavila bi se iz svojih krhotina.)

			Ta pretpostavka ima zanimljive posledice: Sveznadara i njegov surov ogled smešta u kontekst mlade renesanse i njene beskrajne hrabrosti. Našeg Dubrovčanina mogu zamisliti u društvu mladih Talijančića, s kojima razgovara o tajanstvu vaseljene, koja se tada čoveku nanovo otkrivala, sa svim svojim misterijama. Verujem da je i vama jasna ova poveznica koju pravim; Albin, zapravo, po onome što nam kazuju anonimni hroničari, predstavlja pravi primer renesansnog čoveka, poznavalaca mnogih veština i znanja koja su pragmatičnom i oportunom Gradu morala delovati poput — volšebništva. Možda se i sâm doživljavao volšebnikom, a ne naučnikom; to bi, opet, bilo sasvim u duhu renesanse.

			Moramo imati na umu da je živeo u doba najvećeg procvata magičnih učenja; ona su — započevši svoj bitak u mraku srednjeg veka kao nejasne discipline, upražnjavane po vašarima i zabačenim kolibama — u dobu preporoda i sama nanovo rođena, ali sada preoblikovana po duhu vremena, koji je težio da ih izvede iz oblasti zaumnog i učini ih racionalnom doktrinom. Jedan od rečitijih primera upravo je veliki astronom, Johan Kepler, koji je svoju majku odbranio od optužbi da je čarobnica, ne poričući pritom samo postojanje čovečanstva. Stoga, „sveznadar“, jedan od prvih dubrovačkih naučnika, sa bakalaureatom stečenim u Italiji, može biti i ono čime ga narod smatra — „negromant“, verovatna inspiracija za Držićevog „Dugog Nosa“.

			Poput tog književnog lika, i sâm Albin proputovao je svet i bio je u „Velicijeh, Malijeh i NovijehIndijah“; šesnaestovekovnihroničar prvi put ga spominje nakon dolaska sa istoka, rekavši kako se „osiromašeni građanin vratio sa tovarom blaga i kupio staru gradsku kuću“. Govoreći, dakle, o njegovom životu, moramo primetiti veliku rupu između studija u Padovi, i povratka sa velikog pohoda; o onome što se između ta dva perioda desilo, ne možemo ni da pretpostavimo. Pa ipak, poznato je da je Sveznadarom nazivan zbog svojeg poznavanja nauka svoga doba — alhemije, astronomije, anatomije, medicine, geografije i inženjerstva, ali i bogoslovlja — dok je nadimak Zlatousti dobio zbog dara za jezike. Upravo je to zanimanje za nauke i jezik i dovelo do tužnog kraja — ali, o tome kasnije.

			II

			Po prispeću Albin je postao istaknutim građaninom; nekoliko preživelih svedočanstava govore da je bio zaposlen kao pisar kod kneza. Odatle potiče i jedna od zanimljivijih legendi o Zlatoustom: jednom je, naime, bogati gradski trgovac, čuvši da došljak govori svim jezicima, odlučio da ga iskuša. Slao mu je fratre, sa kojima se Albin razgovarao na latinskom; Talijane, Arape i Alemane, koji su takođe dobijali odgovore na svojim jezicima. Trgovac se tada zainatio, počevši da pronalazi ljude iz zabiti i strance iz dalekih zemalja; svačiji je jezik, međutim, Albin znao i podjednako mu je ljubazno odgovarao, šaljući srdačne pozdrave trgovcu koji je pokušavao da ga nadigra. Ovaj je na kraju pomislio da Albin možda i zna sve svetske jezike, ali ponos mu nije dozvolio da bude pobeđen.

			Narednih šest meseci proveo je zatvoren u svojoj kući, besomučno radeći od jutra do večeri; kada je završio sa svojim naumom, zaputio se Albinovoj kući — tamnoj, staroj građevini sa duboko ukopanim podrumima, koja se nalazila nešto izvan grada.

			„Gosparu Albine“, rekao je, „ti znaš jezike Talijana, Arapa i Alemana; pa zatim jezike svetih knjiga, i jezike divljaka što ih ima po svetu. Ali, mislim da postoji jezik koji ne znaš; to je jezik koji sam ja lično stvorio, jezik koji niko ne govori — jezik mog bića.“

			Albin ga odmeri od glave do pete.

			„Da, još uvek ga ne znam. Ali, daj mi jedan dan da ga naučim i govoriću ga bolje nego ti.“

			„U redu“, zarežao je trgovac, „ali ne možeš se koristiti mojim beleškama.“

			„One mi nisu ni potrebne“, blago odgovori Albin. „Daj mi tvoju odeću i ogrni moju halju; otići ću tvome domu i jedan dan biti ti, a ti provedi noć ovde, uživajući u vinu i gozbi.“

			Trgovac se složio, dajući Albinu da navuče njegovo ruho, i navukavši mu na ruku pečatnjak; svoga slugu uputi da mu u svemu ugađa, ali da mu ne da ključ od riznica. I tako, Albin Zlatousti je otišao trgovčevom domu, gde je dugo šetao vrtom, i sedeo na terasi, i uveče obljubio trgovčevu ženu.

			Sutradan se susreo sa trgovcem; ovaj se upitno pridiže, ali ga odbi Albinov zgađeni pogled. Pre nego što je i bio upitan, počeo je da sikće na trgovčevom jeziku — jeziku koji je ovaj mučno i dugo stvarao, pognut nad pergamentom — i trgovac je ustuknuo, preneražen.

			„Albine“, zavapio je, „ne sudi strogo o meni! Nemoj!“

			„Napolje!“, začuo se krik. „Napolje s njim!“

			I pre nego što je stigao išta uraditi, trgovac je tresnuo na ulicu; tren kasnije, na kamenu je zazveketao pečatnjak. I zato je — kako pripovedaju muškarci — Albin nazivan Zlatoustim; žene, pak, pričaju drukčiju priču, ali njoj ovde nije mesto.

			III

			Ne znamo kada se dogodio Albinov susret sa trgovcem; moja je pretpostavka, međutim, da je on bio po samom Sveznadarovom dolasku u Grad, kada Crno nahodište još nije ni postojalo, čemu u prilog govori sledeće: trgovčeva žena, nakon noći provedene s Albinom, ostala je bremenita i rodila je sina, u čijem se liku prepoznavao lik oca. Vrativši se doma s dugog puta, trgovac je zatekao dete pod svojim krovom; smesta ga je istrgao iz majčinog naručja i praćen svojim vernim slugom, pod okriljem noći, došao do Albinove kuće. Zbunjenom Sveznadaru dao je u ruke odojče, koje je snažno plakalo, i odmaglio u noć. (Tek tada — postaje nam jasno — počela se rađati ideja o Nahodištu, i njegova se senazavaljala odnekud preko mora, da padne na Grad.)

			Sutradan, Albin, zvani Sveznadar i Zlatousti, obznanio je da je na pragu svoje kuće našao siroče, i kako će, pošto nema dece, primiti još određeni broj siročadi, koja bi kod njega odrastala sve dok ne stasaju za brak — slava Isukrstu! Kako kazuje hroničar, bilo je to u doba posle pošasti — najverovatnije velike kuge 1527. godine, što nam daje vremenski okvir u koji možemo smestiti priču — kada je mnogo dece ostalo bez roditelja. Čak ni Hospital milosrđa i azil za decu u samostanu svete Klare nisu mogli primiti svu nahočad; stoga je, u to doba krize, dobročinstvo Albinovo dočekano sa velikom podrškom i ubrzo se tridesetak siročića našlo pod krovom stare prigradske kuće, da žive sa svojim novim dobrotvorom. Nažalost, već u prvim danima, boljka se sručila i na to utočište, ubijajući trinaestoro novorođenčadi — ali, starija i otpornija deca su preživela, a na još nekrštene se ubrzo potom i zaboravilo.

			Povremeno bi Albinov dom obišli fratri ili ko od gradskih vlasti; tamo je, međutim, sve bilo u najboljem redu. Njihov dobročinitelj starao se o njima bolje nego da im je otac. Svako je spavao u mekoj postelji i jeo triput dnevno, i pio svežeg mleka kad god je hteo; učio ih je da pišu i molio se s njima Bogu, a jedino što je tražio bilo je da se poštuje utvrđeni rad i da svako obavlja data mu, malobrojna zaduženja. Ovaj nadzor i radoznalost ubrzo su prošli, i godinu – dve posle kuge, mogli ste videti obesneAlbinove štićenike po gradskim ulicama, kako trčkaraju okolo, pristojno obučeni i podgojeni. U to, još uvek teško doba, postali su znamenom obnove Grada i njegovog podizanja iz nesreće u koju je zapao, i svako bi osetio zrnce ljubavi u svome srcu videvši ih.

			Tada nijedna od groznih pojedinosti onoga što se odigravalo pod krovom stare kuće nije bila poznata; dotle će morati da proteknu tri godine od rođenja Albinovog sina — tri godine prividnog blagostanja, u kojima se zlo tiho valjalo podno gradske kaldrme, narastajući i čekajući da se rasprsne, poput gnojnog čira. To se, kako je pažljivi čitalac mogao već saznati, odigralo u onoj zlokobnoj noći, u kojoj je obesna i pijana dubrovačka mladež, što se bez znanja očeva iskradala iz kuća, zatekla Zlautostog kako luta Stradunom; njegova je kosa bila potpuno pobelela, kao i lice, sa koga je nestalo svakog znaka ljudskog. Razrogačenih očiju, gledao je u nešto izvan ovoga sveta, jezovito škljocajući vilicama, cvileći i kevćući, poput besnog pseta — a takav mu je bio i kraj. Jedan ga je gradski stražar, pomislivši da je oboleo od te bolesti, zatukao motikom, i njegovo je telo završilo u jarku.

			„O, šta se moglo desiti jednom naučniku, znalcu jezika, poštenom građaninu i dobrotvoru — pa da tako završi“, pitao se Grad — a pitamo se i mi. Ostaje nam da, zajedno sa radoznalim građanima, prođemo kroz istragu koja je tada vođena (a koju su docnije pokušali skriti), i otkrijemo tajne — Crnognahodišta.

			IV

			U jednoj anonimnoj komediji („Istraga“) iz sedamnaestog veka, od koje je sačuvano svega nekoliko redaka, pronalazimo najraniji zapis o grupici mladića koja se zaputila Albinovom domu; da bismo popunili rupe u ovom fragmentarnom izvoru, iskoristićemo legende zabeležene u zaleđu Dubrovnika, kao i zapis ostavljen u prepisu šesnaestovekovne hronike —  ključ za rešenje zagonetke Albina, zvanog Sveznadar i Zlatousti. Razvoj događaja je, po svemu sudeći, bio sledeći: nakon što je zatekla Albina kako, izbezumljen, baulja ulicama, družina gosparića odlučila je da bolje ispita celu tu situaciju, i da vidi da li je neka nesreća pala na Albinov dom i njegove štićenike. Stigavši na poprište Albinove kobi, međutim, nisu zatekli ništa neobično.

			Nahočad su ih lepo primila i posadila za sto, na koji su izneti vino i svakojake đakonije. Dvorili su ih i neprestano im dosipali piće u kupe, odbijajući da odgovaraju na pitanja. Kada bi neko spomenuo njihovog dobrotvora, samo bi odmahnuli glavom, ili slegli ramenima, sve dok (i tu komad počinje) najstarija devojčica nije rekla:

			DEVOJČICA

			Gospara od jučerašnjeg dana nismo videli.

			(Mladići to primaju za istinu, i nastave gostiti se — svi sem DŽIVA, zvanog VRABAC, sitnog, ali najvisprenijeg među njima. Dživo se samo pretvara da pije.)

			[...]

			DEVOJČICA

			Sada ih možemo ubiti.

			(Zveckanje.)

			DEČAK

			Pomisli šta bi gospar rekao. Urazumi se.

			(Dživo, koji naizgled spava, osluškuje šta pričaju. U devojčinim je rukama nož.)

			DEVOJČICA

			(Sikće.) Gospar je šenuo. Video si i sam.

			DEČAK

			I samo ga zato otpisuješ?

			DEVOJČICA

			Preživeo noć ili ne, sa njim je svršeno. Moramo brinuti za nas. (Otvaraju vrata u podu, i spuštaju se u podrum.)

			DŽIVO

			(Jedva čujno.) Isukrstu hvala! Jedan. Dva...

			Ovde se odlomak završava, ali možemo pretpostaviti šta se dalje dešavalo. Ležao je, poluotvorenih očiju, i čekao napad — do kog, međutim, nije došlo. Umesto toga, začuo je korake kako se udaljavaju, a zatim i škripanje nepodmazanih šarki, praćeno treskom, pa opet — cviljenjem. U sebi je brojao do sto, pa se pridigao i tiho se zaputio u pravcu zvuka. Onako sićušan, mogao je proći kao jedan od dece u mraku i to mu je davalo sigurnost da neće biti uhvaćen na prepad. Suprotno njegovim očekivanjima, nikoga u kući nije bilo i sve vreme je razmišljao gde su, dođavola, deca nestala. Došavši do stražnje prostorije, saznao je; daščana vrata koja su vodila u podrum bila su širom otvorena i on se, uz nešto oklevanja, poče spuštati klimavim merdevinama.

			Spust je trajao mnogo duže nego što je očekivao; u Dubrovniku, podignutom na kamenitom tlu, takvi su ukopani podrumi bili retkost, i svega nekoliko kuća ih je imalo. Na kraju, ipak, njegove noge dodirnuše tle, i on se sa olakšanjem dočeka, obazirući se oko sebe. Usko okno kojim se spuštao proširilo se u prostranu odaju niske tavanice; u njoj ničega nije bilo, sem trinaest burića. Na vrhu svakom od njih stajala je jedna trubica, zajedno s tablom za pisanje. Dživo, ipak, nije stigao da razmišlja o svrsi tih neobičnih predmeta; deca, koja su čučala okolo, leđa naslonjenih uza zid, i ćućorila, podigoše se, znatiželjno, ali preteće ga posmatrajući. Najzad, oglasi se devojčica s nožem (i sada dolazimo do drugog sačuvanog odlomka):

			DEVOJČICA

			Hoćeš li nam pomoći?

			DŽIVO

			(Zatečeno.) Pomoći? Da ubiješ moje drugove?

			(Dečak se pridigao na noge, potapšavši jedno od buradi.)

			DEČAK

			Ne. Njih.

			Mladić (mogu zamisliti) je začuđeno gledao, ne razumevajući šta se to, zaboga, dešava. Kao u nekom snu, zaputio se ka buretu; niko mu se na tom putu nije isprečio i on se ubrzo našao pred bačvom visokom do njegovih prsiju; poklopac je bio zakovan ekserima na kojima se već uhvatila rđa. Podigao je trubicu, ispitujući je — uski kraj bio je prljav i mastan — a zatim je u ruke uzeo tablu za pisanje. Njena praznina ga je preplašila, iako nije znao zašto; u drvenoj površi, prekrivenoj mutnim voskom, ogledalo se nešto tajanstveno i nesaznatljivo — nešto numinozno.

			Tren kasnije, pločica pade na pod, i vrisak se prolomi.

			V

			Tu se drugi odlomak komedije — mada, sklon sam da tvrdim da je u tu kategoriju samo mehanički svrstana zato što je iz sedamnaestog veka i da je po sadržaju očigledno u pitanju tragedija — završava, ostavljajući nas da se pitamo šta se, dođavola, desilo s mladićem Dživom i njegovim sadruzima, i u čemu leži tajna Crnog nahodišta. Premda ništa o sudbini dubrovačkih gosparića ne možemo znati — a još manje o tome koji je kraj zadesio tu nesrećnu decu, koja su danas prva asocijacija koju vezujemo za ime Albinovo, volim misliti da je Dživo preživeo, i da je onaj već spomenuti zapis, ostavljen na marginama šesnaestovekovnehronike, njegovo delo.

			Taj sam zapis preveo sa latinskog, i njime završavam ovu povesti.

			Prema Platonu, znanje je zapravo — sećanje, fragment jednog celovitog i božanskog Znanja, koje prevashodi rođenju; bar je tako mislio Raguzejac Albin, izdajući svoje surovo naređenje. A ono se sastojalo u sledećem: da se u podrumima kuće postave burad, u kojima će odojčad biti odgajana bez dodira i zvuka ljudskog glasa. Tu će, nezaglušeni jezicima čovečanstva — računao je Albin — progovoriti jezikom koji duše znaju pre rođenja — govorom bogova.

			Pored svakog bureta čučao je po jedan pisar, dužan da zapiše svaku reč koja bude izgovorena. Ali, prolazile su godine, i nijedne nije bilo. Tablice su uporno ostajale prazne, a pisari su poricali da obmanjuju svog gospodara; najzad, on se odluči da siđe dole, i provede noć među burićima. Rasprostrli su postelju, i on se smesti, isteravši sve ostale iz podzemlja kuće. Samo je jedan dečak ostao uz njega, i on je kasnije svedočio da se te noći ništa — sem nemuštih urlika, sem zavijanja i zverskih krika, sem cviljenja krajnjeg užasa — nije čulo.

			Raguzejac Albin bio je hrabar čovek, koji je svoj život više puta stavljao na kocku; pa ipak, kada je izašao, bio je slomljen čovek. Jer — znao je on — ogled nije propao; ono što je čuo u urliku, zavijanju, kriku i cvili, bila je nakazna Reč što leži u srcu stvaranja i koju zaboravljamo u kratkom periodu između rođenja i smrti.

			Eliša Papić

			Crvena klupa Klinike za neurologiju

			45°19’58.76”N, 14°25’39.68”E

			Dok sam još bio na fakultetu, a doima se kao da je to bilo davno, jer rad u zdravstvu jede vrijeme, znao sam je vidjeti pred zgradom Klinike za neurologiju. Valjda jedina klupa, crvena kao kaputić djevojčice iz Schindlerove liste, bola je u oči kao igla. Unutar derutnih, vlagom izjedenih blokova sakrila se. I tu je bila godinama. Tu bi čekale obitelji pacijenata, pila bi se kava s aparata, pričalo o boljim danima kada su im bližnji i dalje mogli hodati i pričati. A u trenucima tišine, kada bi razgovori presušili pod težinom bolesti, zakleli bi se mnogi kako mogu u daljini čuti tipke klavira koje kao da su im je govorile da će sve biti u redu. Tu bih sjedio ponekad i ja kada ne bih imao pametnija posla između vježbi, između klinika. Pio bih kavu s aparata, razmišljao o boljim danima. Osluškivao, čekajući note iz daljine.

			Prošlo je par godina i našao sam se na istoj Klinici, sad kao specijalizant. Majke mi ako nisam očekivao da će me dočekati ista ta klupa. Međutim, kako ide inače kod krajobraznog dizajna, ona je nestala, a zamijenila ju je neka švedska rugoba, svijetlo – smeđe boje, kojoj će u roku od par tjedana već biti odvaljena greda i na nju će se samo moći guzicom nasloniti u polučučnju, onom položaj predviđenom za manje lijepe radnje. Godinu, dvije od početka specijalizacije, osvanulo je još nekoliko takvih neupečatljivih komada drva, jedan ispod stabla koje gleda na Zavod za audiologiju, pa hajd', poslužit će za lijepe proljetne dane, za početke dugih šesnaestosatnih smjena i mentalne pripreme za autobuse pacijenata koji će se iskrcati kod bilo koje promjene vremena. No, i dalje su mi se misli vraćale toj crvenoj klupi. Čak sam i razmišljao tražiti da prefarbamo jednu od ovih ružnih kartonskih modela, makar da malo zaskviči nešto lijepo i živo. Puste misli rezervirane za duge smjene. Misli tada čovjek o svemu i svačemu i svakome.

			Jedne noći, baš u takvoj šesnaestosatnoj smjeni, u neko gluho doba, izašao sam pred zgradu i vidio je baš tamo gdje je i prije stajala. Svjetlo blijedo – žućkaste lampe reflektiralo se s njenih glatkih površina, a u njenom centru sjedio je sredovječni, raščupani čovjek u liječničkoj kuti i srkao kavu iz manje šalice. Pušio je, naravno. Nije mi bio poznat.

			Pozvao me da sjednem kraj njega, što sam si dopustio unatoč mjerama distance u vrijeme pandemije. Nisam ga planirao ljubiti. A uostalom. Crvena klupa se vratila. Trebalo je to proslaviti. Ponudio mi je bez riječi srk iz šalice u kojoj vidno nije bilo kave nego nešto što bi moglo poslužiti i za dezinfekciju toaleta na hitnom traktu, a to puno govori. Pokazao sam mu svoju kartonsku čašicu iz aparata i rekao „Ne hvala“. Još uvijek sam bio premlad za biti baš takav doktor.

			„Drugačija omladina nego što sam očekivao. Svaka čast“, reče hrapavim glasom i nakašlje se,“Mi smo morali, bilo je ipak malo teže tada.“

			„Vjerujem“, odgovorim mu kratko, naslonivši se na crveni naslon. Muk. Srk.

			„Neurologija, znači“, nastavi nakon pauze, „Znate kolega, kad sam ja bio specijalizant, nije bilo praznog hoda i spavanja po noći. Mi smo Vam sa sestrama prali i okretali pacijente svojim rukama.“

			„Vjerujem“, odgovorim mu već naučeno. Naslušao sam se takvih priča liječnika starog kova. Kada su se uputnice pisale rukom, a otpusna pisma pisaćom mašinom. Ali, hajd'. Slušat ću ga dok god mogu sjesti malo na svoju crvenu klupu.

			„A o klupama da ni ne pričam. Tu se na zidiću sjedilo. Valjda je ovo prva koja je tu postavljena“, u očima mu se krene nakupljati prah nostalgije, „I mogu Vam reći, da mi je to možda najdraža uspomena koja je ostala od cijelog mog radnog staža. Njena klupa.“

			Bilo je dva ujutro. Sat je i vrijeme to takvih situacija. Kada će se pojaviti klupa koje godinama nije bilo i kada će na njoj sjediti nepoznati umirovljeni doktor koji će pričati o magičnoj prošlosti prije rata kada su svi trčali zagrljeni kao mali partizani. Pristao sam jer to su valjda najbolje priče na ovim prostorima, rasterećene mulja i otpada današnje javne platforme. Ima nešto više ljudskosti, makar i naivnosti u tim već zaboravljenim uspomenama.

			Imao je dvadeset i sedam i već je dvije godine postavljao katetere i, kao što je naveo, sa sestrama prao i okretao pacijente. Bio je pod paskom jednog od šefova klinike, koji mu je redovito trgao otpusna pisma i tjerao ga da ih piše nanovo na jednoj silovanoj Olympiji. Kada bi dežurao, napinjao se i slušao kako je glup i promašio profesiju. Ali, učio je i postepeno bivao sigurniji u svoje znanje. Poslije smjena vraćao bi se doma, jeo bi, odspavao i onda se zaputio u izlazak. Tad je ovaj grad još prštao alternativom, sjedilo se na Kontu, pile bi se mješavine varikine i socijalnog soka od naranče iz tetrapaka. Tada se budilo u tuđim stanovima, na tatamijima, iz nekog razloga ne na madracima. Baš tatamijima. I onda sve isponova. Dao Bog popodnevnih smjena što više. Sljedeće bih jutro prespavao i poslije hladnog ručka išao drito u njih. Bilo je posla za popizditi, ali bilo je i muzike, opijanja, jebanja i ljubavi.

			Dotični kolega imao je napretek ljubavi. Bio je glavna žvala grada. Znale su se kotiti, u njegovim noćnim smjenama. Banule bi na hitni trakt s glavoboljama, s trbuhoboljama, s grloboljama, s temperaturama. Samo kako bi ga vidjele. Nakon nekoliko takvih prestao se u izlascima predstavljati kao liječnik. Izmislio je drugu personu. Bio je Dino i bio je stolar. I iako je broj njegovih ljubavnica drastično pao, imao je ipak više mira na poslu. U jednom od brojnih bakanalija upoznao je i nju, onu kojoj je ta klupa pripala.

			Bila je lijepa, depresivna dvadesetogodišnja curica, pijanistica. Umorne, ma smorene oči, caklile su se tužno u noćima kada bi u nju zurio pitajući se koja genetika i epigenetika su tu bile posrijedi kada su složile nešto što mu toliko ne da spavati. Ima nešto u tim depresivnim djevojkama, rekao mi je. One u mraku sjaje kao mačje oči. Luđakinje, rekao je isto. Za sve druge to su luđakinje, crne rupe. Za njega ona to nije bila. Bila je divno čudo koje nije pripadalo ovom svijetu. 

			Bili su to najljepši mjeseci njegova života. Vraćao bi se iz smjene u njenu zgradu, gdje bi već sa stepenica mogao čuti njene etide, njene epitafe. Ne bi je prekidao. Ušuljao bi se na vršcima prstiju u stan i sjeo na pod, kraj vrata, dok ne završi, dok se ne zapita gdje je on do sada. Onda bi ga zatekla kako čuči na podu i smješka joj se kao poslušan pas, skoro pa dahće i maše nevidljivim repom. Nakon toga bi prošetali i sjeli na jedinu crvenu klupu u obližnjem parku, gdje bi mu pričala o tome kako joj se nekad čini da ne postoji, da nestaje, da je ljuštura, a on bi je utješio i rekao dok god je njega da se za to ne mora bojati. On će je čuvati. On će je svojim rukama držati kako ne bi propala u ambis. Nije lagao. Stvarno ju je jako volio. A u to vrijeme nije bilo blogova i stranica koje pričaju o toksičnim kodependentnim vezama. Samo se radilo prema osjećaju. Stepenice natopljene melodijama na klaviru. Crvena klupa ovijena njihovim obećanjima koja su si davali i danju dok bi žamor djece prekrivao čemer njene prazne duše i noću kada bi zrikavci skakali od lista do lista i zrikali do besvijesti. Bio je to neki miran, običan, iskren život. Na toj klupi bi joj položio glavu u krilo i pratio joj usne kako čitaju pasuse iz nekih lijepih, običnih, iskrenih knjiga. Zato joj je i lagao.

			Lagao joj je da je po cijele dane u radionici, da je umoran od nošenja dasaka, a ne od prevrtanja čovjeka od sto kila s jednog boka na drugi. Noćne smjene bile su tu za posebne projekte na razini grada, a ne za intubaciju. Bio je jedan jako, jako zauzeti stolar. Tada se lakše lagalo. Nije bilo digitalnog svijeta. A on nije htio da ikad dođe do situacije da mu se nađe blizu bolnice. Nije htio miješati ta dva svijeta. Jedra života s crnim morem bolesti.

			Jedno jutro vraćao se iz jebačke smjene. Bio je toliko izmoren da nije ni primijetio tišinu. Čak ni kad se šuljao kroz njen hodnik. Tek kad je sjeo kraj vrata njene sobe. Kada ih je odškrinuo i kroz prorez vidio njenu beživotnu ruku na podu kraj klavira. Nije imao vremena gledati što je uzela. Sjećao se samo zvuka krckanja njenih rebara koja su se utiskivala u beživotna prsa dok ju je reanimirao. Njenih ledenih usana. Ljušture koja je postala stvarnost.

			Ležala je mrtva već neko vrijeme kad su došli. Pokrili su je plahtom i iznijeli. Znao je točno gdje je završila. Na sudskoj medicini. Znao je tu staru zgradu. Znao je kako će je otvoriti. Znao je sve što će s njenim plahim tijelom raditi. Da više nikada neće čuti njene melodije. Da više nikada neće sjediti s njom na njihovoj crvenoj klupi. I to je sve čega se sjećao iz tog vremena. Tišine. I njenog trupla. Potopljenih jedara.

			Možda bi ga pitala za pomoć da joj je rekao da je liječnik, a ne jebeni stolar.

			Postao je specijalist. Jedne noćne smjene poput ove gdje mi je razlagao priču koju nisam očekivao, sjeo je na zidić pred Kliniku i sjetio je se. Klupe gdje su sjedili u parku. Te valjda jedine crvene klupe u gradu. Pomislio je kako bi baš volio sada sjesti na tu klupu. Makar na kratko.

			Sljedeće jutro našao je stolarsku radionu. Nije se morao ni predstavljati budući da je liječio stolarovu babu. Objasnio mu je. Želi crvenu klupu pred klinikom. Ali, želi je sam napraviti. Stolar se počešao tada po glavi i pitao ga kako ne bi bilo možda bolje da njemu prepusti taj posao. Ne. Inzistirao je. On je sam morao napraviti. Stolar nije imao izbora. Pustio je tog čudnog liječnika da dolazi svaki dan i da pili, da brusi, da lupa svojim čekićem, da farba. Nanovo i nanovo. Nije mu isprve išlo. Bio je to čovjek koji je imao prefine ruke. Čak iako je u mladosti prao i okretao pacijente sa svojim šefom. Iako će to činiti isto sa svojim specijalizantima kad im on bude šef. Mjesec dana. Napravio ju je. Zajedno sa stolarom ju je postavio pred zgradu. I sjeo. I svaki put kada bi tu sjedio, čuo bi klavir, iz daljine, kroz njen prozor, iz stana u kojem je sad živjela tuđa nečija ljubav. Godinama.

			I onda je otišao u penziju. Ženio se nije. Bio je uvijek onaj samotni liječnik za koga su svi pričali da je homoseksualac. I tu je završio svoju priču. Srknuo je malo iz svoje šalice dezinficijensa.

			„Boga mi...“ izustim jedva. Poželio sam malo toga što on pije, da mi sve lakše sjedne.

			„Vi ste se za ovu klupu isto vezali, čini mi se“ znakovito mi kaže. Da su bili normalnija noć i normalniji čovjek u pitanju vjerojatno bih se priupitao je li me uhodio.

			„Da. Crvena klupa gdje netko čeka. To je slika koja me proganja“, odgovorim mu i posegnem prema kutiji cigara koja je bila položena kraj njegova boka. Popušio sam cijelu svoju kutiju dok mi je sve ispričao.

			„Naći će svatko neku priču, gdje god da sjedne. Samo treba sjesti. Na trenutak koji može život značiti. I tad može napokon čuti što treba“, odgovori mi.

			„Melodiju?“ upitam ga.

			„Disanje“, odgovori mi.

			Zazvoni mi dežurni telefon. Pacijent na hitnom traktu.

			„Idite, kolega. Hvala Vam na uhu. Nadam se da Vam je poslužila“, kaže mi kolega. Nisam znao što da mu odgovorim.

			„Hvala na klupi“, rekao sam naposljetku i oteturao u klompama dolje.

			Dok sam se vratio s hitne nije ih bilo. Pomislio sam na trenutak da ju je možda jednostavno odnio. Nema pravih duhova u KBC – u. Samo onih koji žive u halucinacijama.

			Ujutro sam predao sljedećoj smjeni dežurni telefon, presvukao se i zaboravio već na starog doktora i njegovu crvenu klupu. Vratio sam se doma, napravio kavu, sjeo na balkon i pogledao tamo gdje pogledavam već neko vrijeme. Parkić. Pet klupa složenih u krug. Na jednoj od njih sjedila je prošli put kada smo se razišli. Čekala da izađem, razmišljala da mi zvoni, da se javi, da se vrati. I dalje je nije bilo.

			Ali, na mjestu te klupe? Njene klupe? Sada je tamo bila crvena klupa.Šaljivi stari liječnik vjerojatno me pratio iz smjene i tu je postavio. Nema drugog objašnjenja.

			A kada sljedeći put sjednem tamo, znam da ću je čuti, u daljini.

			Vladimir Papić

			Pul

			٤٤°٥١’٤٩”N, ١٣°٥٠’٤٤”E (Pul)

			٤٤°٥٢’٥.٨٨”N, ١٣°٥٠’٤٨.٨٤”E (Zlatna vrata, Slavoluk Sergijevaca)

			Inače mirni i staloženi Pul jednoga se dana posvađao sa svojom ženom Pulom oko vrata njihove kuće. Nisu se mogla dobro zatvoriti i stalno su lupala od vjetra. Njegova žena uvijek je imala, po njegovom poimanju, neobične ideje i pitanja kao što su: Trebali bi na vrata zakačiti velike zlatne ukrase, ne treba sada saditi krumpir, sad je vrijeme za grašak, hladno je, ne možeš ići orati u sandalama, voliš li me, zašto si stalno u polju, sutra moramo na ručak kod mojih roditelja, brinula sam se što oreš u sandalama po snijegu, zbog tebe mi je zagorio ručak.

			Pul je tresnuo vratima od kuće toliko jako da se i sam uplašio i počeo bježati. Trčao je šljapkajući sandalama po mokrom snijegu. Bio je toliko glasan da su susjedi izlazili iz kuća kako bi vidjeli o čemu se radi. Pitali su ga što se dogodilo, gdje se zaputio u ovu kasnu večer, zna li mu žena da trči sam poput luđaka, želi li da je pozovu, sad će netko zvati Pulu da dođe po njega. Umoran od blebetanja odlučio je u inat da neće nikome ništa odgovoriti, a kad je čuo da će mu zvati ženu, potrčao je brže i stvorio još veću buku.

			Psi su zalajali, a pijetlovi zakukurikali. Ljudi su zbunjeno ustajali iz kreveta misleći da je zora, a kad bi, otvorivši vrata, vidjeli Pula kako bezglavo trči i sami bi pojurili uzimajući sa sobom pod ruku pijetlove. Mislili su da se sprema velika nesreća, ako mirni i staloženi Pul toliko brza da gubi dah na svakom koraku. Psi su pohitali za svojim vlasnicima. Pul je predvodio čitavi muški dio sela za sobom. Nije htio stati jer je znao da će ga dostići i pitati kamo je krenuo. A njemu je sad bilo neugodno da kaže istinu pa je radije nastavio trčati sve dok nisu došli do hladne rijeke. Kad je, na svoj užas, uvidio da će morati stati i suočiti se s pitanjima na koje ne želi odgovarati, bacio se u ledenu vodu i zaplivao. Bilo mu je drago da se konačno otarasio svojih sljedbenika. Kad je iza sebe čuo kukurikanje, počeo je udarati rukama po vodi toliko glasno da je uzbunio somove koji su zaplivali za njim takvom silinom da se cijela rijeka zatalasala. Udarci valova o stijene uplašili su sve bjegunce pa su zaplivali još brže i približili se Pulu. Njihovo zapomaganje, lajanje i kukurikanje su Pulu užasno išli na živce. Upro je svim silama kako bi ih sve ostavio iza sebe.

			Činilo se kao da za sobom donosi apokalipsu. Tako strašnu i tako veličanstvenu da su se od nje uplašili i kitovi u oceanu pa su počeli tuliti iz sveg glasa i bježati skupa s Pulom. Valovi u rijeci bili su zastrašujući, ali nisu bili ništa naspram onih oceanskih koji su prekrili mjesec. Pul nije mogao vjerovati što ga je snašlo. Nije se više ni morao truditi pobjeći. Horda iza njega kretala se takvom silinom da ga je njena energija katapultirala naprijed, kilometrima pred drugima, ponovo na kopno, u pustinju.

			Pul je bio sretan što ima sandale u kojima će lako hodati po pijesku. Znao je on da ih s razlogom nosi. Što Pula uopće zna kakva je njemu obuća najugodnija? I čim je pomislio na svoju ženu i njeno blebetanje, som mu je doletio u glavu. Zatim je začuo lavež, za kojim je uslijedila strašna tutnjava. Zvučala kao da se cijela Zemlja pomiče. Ugledao je veliki plimni val koji nosi muškarce iz njegovog sela. Jahali su na kitovima držećipod rukama pijetlove koji kukuriču u svitanje. 

			Pul je pohitao koliko ga noge nose kako bi utekao galami i povukao za sobom varane i pitone koji su od straha počeli toliko siktati da se sav pijesak u pustinji digao pa se i sam vjetar uplašio i počeo puhati iz sve snage. Žestoka pješčana oluja išla je Pulu na živce i trudio se svim silama ostaviti je iza sebe. Topli pustinjski zrak gruvao mu je u leđa.Otpuhao ga je sve do savane u kojoj su ga dočekali lavovi. Protrčao je takvom brzinom pored njih da su od straha zarikali i uplašili slonove koji su zatutnjali tako da se cijela Zemlja tresla. Val i vjetar primorali su Pula da nađe zaklon u džungli gdje je uzbunio sve majmune koji su histerično zavrištali i pojurili za njim. Jureći kroz džunglu, Pul je ugledao veliku planinu u kojoj je vidio spas od galame koja ga nije puštala na miru. Uzverao se uz nju i opet se našao kako stoji u sandalama na snijegu. Pomislio je na Pulu i najednom vidio lava kako se vere na vrh planine,riče i grabi prema njemu.

			Pul je ovoga puta toliko ubrzao da se snijeg uplašio i pokrenuo lavinu, a za njom je došlo i zavijanje. Vukovi koji su ga slijedili u stopu bježali su skupa s lavovima, slonovima i majmunima. Iza njih su se miješali hladni i pustinjski vjetar za kojima je slijedio val s kitovima i uspaničenim muškarcima koji su pod rukama držali pijetlove. Somovi su mu fijukali pored glave.

			Nesretni Pul pokušavao se sjetiti kako je do svega ovoga došlo. Prebirao je po glavi sve što se dogodilo prošle večeri kod njega u kući i onda mu je sinulo da je zalupio vratima koja su se zbog zlatnih ukrasa toliko zatresla da se i sam prepao. Njegov jedini izlaz bio je da opet to učini i ostavi svu tu galamu iza sebe. Razmišljajući gdje da nađe vrata, nabasao je na močvaru.

			Koliko god se trudio iskoprcati iz blata i mulja, ta baruština nije hajala za njegove prohtjeve. Poslala mu je komarce koji su ga okružili i počeli mu zujati oko uha. Ispijali su mu krv, onesvijestio bi se da se u močvaru, uz moćan vihor, nije skotrljao sav snijeg, pijesak i kamenje koje je povukao za sobom. Snijeg se otopio, a pijesak isušio baruštinu, zatim se kamenje poslagalo u pravilne oblike i stvorilo, na mjestu močvare, grad. Vjetar je i dalje divljao pa su Pulu iznad glave proletjeli majmuni, lavovi, somovi, kitovi, varani, pitoni i vukovi. Nestali su bez traga. Ostali su samo muškarci iz njegovog sela sa svojim domaćim životinjama. Pul nije mogao vjerovati svojim očima. Na mjestu gdje je, prije nekoliko trenutaka, bila odurna kaljuža sada se nalazio grad s velikim kamenim vratima pred ulaskom. Muškarci su ga nijemo promatrali sve dok se jedan od njih nije usudio pitati ga zašto je bježao. Pul im je, u nelagodi, rekao da je bježao zbog Pule, a oni su shvatili da misli na grad koji se nalazi pred njima. Mislili su da je nazvan Pula po njegovoj ženi i da ga je on izgradio u čast njoj. Pul im je, umoran od puta i buke, rekao da je baš tako. Htio je samo odmoriti pa se zaputio kroz velika kamena vrata kako bi negdje pronašao mjesto gdje bi mogao leći. Prije nego što je zaspao, uspio je muškarcima iz svojeg sela reći da bi trebalo malo urediti prilaz gradu, nekako ga zatvoriti i zaključati, kako ih slučajno ne bi ometala galama ili im došli nepozvani gosti. Onda je legao i spavao, mjesecima.

			Kad se konačno probudio, bio je u krevetu, ležeći u svojim sandalama. Razmišljao je koliki put je prevalio u njima i onda se sjetio Pule, svoje ljubljene supruge. Uhvatio ga je nemir. Shvatio je da je okružen žamorom. Mislio je da mi se priviđa kad je vidio lice svoje žene pred sobom. Poljubila ga je u obraz i rekla da joj je baš drago što je nazvao čitav grad po njoj. Da mu bar malo uzvrati, okačila je zlatne ukrase po kamenim vratima na ulasku u grad da ga podsjećaju na kuću i dopustila si da ih nazove Zlatna vrata.

			Srebrenka Peregrin

			O zavadi pijeska i kamena

			44°14’38.6”N, 15°11’02.5”E

			Pokušat će vas uvjeriti da je ova pripovijest mlađa nego što jest. Nemojte im vjerovati. Ovakvo se nešto moglo dogoditi samo dok je križ bio sprava za mučenje i ništa više. U to su vrijeme kamen i drvo, more i pijesak imali svoje glasove. U to su vrijeme i žene još smjele naglas pričati u javnosti.

			Rimljani su potonje pokušavali promijeniti, dakako, jer to je bio njihov način. Mijenjali su što su stigli, što su osvojili. Kad im je dosadilo mjesto zvati Ilirikom, prozvali su ga Dalmacijom. Ali u Enoni nije bilo puno Dalmata: bio je to liburnski grad. Osvajačima je bilo svejedno. Oni su vidjeli nesavršeno naselje i odlučili ga usavršiti. Valjalo je podignuti bolje zidine i forum, emporij i javne zgrade, popločati ulice, izvesti akvedukt i most te se umiljavati svojim bogovima velebnim hramom.

			U tu su svrhu uposlili svu silu klesara, što mještana što s drugih dijelova jadranske obale — netko će kasnije utvrditi da im je za unapređenje Enone trebalo kamena u težini od pola milijuna rimskih funti. Galaje i parosi, utonuli do bokova, još su ga i uspjeli dostaviti iz daljih kamenoloma. No koliko god su se klesari uprezali da tu silinu kamenja zadrže na enonskom otočiću, sve im je bilo uzalud.

			Pijesak što se rasprostro po čitavoj okolnoj uvali bio je uvijek gladan. Žderao je mrtve ribe i iščupanu morsku travulju, puževe, nesmotrene ptice, pa i pokojeg nesretnika kojemu bi suparnik ili tat u noći presjekao grlo. I uvijek je htio još, još i još. Što god je bilo dovoljno teško, tonulo je u pijesak, da tamo bude oglodano, da stvori mulj, da zvecka uspavanku koščicama i ljušturama. Na osobito tihe noći čulo se mljackanje pijeska koji je čekao nepažljiv korak, nesretan dan, nečuvano kamenje.

			Nije se znalo što pijesak želi s kamenjem — možda ga je htio usitniti i pretvoriti u još sebe samoga. Ili su se kroza nj hranili stari bogovi kojima se prinosilo sve manje žrtava. Možda su negdje u dubini sisali moždine i srkali sluz. Možda im je kamenje trebalo da im olakša probavu.

			Bilo kako bilo, kamena je građa tonula čim bi je dostavili u Enonu. Nije bilo tih konopaca, greda, klinova ni spremišta koji su mogli odoljeti zovu pijeska. Čim bi kamenje stiglo, krenulo je kliziti naniže te je mnogi klesar mišićavih ruku završio kao bogalj pokušavajući ga zaustaviti. Poslovi su stali, kletve su pljuštale, glave se češale, a Rimljani postajali sve nezadovoljniji.

			Nezadovoljni Rimljani nikome nisu bili mili. Imali su previše bujnu maštu koja je osim križeva također uključivala bičeve, negve i mjesta na galijama. Stoga su domaći klesari sve mrkije pogledavali ono kamenje i pijesak, a stranci razmišljali da se vrate manje unosnim poslovima kod kuće. Pa ipak, nitko se nije uspijevao domisliti načinu da jedno ne ode u drugo; da ne bude usisano, sažvakano, progutano, da ostane na mjestu i bude iskorišteno.

			Nitko — sve dok jedne noći jedan od enonskihklesara nije usnuo kamenje i začuo njegove glasove, tihe, kojima je paralo uši. Recimo da se zvao Darmo, jer su se mnogi tako zvali, a možda još i Vendis, po svom ocu.

			Darmo nije bio ni najmlađi ni najstariji, ni najružniji ni najljepši, niti po čemu drugomu osobit majstor. Jedino po čemu su ga raspoznavali bilo je to što se činilo da nema previše sreće: majku i oca pokosila je sušica, prva mu je supruga rodila samo jednu kćer, TuranijuDarmis, prije nego što ga je ostavila, a druga još nije imala djece. Turanija je pak bila od onih djevojaka naučenih da smiju u javnosti govoriti što hoće i udvarače je gledala u oči.

			Tako bi se moglo tumačiti da je i san koji je usnuo zapravo bila nesreća, a ne — kako su svi isprva vjerovali — sreća koja mu je konačno ispunila kalež.

			U snu mu se prastarim glasom obratilo kamenje namijenjeno Enoni i reklo je ovo: „Hoćeš li nam pomoći kako bismo ostali na svjetlu dana, na zraku i slatkoj kiši, i pretvorili se u stvari od velike ljepote, umjesto da tonemo u pijesak?“

			DarmoVendis im je u snu odgovorio, mada mu se koža osula ježurcima: „Hoću, što god treba.“

			Onda mu kamenje reče: „Ne može nas se podići pukom snagom mišića i kostiju, niti mi imamo volje da se održimo na površini. Ali pođi na mjesto gdje raste jedno jedino stablo palme i prinesi nam za žrtvu ono što nađeš pod njim. Tako ćemo ojačati i oduprijeti se zovu pijeska.“

			Činilo se, iz njihovih riječi, da ne samo što pijesak vuče kamenje sebi, nego ni ono nije nesklono tomu da ode u dubine.

			Stoga, kad je sve poslušao i zapamtio, Darmo se probudi. U ranu zoru stade hodati uz i niz obalu dok nije pronašao jedno jedino stablo palme, a pod njim nasukanoga bijelog tuljana. Uhvatio ga je u mrežu i pošao k enonskim klesarima koje je znao, da im o svemu potanko ispriča. Oni su ga saslušali pa kimali glavama.

			„Možda ti je to od stare krvi, Darmo, pa čuješ ono na što su drugi oglušili“, rekli su i pohvalili ga.

			Bijelomu su pak tuljanu presjekli vrat najsjajnijom oštricom što se dala naći u Enoni. Dok je krv tekla niz kamene bokove i pijesak bojala crveno pa smeđe, živi se kamen sam stao izvlačiti bez pomoći ijedne ruke. Kao da ga je ona mekana podloga otpuštala, ili kao da ju je kamenje izgazilo, kako bi bilo jedino o čemu će se pričati.

			Doista se pričalo o kamenju, čvrstom i glatkom, u kojemu je čekao čitav jedan novi grad. Pričalo se i o DarmuVendisu, koji mu je pomogao da se izvuče iz pijeska, ali klesar je samo odmahivao rukom. Valjalo se dati na posao.

			Ipak, koliko god su se gradski klesari trudili, nisu iz onih stijena uspijevali izvući pravilne oblike. Pijesak se zavlačio posvuda, grizao rane i ubadao u oči, otupljivao oštrice i skretao oruđe. Svako malo bi im alatke kliznule iz ruku i odsijecale što šake, što noge, a što koljena smrskavale. Kad su se tome još pridružili Rimljani, prigovarajući na rokovima i govoreći da njihov car, koji je divi filius, očekuje brže ispunjenje ugovora, otišli su do Darma, pa ga zamolili da nešto učini.

			Darmo je slegnuo ramenima: „Nije do mene hoću li čuti kamenje ili neću.“

			„Ipak ga ti pitaj.“

			Zato je te noći poljubio svoju drugu ženu, od Turanije uzeo vuneni pokrivač i pogaču s maslinama, pa otišao saviti postelju na dopola obrađenom kamenju. Spavao je na njemu pod otvorenim nebom, punim zvijezda kao što je more pijeska, sve dok mu ono ponovno nije zašlo u snove.

			Ovaj mu put kamenje reče, škripajući i kotrljajući ukočenim jezicima: „Hoćeš li nam pomoći da nas oblikuju i polože, mada se pijesak tome protivi? Hoćeš li se pobrinuti da posao bude dobro obavljen?“

			DarmoVendis odgovori, dok mu se kosa dizala put noćnog neba: „Hoću, što god treba.“

			„Šake i ruke ne mogu se boriti protiv pijeska koji kroz njih propada i klizi“, reklo je kamenje. „On je jak od mulja i svega što unutra trune. Nego, ti nam daj nešto bolje. Daj nam da se napijemo svježe krvi onoga što svakog jutra nađeš da među nama leži u zaklonu. Daj nam hranu da budemo jači od pijeska; da ga sa sebe stresemo natrag u more, umjesto da ga slijedimo; da vam budemo zaklon i pomoć.“

			Darmo je drhtao dok se budio, ali je ipak otišao enonskim klesarima i sve im ispričao. Oni su se složili da valja pokušati. S jedne su strane za krvlju žeđali Rimljani, a s druge kamenje — no, mislili su, ovo potonje ipak ima slabije apetite.

			Od toga dana, štogod da su našli, bilo da se radilo o mišu ili psu, kozliću ili gušterici, rasporili bi i donijeli kamenju, da ima što piti za zajutrak.

			Na njemu se otada nije zadržavao pijesak, koji je sipio i tekao čim dalje, poput vrapca što prhne kad vidi galeba. Kamenje je stajalo pod bijelim suncem dižući se put neba, trpeći udarce dlijeta. Dopuštalo je majstorima da ga oblikuju u pravilne oblike i polože na prava mjesta. Više nije bilo jauka osakaćenih ljudi, već su Darmo i njegovi drugari pjevali dok su radili.

			Djeci pak zabraniše da se zadržavaju u blizini gradilišta.

			No kad je valjalo postaviti samo nekolicinu kamenja da grad bude gotov, pijesak se još jednom uzjogunio. Bujao je i rastao, mjehuri su se dizali iz dubina, te je prijetio da će progutati čitavu novu Enonu, koja je nastajala na njemu, a stremila k nebu.Kamenje je na nemirnoj podlozi podrhtavalo kao usred zemljotresa tako da su se ljudi plašili kako će im popadati na glavu.

			Počeli su izlaziti samo zajedno, kako bi jedan mogao uhvatiti drugoga, ako ih pijesak saplete ili ih kamenje prikliješti o tlo. Djeca nisu šljapkala po plićacima, niti su se ptice i mačke zadržavale na ulicama i trgovima. Nisu znali je li pijesak srdit što se nad njim nadvio kamen, koji mu baca sjenu i hvališe se da ga je pobijedio. Ili je, možda, neka drevnija pobuda nanovo uznemirila pijesak?

			No i kamenja su se sad plašili, jer nije uspijevalo u miru zavladati uvalom.

			Darmo stoga zamoli sve enonske klesare, prijatelje i znance da mu pomognu — strance nisu pitali, jer su oni od straha pokupili plaću i nestali. Te su noći došli spavati s kamenjem, na postelji od stijena, pod pokrivačem od neba. Snivali su i slušali na koji će način ono pustiti korijenje i ovladatipijeskomjednom zauvijek.

			Kad su se sutradan probudili, lica su im bila bijela poput pjene, dok su im se ruke snažne od posla tresle kao trske na vjetru. I oni su s DarmomVendisom čuli drevni govor kamenja te su znali da ga moraju poslušati, jer je bilo na ovom svijetu prije svih njih. Samo je još pijesak bio stariji, jer bijaše smrvljeno kamenje, i bilje, i zvijeri, i sve što je tamo ikad živjelo.

			A postojao je samo jedan način da se to dvoje zauvijek umire.

			Obliven znojem i suzama, kao morem, Darmo tada nađe posljednju osobu što je još snivala — ili se pravila da sniva kako joj ne bi morali pogledati u oči. Dok su je ostali klesari držali, Darmo trgne nožem i presiječe joj grlo. Potom beživotno tijelo ukopaše po starinski, kako ih je kamenje i tražilo: „Spustite je udubine, glavom prema planinama, a nogama prema pučini, da možemo počivati na njezinim kostima. Položite je tako da umiruje pijesak svojom pjesmom, a nama daje snagu.“

			Tek što su to učinili, dogodi se kako su i rekli. Pijesak nije laptao hrapavim jezicima, niti k sebi povlačio grad na otočiću. Nije tražio hranu ni u ljudskom mesu niti u kamenim kostima. Znao je da više ne može pobijediti kamenje, jer je ono dobilo vječnoga pomagača. Konačno je izvojevalo pobjedu — i znalo je u svojim kamenim trbusima da ga cijene više od pijeska.

			Stoga se dalo položiti u ploče na ulicama, ugraditi u zidove i u miru je držalo hram gdje su se upućivale molitve manje zahtjevnim bogovima. Kad su smjestili posljednju ploču na oltar, kamenje utihne, tako da ga otad više nitko nije čuo, ni na javi ni u snu.

			Nova je Enona stajala na svojemu mjestu, dika rimskoga planiranja i liburnskih zanatlija. Svećenici je –kako stari, tako novi — poliše vinom i uljem. Potom su priredili slavlje u kojem su sudjelovali Rimljani i starosjedioci; bogataši i zanatlije; starci, mladi i djeca. Plesalo se, pjevalo, prebacivalo preko glave i pripovijedalo duboko u noć. A ono o čemu se pričalo tada, govori se u Enoni do dana današnjeg, mada je grad otad promijenio imena, gospodare i pokoljenja klesara.

			Ako pažljivo slušate, kažu, u tihoj ćete noći na ninskom trgu čuti Darmovu kćer kako, duboko dolje, pjeva uspavanke pijesku i kamenju — da nastavi spavati i da čvrsto dalje stoji.

			Posluhnite Turaniju, koja još uvijek naglas priča u javnosti.

			Miloš Petrik

			Šumovi u noći

			45°43’50.8”N, 18°54’11.8”E

			„Dobrodošli u Republiku Hrvatsku“, rekao je najednom Duško, lica obasjana bolesnožutimsvetlom pametnog telefona u noćnom režimu rada.

			„Ne seri, Duško, molim te“, bila je učtiva Nađa. „Primetila bih da smo zagazili u Dunav.“

			„Ne, ozbiljno, zavisi samo koga pitaš. Granica je ovde malo fluidnija nego obično. Bukvalno.“ Odložio je telefon u džep prsluka. Mesec i zvezde ponovo su bili jedino svetlo. Blatnjavo tlo davalo je mutne odsjaje, kao da je masno.

			„Fluidna, da, možda kao jebena reka“, insistirala je Nađa. Prestravila je tako košutu koja se dotad krila u žbunu. Iskočila je pred Duškovu grupicu, olovna i strašna na svetlosti meseca, pa odskočila dublje u šumu. Nađa je vrisnula.

			„Tiše malo!“ siknuo je Darko sa začelja kolone.

			„A daj, pa kome ćemo ovde da smetamo?“ pitala je Nađa pošto se malo povratila.

			„Bukavcima“, odgovorio je Duško i lampom iz telefona obasjao prostor koji je košuta napustila. Proplanak je bio tek dovoljno širok da primi njihov šator i teleskop. Tesan, ali ipak dovoljno ravan i suv. „Možemo ovde. Vidi se Andromeda dobro.“

			„Konačno!“ procedio je Darko i spustio svoj tovar nasred proplanka. Duško je konsultovao kompas i izabrao mesto za teleskop, koji je odmah raspakovao i postavio na tronožac. Dok je uhtao i huktao, oka prislonjenog na tražilo, sa prstima na točkićima, ostali su zajedničkim snagama podigli šator. Isprva su bili ubeđeni da imaju između dva i sedam delova viška, ali naposletku su se, oznojeni i zadovoljni, odmakli od milarsko – aluminijumske konstrukcije uvereni da im se neće pod teretom nekog malo težeg insekta u toku noći sručiti na glave.

			„Našao sam je“, konačno je rekao Duško i odlepio se od teleskopa. Nađa mu je dodala instant – supu u pakovanju sa hemijskim grejačem. Otpio je gutljaj, pa pogledao Nađu poput šutnutog kučeta. „Je l‘ mora ljuto?“

			Ona je požudno udahnula zadah bibera, đumbira i ljute papričice. „Ne budi curica, Duško, malo je ljutkasto! Daj meni ako ti je prejaka. Muškarčino.“

			„Videću ko će da te brani od sledeće pomahnitale košute“, odgovorio je on, i vratio se, suznih očiju, srkanju supe.

			Darko je protresao svoju čašu kako bi aktivirao grejač u njenom dnu, pa je otvorio. „Mmm. Tera zimu. Nego, Duško, imam jedno pitanje.“

			„Kaži, Darko“, rekao je on kroz suze.

			Šumarkom se prolomila rika, kao jauk kroz stegnuto grlo, kao borba za vazduh kakvog davljenika. Zov nevidljivog stvorenja, potmuo i nagao, preplavljujući okolinu svojom snagom, namećući se bojom. Svi drugi šumski zvuci, osim tihog valjanja Dunava, namah su prestali, primetni tek odsustvom.

			„Šta je to?“ pitala je Nađa, privivši se uz Duška. 

			„Ne budi curica, Nađa. To je samo bukavac.“ Videvši da ga Darko i Nađa gledaju neopterećeni razumevanjem, on im je pokazao da rasklope ribarske stoličice i sednu. „Oni su ti lokalna legenda, nešto kao drekavci u istočnoj Srbiji. Priča se da jedu ljude koji se noću prekasno vraćaju kući. Ima šest nogu, sluzavu kožu, i ovoliku glavurdu sa širokim ustima, kao žabac. Ali, kad sam bio mlad, radije sam ih zamišljao kao sirene zaostale od Panonskog mora. Mnogo sam se ložio na onog Meksikanca što je bio ubeđen da je Troja bila negde na Dunavu...“

			„Prelepo, Duško. Nego, ovo što smo čuli nije legenda.“

			Urlikje ponovo obojio noć. Nađa se stresla.

			„Nije. Bukavac je u stvari barska ptica, botaurusstelaris. A neki lola ako malo pretera sa gemištom, pa se izgubi u močvari…Bude i da ga ne bude. Još mogu da se jave i neki močvarni gasovi, pa se to čuje, pa može i da se zapali… Najlakše neku avet ili sanđamu okriviti. Doduše, i sirene iz grčke mitologije su poluptice, a ne poluribe. Jedino što ove panonske ne pevaju baš zanosno.“

			Nađa ga je pažljivo slušala, dok je Darko besomučno guglao. „Ne laže“, presudio je na kraju.

			„E, sad sam uvređen“, rekao je Duško, i brknuo rukom po torbi sa hranom. Našao je limenku piva i kesicu čipsa, i počeo da hladi oljućeno nepce.

			“Idem ja da vidim tu kometu”, rekla je Nađa, i prišla teleskopu.

			Zvezda repatica teško pamtljivog imena približavala se Suncu iz pravca sazvežđa Andromeda. Nađa i Darko su prihvatili Duškov poziv da je zajedno prate iz dvorišta stare kuće njegovih roditelja, ali dvadeseti vek stigao je bio čak i u Kupusinu, makar i u prvoj polovini dvadeset i prvog, i zvezdano nebo bilo je praktično nevidljivo od toplih, primamljivih svetala sportske kladionice. Stoga se grupica zaputila u obližnju šumu, opremljena za celonoćno gledanje u zvezde.

			Njih troje su se smenjivali za okularom teleskopa, motreći na bledoljubičastu repaticu koja će u sledećih nekoliko meseci postati bleštavi ukras severnog neba. Dva repa boje uvelog ljiljana protezala su se za svetlom tačkom u krilu Andromede. To zrno magije Nađi nisu pokvarili čak ni Duškovi naizmenični rafali činjenica iz oblasti astronomije i mitologije.

			Pošto se zasitio škiljenja, Darko se setio pitanja koje ga je ranije mučilo. „Nisi mi odgovorio na kraju.“

			Duško je počešao prosedu bradu. „Verovatno zato što me nisi ni pitao.“

			„A, da. Mene zanima kako smo mi to sad stigli u Hrvatsku.“

			Duško se mašio telefona i s malo muke prizvao mapu prstima masnim od čipsa. „Vidiš, kada je granica utvrđivana, to je urađeno prema premeru zemljišta. Uzeto je stanje iz katastra, razumeš, ali za ovaj bački deo prirodnu granicu gradio je Dunav. E, ali Dunav je promenio tok, povukao se malo ka zapadu, i delovi tih starih katastarskih opština ostali su na levoj strani reke, bez ikakve kopnene veze sa Hrvatskom. Kao neka ostrvca Hrvatske u Bačkoj. I sada neke glavonje to rešavaju. U kao nekim pregovorima. Kapiraš?“

			„Ne kapiram“, mrštio se Darko. „Kako ‘ostrvca Hrvatske‘? Valjda ‘otočići‘?“

			„Veoma duhovito“, odao mu je Duško ravnim glasom priznanje koje je zaslužio. „Upišaću se od smeha. Ali ne ovde.“

			Ustao je i udaljio se ka reci, grickajući čips i gazeći pažljivo. Dunav nije ni između obale i reke pravio oštru granicu, tako da je zastao kada je osetio kako mu stopala tonu u blato. Raskopčao se, spreman da postane jedna od maleckih levih pritoka velike evropske reke, kada se iz trstika začuo neobičan zvuk, nalik na prigušenu pesmu iz grla.

			Duško je ispustio pantalone i iz džepa prsluka izvadio telefon. Lampom je osvetlio prostor ispred sebe. Tik pod površinom mutne reke nešto se pomeralo. Nešto veliko, mislio je, dok su mu pantalone klizile ka člancima. Verovatno som.

			Nije bio som.

			Najednom je pred njim izronila žena – čovek – biće, nije shvatao iako je na svetlu telefona dobro video. Imala je sivozelenkastu kožu, krupne oči bez beonjača, ponoćnocrnu kosu. Na dugačkom vratu nazirali su se redovi tamnih škrga. Izronila je iz mutne vode do struka, izvijena gotovo zavodljivo — iznenađujuće zavodljivo za poluribljeg monstruma, i rukom i kosom obavila grudi. Duško se fiksirao na izrasline nalik na morunine brčiće nad njenim tankim usnama, ali onda je zapevala, i on je obne video za sve osim za toplu vibraciju njenog zova.

			Shvatio je da ne diše.

			Kada se setio da udahne, video je da je njegova panonska sirena na pola koraka ispred njega. Nije se usuđivao da se makne. Ona je podigla ruku sa šest tananih prstiju, zavukla je u kesicu čipsa, i izvadila prozračni listić presoljenog krompira. Otvorila je usta puna sićušnih trouglastih zuba. Jezikom nalik na žablji istrgla je komadić čipsa iz svoje ruke i progutala ga bez žvakanja. Oslabila su mu kolena dok je slušao kako se hrskavi komadić drobi u njenomgrlu.

			Primakla mu se još malo, gotovo nosom uz nos. A onda je ponovo otvorila usta.

			„Niko ti nikada neće poverovati“, rekla je, i nestala u trenu oka. Široki zeleni rep isprskao je Duška mutnom vodom koja se odmah potom smirila, tek blago njišući trsku.

			Tanja Radman

			Demonsko zlo

			45°34’28.1”N, 16°38’35.9”E

			Zrak je bio prožet hladnoćom i onom tipičnom prazninom mjeseca studenog koji željno iščekuje božićna svjetla i tihi šušur praporaca, ali je za njih još prerano. Jutarnja magla već se nadvila nad ulicu u oblikugustog, lelujavog zastora čelične boje, omatajući se oko ugašene ulične rasvjete poput gladnog demona koji traži svjetlost.

			Tri crna Mercedesa E – klase zaustavila su se na praznome parkingu, na kojem je stajala ženska prilika u žutom kaputu kojim kao da je dozivala neko zaboravljeno godišnje doba, s plavom iskaznicom oko vrata. Ispraćene tupim udarcima zatvaranja automobilskih vrata, na betonsko tlo zakoračile su prilike u elegantnim, skupim kaputima; dva muškarca i dvije žene.

			„Tko bi rekao da će nas dočekati ovakva studen?!“ zacvrkutala je žena u veselom kaputu.

			Blijeda lica bljesnula su u njenome smjeru, trenutno joj zamrznuvši osmijeh na licu.

			„J – jer je mjesec studeni? Studen u stu...ne? Okej.“

			Adelaje stala popravljati šal oko vrata kako bi sakrila nelagodu. Poziv agencije koji ju je digao iz postelje tog jutra bio je jednako neočekivan kao i, činilo se, gosti koji su joj poslani. Kao primarna turistička vodičica Grada Popovače, odradila je mnoge ture za razne visokopozicionirane goste, od ambasadora i političara do pjevačica i manekenki, ali današnja su gospoda, očito, premašila svu dosadašnju klijentelu. Ne samo da je njihova pojava odisala aristokracijom, već je i agencija koja ju je unajmila bila odrješito kratka i jasna — diskrecija je bila od velike važnosti, kao i ekskluzivnost kojom je imala primiti svoje stranke.

			Humor očigledno nije jedna od željenih usluga.

			Viši od dvojice muškaraca nestrpljivo je mahnuo rukom prema veličanstvenom dvorcu koji ih je šutljivo motrio.

			A, bome, nije ni strpljenje.

			Adela se blago zaljuljala na petama, a zatim pročistila grlo i načela svoj radni dan.

			„Želim vam dobro jutro. Kao što vam je poznato, moje ime je Adela i danas ću biti vaša vodičica. Nalazimo se u neposrednoj blizini dvorca Erdődy, prekrasnog baroknog zdanja iz 18.stoljeća, koji je izgrađen iznenađujuće brzo, u svega osam godina. Da nam je samo znati zašto im se toliko žurilo!“

			Četiri para očiju skrenulo je pogled s impresivne građevine na njeno nasmijano lice, lišeni boje koliko i reakcije. Adela se nervozno nasmiješila, osjećajući kako je zubi bole od hladnoće kojom je primljena.

			Zaboga, saberi se! Ne vodiš grupu srednjoškolaca, prestani ih pokušati zabaviti i napokon im ispričaj ono što su platili čuti!

			Agencija joj nije htjela reći mnogo. Poštujući diskreciju svojih gostiju, Adela se zadovoljila kratkim objašnjenjem da se radi o iznimno bogatim Rumunjima koji su prije tri godine doselili u Hrvatsku i koji su svoje slobodno vrijeme najradije provodili putujući po znamenitim povijesnim mjestima.

			„Kao što vam je sigurno poznato iz brošure današnje ture“, nastavila je kao pravi profesionalac kakvim se voljela smatrati,„obitelj Erdődy zapravo je izgradila tri dvorca, ali ovaj ovdje, kao najveći među njima, prigodno igra ulogu onog vodećeg.“

			Bacila je pogled preko ramena kako bi u poznatim konturama dvorca pronašla uzbuđenje koje je neizbježno dolazilo s ovim pričama.

			„Počnimo, ipak, od same priče odakle Moslavini njeno ime. Rimljani su ovaj teritorij nazivali MonsClaudius, odnosno, Klaudijeva gora, što bi se moglo prevesti na hrvatski kao Gora Zaprta. U srednjem vijeku u Moslavini je živjela čuvena hrvatska feudalna obitelj Čupor, znana i kao obitelj Čupor Moslavački, odnosno, od Gore Zaprte. Stoljećima nakon njih, Moslavina je bila sjedište još jedne slavne obitelji–mađarske Bakaczi de Erdődy, kasnije Erdődy de Monyorókeréket Monoszló.“

			Adela je pucnula prstima, naglašavajući time veličinu upravo izrečenog.

			„De Monoszló. To se prezime, navodno iz 12. stoljeća, često spominje kao početak imena Moslavina.“

			Bilo je teško uvidjeti jesu li njeni gosti bili nezainteresirani, nenaspavani ili jednostavno kaptivirani prizorom ispred sebe, ali nitko od njih nije gledao u nju, koliko u dvorac iza nje.

			„A sada, Erdődy“, nastavila je nesmetano. „Povijest nam nudi informaciju, mada višestruko propitkivanu, da ta obitelj dolazi iz grada Ardud, što će reći da je lako zaključiti odakle dolazi njihovo prezime: Ardud – Erdud – Erdődy. Grad Ardudse, naravno, nalazi u sjeverozapadnoj Rumunjskoj.“

			Ljupko se nasmiješila, želeći ih angažirati u razgovor.

			„I vi ste iz Rumunjske, zar ne? Agencija mi je rekla da ste preselili u Hrvatsku relativno nedavno?“

			Dok su dvije žene ispred nje izmjenjivale nečitljive poglede, niži je muškarac zurio u dvorac kao da im se on obraćao, a ne živuća osoba, dok je onaj viši odgovorio jedva primjetnim kimanjem glave. Svi do jednog izgledali su gotovo zaprepašteni njenim pitanjem.

			Dakle, ni prijateljski pristup ne pali. U redu, nema problema. Mogu ja to! Ni prvi ni zadnji VIP gosti s previsokim mišljenjem o sebi.

			„Velikaška obitelj Erdődy bila je, zapravo, mađarskog podrijetla i posjedovala je mnogo, mnogo zemlje diljem Hrvatske. Njeni su članovi od 16. do 19. stoljeća bili istančani članovi hrvatskog društva, bilo političkog ili vjerskog. Ta je nevjerojatna obitelj Hrvatskoj dala sedam banova i čak dvaput više župana Varaždinske županije, što su bile iznimne časti, pogotovo za lozu koja je već bila poznata po svom junaštvu!“

			Adela je bacila još jedan pogled preko ramena, sada već zadržavajući dah. Premda je radila kao vodičica gotovo puno desetljeće, nikada nije ostajala ravnodušnom pred pričama s kojima je odrasla, a one su bile toliko snažne i živopisne, da bi ih mogla sa žarom prepričavati i oronulom zidu.

			„Danas ćemo malo pobliže upoznati očeve ove prekrasne građevine. Graditelji dvorca Erdődy bili su braća Juraj, Ludovik i Ladislav. Najstariji od njih, Juraj, iskoristio je radnu snagu vlastitih kmetova, što nije najbolje sjelo njegovoj braći. Vjerujem, ipak, da je Ludoviku i Ladislavu bilo drago kada je jednog dana došlo do neočekivane pobune Jurajevih kmetova, jer su, sasvim najednom, naprasno napustili gradilište! Dvorac zato nikada nije završen onako kako je inicijalno zamišljen. Do današnjeg dana, njegov izgled uopće ne odgovara predloženim nacrtima.“

			Znakovito je pogledala sve prisutne, pokušavajući među njih unijeti tračak napete atmosfere.

			„Ako se pitate zašto se dogodila pobuna, povjesničari još uvijek nemaju odgovor na to!“

			Puneći pluća dugim, okrjepljujućim uzdahom ispunjenim svježinom kasne jeseni, zagledala se u blijeda lica svog neobičnog društva. Pauza koju je prostrla pred svoju publiku nije učinila ništa više od naglašavanja postojeće mlake atmosfere. Kao i do sada, gosti su ostali nezainteresirani i neimpresionirani ovom činjenicom. Osmjehnuvši se više sama sebi, u znak ohrabrenja, nego ikome drugome, Adela je pod njihove noge bacila jednu vrijednu informaciju koja bi kod njenih gostiju gotovouvijek iznjedrila reakciju.

			„Dvorac Erdődy možda jest u prošlosti bio dom moćnoj obitelji stranaca, ali danas, on je sjedište 'Neuropsihijatrijske bolnice Doktora Ivana Barbota', među narodom poznate i kao — ludnice!“

			Nitko od prisutnih nije reagirao. Sada već pomalo očajna za bilo kakvim znakom zanimanja i zadovoljstva, Adelaje osjetila kako je hvata bojazan. Posla nije bilo mnogo izvan turističke sezone i ona se zapitala hoće li zbog današnjih propusta, premda se trudila iz petnih žila, izgubiti buduće angažmane? Ta ipak, ako ne impresionira ovu vrlo važnu klijentelu, to bi je moglo koštati ugovora s njihovom agencijom. Nakon kratkog promišljanja, vođena strahom koji je tvrdoglavo odbio napustiti njen lik, odlučila se za krajnje neuobičajen potez. Iako se on posve kosio s njenom strukom, naumila je posegnuti za informacijama koje nisu imale mjesta u povijesnim knjigama niti na turističkim kongresima. Teško je progutala, odjednom svjesna da krši jasno znana pravila ovoga posla –  davanje strogo provjerenih, povijesno točnih saznanja u korist pravovaljane informiranosti i općeg zadovoljstva.

			K vragu i valjane informacije, izgubit ću i današnji honorar i trenutni ugovor ako nešto ne poduzmem!

			„N – naravno, vjerojatno se pitate, što je tu sporno?“ nastavila je Adela nervozno čupkajući rub svoga šala.„Bolnica kao bolnica, z – zar ne? Međutim...“

			Koraknula je prema svojim gostima i spustila glas.

			„Ako tome dodate činjenicu da upravo ovdje, u malenoj Popovači, postoje legende o vampirima u spomenutoj obitelji... sve što sam vam do sada ispričala, poprima sasvim druge dimenzije!“

			Njeni su se gordi gosti uzvrpoljili.

			Napokon, reakcija!

			„Odakle vam to?“ upitao je niži muškarac, naboravši obrve.

			Adela je jedva zatomila svoje uzbuđenje. Zauzevši dostojanstvenu pozu kao da nije poželjela zaplesati, visoko podignute glave rekla je:

			„Dolazim iz obitelji strastvenih povjesničara. Nema tog mita u Sisačko – moslavačkoj županiji, a da mi ne znamo za njega!“

			Žena s crnom, kovrčavom kosom skupljenom podgrimiznom kapom koja joj je naglašavala usne, neodređeno je pogledala svoju plavokosu prijateljicu prije nego što se obratila svojoj vodičici.

			„Zašto mislite da je u obitelji Erdődy bilo vampira?“

			Adela joj se nasmiješila. Ispunjena olakšanjem što je napokon zadobila pozornost svojih naizgled nezainteresiranih gostiju, načela je priču koja je kružila njenim djetinjstvom tiho poput utvare, posjećujući tek odabrane domove kao da nije baš svaki mogao podnijeti takvu ostavštinu.

			„Prije svega, ono prezime koje sam vam ranije spomenula, prezime koje se veže uz začetak imena Moslavine? Upoznata sam s time da vam je hrvatski drugi jezik, ali sigurna sam da možete naći sličnosti u izgovoru njega i naslova stare popovačke pjesmice koja kruži ovim krajem već stoljećima. Vi procijenite. Dakle, De Monoszlói — Demonsko zlo.“

			Svi su pogledi, uprti u njenom smjeru, sada bili ispunjeni vidljivom napetošću i iščekivanjem. Ohrabrena njihovim zanimanjem koje je sada bilo opipljivo, zacvrkutala je:

			„Kak nam bu
demonsko zlo,
kad kraj dojde,
daj nam dobro!“

			Grupa je stala izmjenjivati poglede, što je, Adela je bila sigurna, u njihovom svijetu bilo ekvivalentno dubokom oduševljenju. Sada inspirirana živošću koju su prisutni iskazivali, požurila je nastaviti tumačiti mračnu legendu koju su mnogi Popovčani odbijali uopće čuti. Preko njenih je usana stara krvava legenda oživjela i zaplesala u zraku u sigurnom zagrljaju njenog toplog daha.

			„Naučili smo da prezime Erdődy dolazi iz rumunjskog grada Ardud. A odakle je najslavniji vampir na svijetu, grof Drakula, nego iz Rumunjske?“

			Plavokosa se žena iznenada nasmijala na visok, vrlo nelijep način. Zvučala je kao ptica čiji je grkljan bio naglo zauzdan i Adela se, premda sretna njihovim konačnim sudjelovanjem u turi, iskreno nadala da neće ponovno čuti taj zvuk.

			„Predaja kaže da se među radnicima Juraja Erdődya prolomila vijest o njegovoj pravoj, krvoločnoj prirodi, kao i o onoj njegove braće. Kmetovi su jedne noći stali bježati glavom bez obzira, kad su se sami Juraj, Ludovik i Ladislav obrušili na njih!“

			Zadržala je dah dok je govorila o jedinim poznatim detaljima te grozomorne noći, osjećajući kako je obuzima studen nekih davnih vremena. O ovim je pričama slušala kao dijete, ušuškana pod debele pokrivače koje joj je baka isplela za vrijeme dugih, zimskih noći; majci to nije bilo po volji, ali otac i djed su inzistirali.

			„Naši stari govore da je krvoproliće bilo toliko strašno, da su trebali mjeseci da se zidovi dvorca očiste! Iako su braća bila krvožedna bića, na gradilištu je bilo toliko sirotih duša da se i stotinu vampira moglo napojiti! No, kako su samo njih trojica bila tamo, zaslijepljeni bijesom i ludilom što su im se kmetovi suprotstavili, pobili su ih upravo na zemlji koju su radnici napuštali i pobrinuli se da ni jedan grkljan ne ostane čitav.“

			Niži od dvojice muškaraca se osmjehnuo, otkrivši prekrasno pravilne, bijele zube.

			„Nevjerojatno!“

			„Drago mi je da ste zadovoljni“, rekla je Adela, osjećajući kako joj se studen polako zavlači među kosti, studen koja kao da je bila drugačija od hladnoće koja je testirala njihovu izdržljivost. No, osjećala je i nemjerljivo olakšanje što njihova agencija ipak neće podnositi pritužbu na plaćene usluge, pa se konačno opustila, zaključujući da jutro tog naoko prijetećeg dana ipak nije bilo izgubljeno.

			Kad samo pomislim, da sam se bojala petka trinaestog...

			„Zaboravili ste jednu stvar.“

			Adela se zagledala u crnokosu ženu.

			„Što to?“

			„Mnogi sinovi loze Erdődy redovito su darivali hrvatske crkve. Primjerice, Gabrijel II. Antun, kao zastupnik cijele obitelji u Hrvatskom saboru, bio je i donator zagrebačkoj katedrali.“

			Iznenađeno trepnuvši, Adela se oduševljeno nasmijala.

			„Tako je! To je istina! Pa vi već znate povijest grofova Erdődy!“

			„Znate li zašto je ta informacija o donacijama bitna za vašu staru legendu?“ upitala je crnokosa žena, kao da je uopće nije čula.

			„Recite, molim vas!“ Adela se nije dala smesti. Ovo je ispao sasvim dobar dan, na kraju krajeva. Da je znala da su njeni klijenti upoznati s ovim dijelom povijesti, sasvim bi drugačije organizirala ovu turu. Ali, nije se opterećivala; bila je zahvalna što su gosti napokon živnuli.

			Crnokosa joj se žena približila dugim, vitkim koracima koji su naglasili njenu besprijekornu figuru.

			„Te velikodušne crkvene donacije obitelji Erdődy bile su samo lukav paravan za skrivanje njihove stvarne prirode.“

			Mekim, gotovo koketnim šapatom nadodala je:

			„Ta ipak, tko bi posumnjao na vampira koji dariva crkvu?“

			Graciozan smijeh ispunio je njihov mali krug. Adela se zbunjeno nasmiješila, gledajući svako lice ponaosob. Atmosfera na parkingu kao da se promijenila, provlačeći se između njihovih tijela u gotovo opipljivim bojama tmine, premda je jutro još cvalo u svojoj mladosti.

			Visoki muškarac odmahnuo je glavom u nevjerici i rekao:

			„Ugodno sam iznenađen. Nisam imao pojma da su Popovčani tako pronicljivi.“

			Lijepa plavuša kimnula je glavom, prije nego što je i sama podijelila misao.

			„Današnja uloga dvorca kao da upotpunjuje čitavu ovu priču. To što već desetljećima služi kao umobolnica? Gotovo kao da nitko tko boravi u njenim prokletim hodnicima ne može zadržati zdrav razum.“

			Adela je nesigurno razvukla kutove usana u nešto što je trebalo biti pristojan osmijeh na šale koje nije shvaćala, ali u tome ju je spriječio munjevit potez crnokose žene koja ju je zgrabila za vrat. Razrogačivši oči, panično se zagledala u crnku koja joj je nemilosrdno stiskala dušnik.

			„Trebala si slušati“, šapnula je njena gošća otrovno.„Trebala si slušati kada su ti govorili da ono što je zakopano treba takvim i ostati.“

			Gubeći dah, ispunjena panikom i nemjerljivim strahom, Adela se zagledala u ostatak grupe koji ju je okružio.

			„U...po...moć...“ protisnula je, lamatajući rukama i nogama kako bi se oslobodila neočekivano snažnog stiska.

			Niski je muškarac odmahnuo glavom i tužno coknuo jezikom.

			„Kad si se već toliko potrudila da nam daš priču za koju mnogi ne znaju, pretpostavljam da zaslužuješ čuti i one dijelove koje apsolutno nitko ne zna, pa tako ni tvoja obitelj povjesničara.“

			Crnokosa je žena olabavila stisak oko Adelinog vrata, kao da je velikodušno ostavljena na životu tek toliko da čuje što je imala čuti.

			„Obitelj Erdődy jest obitelj vampira, samo... danas djelujemo na pametniji način. Ne ostavljamo tragove i zasigurno ne koljemo stotine ljudi odjednom. Umjesto toga, u posebnim prilikama koje se događaju jednom ili dva puta godišnje, posjećujemo primordijalne domove svojih predaka i iskazujemo im valjanu čast.“

			Adelinim umom sijevnulo je saznanje jednako snažno kao strah koji joj je strugao venama poput usitnjenog stakla.

			Petak trinaesti.

			Crnokosa je žena pojačala stisak, vraćajući nesretnu vodičicu u kovitlac panike i borbe za goli život.

			Njena se prijateljica, sitna plavuša, hladno nasmijala.

			„Ne brini, nećeš umrijeti uzalud. Uvijek odabiremo samo posebnu krv kako bi se njome osladili i mi i kosti naših predaka.“

			Adeline su oči, ispunjene smrtnom bojazni, bjesomučno stale šarati s jednog lica na drugo, kao da će joj itko od njih pomoći.

			„S obzirom na sve što znaš o našoj obitelji, rekla bih da si savršena za ovakvu priliku.“

			Adela se bezuspješno pokušavala osloboditi iz čeličnog stiska crnokose žene koja je, čini se, raspolagala nadljudskom snagom.

			„A ako se pitaš zašto baš ti...“ rekao je niski muškarac, sijevajući očima,„ne brini. Svi koji znaju previše doći će na red. Ovako ili onako.“

			Negdje između hropota i grabljenja zraka, Adela je ispustila slabašan vapaj u pomoć, ali on se samo pomiješao s hukom vjetra i nestao u bezdan. Prije nego što je stala gubiti svijest i osjećati kako je snažne ruke grabe za ramena i gležnjeve, mlada je vodičica osjetila kako joj vrele suze nemoći kupaju lice. Na njeno zgražanje, nečiji joj je hladni prst potegnuo liniju preko obraza, a zatim ispustio zadovoljan, mljackavi zvuk.

			„Oh, ovo će biti ukusno...“

			Ispraćena sablasnim riječima svoje ubojice koja se osladila njenim strahom netom prije nego što će se osladiti i njenom esencijom, Adela je osjetila kako klizi na drugu stranu. Oslobođena ovozemaljske patnje i prije nego što je ono najgore došlo, osjetila je olakšanje i zahvalnost što napušta svoje tijelo. Zadnja zemaljska misao s kojom se oprostila bila je iznenađujuće ljudska; Adela je s ovoga svijeta otišla obavijena nevjericom.

			Vampiri. U njenome gradu. U ovome vremenu.

			Bog vam svima pomogao.

			Robi Selan

			Legenda o Tugomilu i Ladi

			45°12’0”N, 14°08’0”E (Polje Čepić)

			45°10’0”N, 14°11’0”E (Kožljak)

			45°11’0”N, 14°11’0”E (Zagrad)

			Ovo je legenda o ribaru Tugomilu i mlinarevoj kćeri Ladi čijoj je ljubavi na put stao okrutni velikaš Nikolić.

			Na istočnoj strani poluotoka Istre, u podnožju gore Sisol, nekoć se prostiralo Čepićko jezero. U Čepiću, selu na njegovoj obali koje mu je dalo ime, živjelo je nekoliko ribarskih obitelji. U jednoj od njih stasao je mladi Tugomil. Otac mu je poginuo pa je već s trinaest se godina, kao najstarije dijete u obitelji,  morao početi brinuti se za majku i mlađu braću i sestre.

			U Kožljaku, nasuprot Čepiću, na potoku koji brza s gore i ulijeva u jezero nalazio se mlin čiji je vlasnik imao nekoliko kćeri. Lada je bila najmlađa i ništa nije ukazivalo da bi tiha i neugledna djevojčica mogla postati ljepotica, ali ona se preko noći rascvala i svi koji su je vidjeli, govorili su: ,,Lijepe su joj sestre, ali ona je najljepša od svih!“

			Zagrad je bio dvorac iznad Kožljaka. S njegovih je zidina pucao pogled na plohu Čepićkog jezera, ribarske čamce po njoj, močvarne ptice koje se nad njom krile i šaševe i trstiku što obrubljuju obalu. Za vedrih sutona površina bi postala ružičasta i namreškana od vjetra koji se spuštao sa Sisola, a u vedrim je noćima punog mjeseca svjetlosna cesta pozivala na šetnju preko vode.

			Jezero je pripadalo zagradskoj gospoštiji, ali i sve ostalo u širokom krugu oko njega: istočno do vrha Sisola, zapadno do kršanske gospoštije, sjeverno do pazinske i južno do plominske. Ovo posljednje značilo je do granice s Mletačkom republikom koja je vječito kovala planove kako da proširi svoju vlast na središnju Istru.

			Vlasnika Zagrada, grofa Nikolića, čovjeka prijekog i nasilnog, plemići okolnih gospoštija nisu voljeli, ali morali su priznati da je takav čovjek pravi lijek za mletačka posezanja.  Naoružani ljudi plominskog kapetana Orija Barbolana znali bi se prodrijeti preko granice i napadati seljake samo da ih izazovu na uzvrat, pa da ih mogu optužiti da su oni njih napali, a to bi bio povod za rat i možebitno zauzimanje novih posjeda. Barbolano, koji je u mnogočemu bio sličan Nikoliću, neprestano je maštao o tome da proširi mletačko ozemlje jer ako bi mu ti pošlo za rukom, ugled bi mu uzletio do neslućenih visina. Nikolić je u dva – tri navrata njegove nitkove sasjekao, a one koje je uhvatio dao je povješati na stabla uz granicu, tako da ih oni s druge strane mogu gledati.

			Iste takve nitkove i vucibatine Nikolić je okupio oko sebe u Zagradu da bi s njima branio granicu, a kako se Barbolano primirio, oni su dane provodili u žderanju, pijančevanju i lovu, što je sve padalo na teret kmetova. Nikolić je desetinu kmetskih davanja počeo procjenjivati kudikamo više nego njegov otac. U lovu nije mario hoće li konjska kopita uništiti usjeve, a kmetovi su  morali na ishranu preuzeti njegove lovačke pse i dobro paziti da im se naziru rebra jer onda bi radio bič.  Njegov prvi i vjerni sluga Grozdan uvijek ga je nosio skupljenog u ruci i činilo se da ga miluje i samo čeka da ga zavitla na nekoga.

			Najgore je bilo to što je ponovo uveo već zaboravljeno pravo prve bračne noći: svaka mladenka morala je nakon vjenčanja doći u dvorac i prvu bračnu noć povesti u njegovoj postelji. I to se moglo nekako otrpjeti, ali pohotni gospodar počeo je djevojke salijetati i prije nego bi se udale: nesretnicu na koju se namjerio jednostavno bi oteo, zatočio je u dvorcu i sa svojim vucibatinama nekoliko dana s njom činio što ga je volja i onda je izbacio iz dvorca neka ide kamo zna i umije. Zbog toga je u narodu bujalo nezadovoljstvo, ljudi su sve češće hodali pognute glave i nevoljko pogledavali prema dvorcu na obronku Sisola jer im se činilo da ih sama građevina motri i vreba mrkim pogledom svoga gospodara. 

			Tugomil je morao preko noći svladati sve ono što je uz oca tek počeo učiti. Stasao je bistrog, odvažnog i snalažljivog mladića na kojega su, majci na ponos, djevojke za rana počele bacati oko. Desilo bi se da prije drugih proda ribu upravo zbog toga što su žene i djevojke radije prilazile njemu, nego drugim ribarima. Ali, nešto ga je mučilo: nije znao kako je njegov otac poginuo.

			Majka bi samo rekla da je pao u jezero i utopio se, a kada bi on upitao da zar nije znao plivati, ne bi rekla ništa. Kada bi pitao ribare, oni su ili šutjeli ili počeli govoriti o nečemu drugome. Pitao se zašto je to tako strašna tajna, sve dok jednog dana nije sjeo u čamac da se sam otisne na jezero.

			„Ideš sam u ribolov?“, upitao ga je stari ribar.

			„Dovoljno sam velik da mogu sam loviti ribu.“

			„Onda zapamti: ako ribe počnu iskakati iz vode, a površina se namreška bez vjetra i ako, ne daj Bože, izroni nekakav hrbat — bježi, veslaj iz sve snage!“

			„Zašto?“

			„Ide zmaj koji je pojeo tvog oca.“

			I stari mu ribar ispriča kako su svi ribari udarili u bijeg, a htio je i njegov otac, ali bilo mu je žao ostaviti mrežu koju je zamalo bio svu izvadio, pa se zadržao samo da to obavi. Iz jezera je izronila glava nalik na konjsku nataknutu na zmijski vrat debljine čovječje noge, razjapila ralje pune zuba poput čavala i zahvatila nesretnog čovjeka po sredini trupa. Zmaj ga je podigao u vis i dok je jadnik vriskao i koprcao se nestao s njim ispod površine.

			Ribari su imali obvezu ulov najprije ponuditi u Kožljaku gdje su Nikolićevi sluge silazile izabrati u uzeti najbolje komade. Tako su Tugomil i još dva čamca puna jegulja, šarana  i mrena doplovili u Kožljak. Na drveni mol za koji su se vezali stupio je Grozdan. Bio je to čovjek niska rasta, ali velikog, izduženog lica i mutnih tamnih očiju. Odjeven je bio otmjeno, nosio je kapu i dobre čizme i svatko tko bi ga prvi put vidio pomislio bi da je on vlastelin. Stupao je polako po molu s rukama na leđima i gledao ribu u čamcima, a onda je sa savijenim bičem u rukama pokazao na jednog od Tugomilovih šarana: ,,Uzet ću ovog velikog, lijepog šarana!“

			„Da gospodaru!“

			Nije Grozdan prljao ruke, ribu je preuzeo njegov sluga, ali ništa manje otresit.

			Kad su odjahali, ribarima su prišli kmetovi koji su se dotle držali sa strane. I dok je tako u žamoru okupljenih ljudi istovarivao kašete na mol, Tugomil je zastao u pokretu — na obali je ugledao Ladu. Gledala ga je sramežljivo ispod svojih crnih očiju nalik na bademe, njene su pletenice na svojim završecima bile dobro poduprte prsima, a kad se osmjehnula otkrila je nisku bijelih, zdravih zuba. Svim je svojim bićem bio potresen i nesvjesno je uzvratio osmjeh, a zbunjena Lada odmah je skrenula pogled.

			Prodajući ribu slabo je mario što mu ljudi govore, samo je pogledom tražio one oči, onaj osmjeh i da, djevojka je uzvraćala.

			„A što se vas dvoje tako gledate, a?“

			Pitala je to starija žena koja je od njega kupila dvije jegulje. Čuvši to, djevojka se, na njegovu žalost, okrenula i otrčala. Trčala je tako brzo i gipko.

			„Evo je, pobježe!“, reče žena, „A inače nije sramežljiva.“

			„Je li vam to kći?“

			„Kći mi je i samo da znaš, nisi prvi kojemu je zapela za oko. Već su je prosili, ali otac je odbio.“

			„Priznajem da bih joj rado poklonio šarana ako me pričeka kada završim s poslom!“

			Žena ga odmjeri od glave do pete kao da ga prvi put vidi, pa reče: ,,Vražji si ti momak! Ali, izgledaš pristojan i pošten. Reći ću joj da te pričeka kod mlina. Samo pazi, ja ću biti u njemu!“

			I doista, čekala ga kod mlinskog kola kojega je pjenušavi potok vrtio. Dočekala ga je širokog osmjeha, ali oborenog pogleda.

			„Kako se zoveš?“ pitao ju je.

			„Lada“, odgovori ona glasom koji ga je podsjetio na pjev neke ptice.

			„Lada, kako lijepo ime! Ja sam Tugomil.“

			„Znam.“

			„Evo, Lado, ovo je šaran kojega sam sačuvao za tebe“, pružio joj je kašetu u kojoj je ležala riba.

			„Ali, ja nemam torbu u koju ću je metnuti!“

			„Uzmi sve, vratit ćeš mi drugi put!“

			„Hvala!“ reče, uzme i na onaj svoj način otrči preko mostića u mlin.

			I da, djevojka je drugi put vratila kašetu jer je došla sama kupiti ribu bez majke. A on joj je ovaj put poklonio jegulju. I nije odmah otrčala.

			Treći put, kad joj je poklonio najljepšu mrenu iz ulova, ona je njemu uzvratila parom kobasica:,,Uvijek si tako dobar prema nama, pa kaže mama da ti se moramo odužiti.“

			Saznao je od nje da nikad nije bila na drugoj strani jezera, pa joj je pričao kako je tamo. Činilo mu se da više sluša njegov glas, nego što mari o onome o čemu joj pripovijeda.

			„Kad će već jedno to vjenčanje?!“, uzviknuo je jednog dana jedan od Kožljana na obali gledajući ih kako su se zbližili.

			Nasmiješili su se smeteno, ali ništa nisu porekli.

			Lada je sa svojim prijateljicama običavala odlaziti prati rublje na potok poviše mlina gdje on usporava praveći jezerce. Djevojke su veselo čavrljale, ali bi na svaki nepoznat šum, pa bila to i ptičica u grmlju, zastale i pogledavale jer pamtile su: ,,Čuješ li topot konjskih kopita, bježi i sakrij se jer to iz Zagrada dolazi Nikolić!“

			Topot nisu čule, ali Nikolić je njih vidio!

			Tog je dana rekao Grozdanu: ,,Osedlaj mi onog doraslog riđana i nabij pušku! Lijep je dan, idem malo projahati, a možda putem istjeram kakvog vepra.“

			Jašući tako šumarcima i proplancima Nikolić začuje smijeh i kliktanje, pa usmjeri konja onamo. Doskora shvati da se smijeh miješa sa šumom potoka i da to moraju biti neke djevojke koje peru rublje.

			„Ne bi bilo loše umjesto s veprom vratiti se s kojom djevojkom“, pomisli pohotni plemić.

			Da ne preplaši svoju nazovi lovinu siđe s konja,priveza ga i nastavi pješice. Kad je odmaknuo granu grmlja u kojemu se pritajio ugledao je tri djevojke koje peru rublje i veselo čavrljajući slažu ga u košare. Tri, ali pogled mu je zapeo samo na jednoj — Ladi!

			I da je sve bilo kao uvijek do sada, on bi samo istrčao i zgrabio je, ali ovaj put nešto mu nije dalo da se pomakne. Bila je to spoznaja da bi svojim činim unio tugu u te tako lijepe oči i utrnuo taj tako očaravajući osmjeh.

			„Želim tu ljepotu promatrati izbliza“, pomisli. ,,Želim da me zavoli i da postanem njen.“

			Vrativši se u dvorac reče Grozdanu da je na potoku vidio djevojku prekrasnih očiju i prekrasna osmjeha, a Grozdan smjesta odvrati: ,,To mora biti ona cura o kojoj svi s ove strane jezera govore. Priča se da će se udati za nekog ribara.“

			„Je li? Nađi je i dovedi je ovamo!“

			I tako Grozdan i dvije sluge odu postaviti zasjedu kod potoka. Prva dva dana Lada nije dolazila, ali trećega se pojavila sa svojim prijateljicama. Ništa ne sluteći, one su veselo prale rublje kad iz grmlja na konjima provale Grozdan i sluge!

			Djevojke vrisnu i udare u bijeg. Ladine prijateljice umakle su u grmlje, a i ona bi da joj preko nadlaktica nije pala omča koju je Grozdan bacio i zategla se. Bila je ulovljena!

			Vezanih ruku i nogu i još k tome s povezom preko usta da ne vrišti prebacili su je preko mazge i odveli u Zagrad.

			Cijeli je život gledala dvorac iznad, ali nikada se nije usudila ni približiti mu se. Sada je, onako viseći glavom dolje preko mazginih leđa oko sebe gledala stvari koje su za nju bile čudesne. A najčudnovatije je bilo je ono što je došlo na kraju: okrugla, svijetla soba s najvećim krevetom kojeg je ikada vidjela i najmekšim na koji ikada legla,ormarom punim svilenih haljina i stol i stolice s prekrasnim bakrenim posuđem. Tu su je odvezali i ostavili i zakračunali vrata za sobom. Pogledavši kroz prozor shvati da se nalazi na vrhu istočne zagradske kule.

			Nakon nekog vremena vrata se otključaju i u sobu stupi Nikolić. Protrnula je od straha pred visokim, mrkim, brkatim velikašem u odjeći od baršuna optočenoj zlatnim vezom.

			Ali, ispod gospodarevih brčina ukaže se osmjeh: ,,Ne boj se, neću ti ništa. Ovo je sve za tebe i ako ti nešto nedostaje, samo reci i bit će ti doneseno.

			„Što hoćete od mene?“

			„Sve što trebaš činiti je biti sretna.“

			„Ali ja ovdje na mogu biti sretna, ja želim van!“

			Nikolić se trenu smrkne: ,,Ako misliš na onog svog ribarčića, zaboravi ga jer ga više nećeš vidjeti!“

			Rekavši to, zalupi i zakračuna vrata, a Lada padne na krevet ridajući.

			Kad je sljedećeg dana Tugomil s ostalim ribarima doplovio u Kožljak na obali je čekao Grozdan sa slugama. Izabrao je nekoliko jegulja iz njegovog čamca i Tugomil mu ih spremi sve pogledom tražeći Ladu jer se bilo uobičajilo da mu Lada odnekud mahne skrivena dok nasilnici ne odu.

			Grozdan se upravo spremao uzjahati konja, druge dvije sluge potjerati konje upregnute u kola kad Tugomil upita jednog od okupljenih kmetova jesu li možda vidjeli Ladu. Umjesto odgovora čovjek pogleda u stranu. Zbunjen, Tugomil upita isto drugog čovjeka,ali ni taj mu ne odgovori. Došapnuo mu je treći pokazujući glavom na Grozdana: ,,Odveli su je u Zagrad.“

			Isprva od nevjerice nije mogao doći k sebi, a onda iz njega provali bijes i on potrča prema Grozdanu proklinjući ga i kunući. Iznenađeni Grozdan, već u sedlu, okrene konja prema njemu i vidjevši da momak ima namjeru navaliti na njega odmota bič  i zavitla njime.

			Dohvatio ga je preko podlaktica koje je Tugomil podigao da se obrani. I još ga je nekoliko puta ožegao preko leđa. Odjahali su, a Tugomil ostane klečati i plakati od bijesa i nemoći.

			Te večeri, dok je sjedio kraj vatre na ognjištu, u kuću uđe jedan od njegove braće i reče da ga traži neki čovjek na konju i neka izađe. Mjesec je tek izlazio, ali i na takvoj svjetlosti odmah shvati da pred njim na konju stoji Grozdan!

			I kako se nehotice trznuo jer je odmah pomislio na bič, Grozdan mu reče: ,,Ne boj se! Došao sam utješiti te. Gospodar još nije ni taknuo tvoju djevojku,a i neće tako skoro jer se zaljubio u nju preko ušiju. Želi da ga zavoli i zato je obasipa darovima, ali ona sve uporno odbija i samo o tebi govori. Nadam se da ti je sada lakše.“

			Zapanjeni Tugomil, jer ovako nešto bilo je posljednje što je od glavnog Nikolićevog sluge očekivao, promrmlja: ,,Hvala…“

			Prije nego je odjahao, Grozdan dobaci preko ramena: ,,Drži je u istočnoj kuli. Nemoj ni pomišljati da dođeš do nje.“

			Tugomil istog trena stane grozničavo razmišljati što učiniti, kako Ladu izvući iz Zagrada. Cijelu se noć prevrtao u krevetu i zaspao je tek kada mu je sinulo što mu jedino preostaje: otići kod vještice Crnonoktice i zatražiti pomoć!

			Bila je to baba koja je živjela sama na kraju selu u izdvojenoj naherenoj potleušici koju je još čudnovatijom činila kvrgava, sva na jednu stranu nakrivljena šljiva koja bi na jesen rađala s jedim, možda dva kržljava ploda. Nerado su ljudi tuda prolazili jer je bila opake naravi i vikala bi tek što bi se netko približio kući, ali umjela je uspješno zakuhati, začarati ili ureći kad je nekome trebalo.

			„Što hoćeš?“, čuo je promukao glas kad je sljedeće večeri pokucao na njena trošna vrata.

			„Treba mi pomoć.“

			„Uđi!“

			Unutra je bilo sve garavo od dima, a s prečke ispod stropa visjele su kobasice, ali i neke trave i dijelovi životinja među kojima prepoznao  repove i šape. Pokraj ognjišta na kojemu je gorjela vatra ugledao je staricu kose nalik na razbacanu slamu i malog, kukastog nosa. Među borama krile su se sitne, crne oči.

			„Hi, hi, hi“, nasmijala mu se i tada se otkrilo da joj jedan zub strši iz vilice i da ih uz taj nije još mnogo preostalo.

			On joj objasni zašto je došao i zamolio je da mu pomogne ako može.

			„Mogla bih ti skuhati napitak koji bi ti dao neviđenu snagu i brzinu i onda bi mogao spasiti svoju djevojku, ali zato su mi potrebne tri stvari koja je nemoguće dobiti.“

			„Reci! Učinit ću sve da ih nađem.“

			„Prvi stvar je plavi cvijet koji ne raste iz zemlje, nego samo iz kamena i samo na jednom mjestu, a to je vrh Sisola.“

			„Popet ću se sutra i donijeti ga.“

			„E, kad bi to bilo tako lako! Na vrhu Sisola žive psoglavci koji ga ljubomorno čuvaju jer ga povremeno jedu i tako obnavljaju svoju snagu. Rastrgat će te ako se približiš cvijeću“

			„Sutra idem i donijet ću ga!“

			„Sretno ti bilo!“

			Ujutro se Tugomil strmim putem uzbrdo popne podno vrha Sisolapa preko stijena i kržljavih stabala što rastu među njima i na sam vrh. S jedne mu je strane pogled pucao na jezero i Istru, s druge na more otok Cres, a pred sobom, na vjetrom i kišom nazubljenom i naoštrenom vrhuncu gore, ugleda mnoštvo plavetnih, čipkastih mrlja. To su bili zvončići, cvjetovi biljke koja raste iz stijene.

			I već se sagnuo da ih ubere kad iza sebe začuje potmulo režanje! Odsjekle su mu se noge! Polako se okrene i na desetak koraka ugleda psoglavca: na dlakavo ljudsko tijelo nakalemila se pasja glavurda sa žutim očicama, širokom, slinavom gubicom punom debelih i oštrih zuba. Mlačice pogrbljen, monstrum se spremao skočiti i zgrabiti ga.

			Ali, ne samo on! Začuo je režanje iza sebe i kada se okrenuo, ugledao je još jednog psoglavca koji samo što nije skočio! A onda je zarežalo i s desne strane i on ugleda trećega kako se namješta za skok. S lijeve mu se strane nalazila provalija i pobjeći nije mogao. A nije ni htio!

			Polako, da ne bi naglim pokretom izazvao zvijeri, posegne u platnenu torbu i izvadi teleću butnu kost. Držeći je prstima za vrh ispruži je prema onom prvom psoglavcu. Čudovište nakratko spusti žvale zbunjeno mirisom koji  mu je ušao u nosnice.

			„Hoćeš? Na, dođi, uzmi“, ljuljao je kost prema njemu.

			Nije trebalo dugo da ga pohlepa svlada: zalaje i zakorači da zgrabi kost! Tugomil tada kost baci prema onom trećem psoglavcu! Prvi se preusmjeri za njom.

			Treći ju je spremno uhvatio i to samo trenutak prije nego što je to učinio drugi, koji je vidjevši je u letu, također potrčao da je uhvati. A stigao je i prvi, koji je svakako smatrao da kost pripada njemu, pa ju je on dohvatio. Nastane gloženje, lavež i cvilež — klupko udova i zuba!

			Tugomil brzo zgrabi i iščupa busen zvončića i brzo pobjegne niz stijene.

			„Mislila sam da će te rastrgati i da se nećeš živ vratiti“, rekla je vještica kada joj je donio zvončić.

			„Što je sljedeće?“

			„Trebaš otići u bukovu šumu na Plominskoj gori, pronaći patuljka koji u njoj živi i donijeti mi dlaku iz njegove brade.“

			„Kako ću ga pronaći?“

			„On će pronaći tebe, samo budi glasan i bučan. Ali pazi, patuljak želi šumi za sebe i mrzi svakoga tko u nju uđe, a to što je patuljak ne znači da nije opasan.“

			Tugomil se sljedećeg jutra uspne u bukovu šumu na Plominskoj gori. Zašavši među stabla počne veselo podvikivati, premda mu do veselja nije bilo, i iz sveg glasa pjevati prvo što mu padne na pamet. Sam je sebi dodijao, ali bio je ustrajan.

			„Što kriještiš balavče?!“, začuje promukli glas.

			Okrene se u smjeru iz kojega je glas došao, ali ne ugleda nikoga.

			Zato nastavi: „Mala moja iz Laniškog polja…“

			„Prestani!“

			I opet ne ugleda nikoga. Tada zašuška lišće po tlu i on opazi pokrete između debala. To se gegao patuljak koji se odjećom stapao s okolinom i nije ga mogao uočiti premda je bio na pet – šest koraka od njega.

			„Što kriještiš?! Gubi se iz moje šume! Idi!“

			Visinom je Tugomilu jedva dosezao do prsa, ali je bio dvaput širi od njega — ruke je jedva mogao spojiti na trbuhu od kojega nije vidio stopala. Glava mu se gubila u oblaku kuštrave sijede kose i brade iz koje mu je stršio veliki kukasti nos, a kada se pažljivije pogledalo,  ugledale bi se crne oči ispod čupavih obrva.  Na sebi je imao neke prnje opasane konopcem,a na nogama stare čizme. „Mirisao“ je i na ona tri koraka na koja se Tugomil zaustavio od njega.

			„Oprostite poštovani gospodine što vam ovako smetam,ali nisam imao drugog načina da vas prizovem!“

			„Ma, o čemu ti to?“

			I ukratko mu objasni što, kako i zašto i na kraju reče: ,,Zato vas molim, budite ljubazni i milostivi i dajte mi jednu dlaku iz vaše brade.“

			Patuljak ostane bez riječi. Činilo se kao razmišlja o njegovoj molbi. A onda mu se oči užare, u bradi mu se ukažu zubi i on skvičeći poput vepra nasrne na Tugomila. Gegavo, ali kako hitro!

			Tugomil htjedne izmaći se u stranu, ali patuljak ga onako nizak obuhvati oko pasa i svojom ga težinom sruši na tlo! Onda pritišćući ga ispruži svoje ručerde da ga prstima nalik na kobasice ščepa za vrat. Ali, Tugomil tada upre dlanom u njegovu bradu. Time ga je prisilio  da gleda u vis, a budući da je imao duže ruke, patuljak ga nije mogao uhvati za vrat. Ali, umjesto toga on zgrabi ruku da si oslobodi bradu. Tugomil ga pusti i iskobelja u stranu.

			Brzo pogleda prste: među njima je ostalo nekoliko dlaka. Da, ali dok je on još bio na koljenima, patuljak je već bio na nogama i ponovo nasrtao. Tugomil se, onako zastavši u čučnju,  baci na leđa i podupre njegov trbuh nogom.

			„Iiiiii!“, patuljak pleti preko njega i tresne na leđa poput vreće krumpira!

			I dok se on još koprcao na leđima poput kukca, Tugomil pobjegne s dlakama iz njegove brade među prstima.

			„Prokleti balavče, bježi iz moje šume! Ubit ću te ako te opet vidim!“, čuo je iza sebe.

			Crnonoktica je bila zadovoljna.

			„Sva ti čast! A sada treća i najvažnija, bez koje nema napitka. Tako je moćna da od tebe neću tražiti druge plaće ako mi je doneseš.“

			„Reci, koja je to!“

			„Treba mi barem kap zmajske krvi.“

			„Zmajske?!“

			„Najbliži zmaj živi na dnu jezera.“

			„Znam, pojeo mi je oca. Ali, kako da natjeram zmaja da se pojavi?“

			„To je tvoja briga.“

			Cijeli je dan razmišljao o tome i navečer je smislio pa odluči okušati sreću.

			Kada je izašao mjesec,a bio je zamalo pun, otisnuo na jezero. Sa sobom je u staroj mješini ponio janjeće iznutrice, glinenu vazu, staru ponjavu i dobro naoštrenu dugački kosir kojim se krči šuma i trstika, ali najčudnija stvar bilo je to što je izgledalo kao da je u čamcu s njim još jedan čovjek i da taj samo stoj na nogama dok on vesla. To je bilo strašilo kakvo se postavlja po poljima, a on ga je pričvrstio za pod čamca. 

			Došavši na južnu stranu jezera gdje ono najdublje izlije oko čamca iznutrice, pa se  s kosirom u ruci polegne na pod i pokrije ponjavom. Sad je valjalo čekati.

			Naslušao se kreketa žaba s obala, mjesec se pomaknulo na nebu ploveći između oblaka i neki je vjetrić s gora uzbibao  površinu, ali ništa se nije događalo. A onda mu se učini da jezero nije uzbibano samo vjetrićem, nego da čudnovato šušti i šišti. Doskora zapljuska, plovilo se zaljulja i on vireći ispod ponjave ugleda nešto kako se diže iz vode i nadvija nad njega. Zmaj svojim raljama zahvati strašilo poprijeko, a on odbaci ponjavu i skoči na noge s kosirom u ruci!

			Sa strašilom među zubima čudovište trzne lijevo – desno, kako to već zvijeri čine da omame plijen, a ono se raspadne i slama i kolci popadaju u vodu. To ga je zbunilo, ali samo na tren — ugledalo je Tugomila kako stoji u čamcu — novu žrtvu!

			Samo što je Tugomil strašilo bio napunio paklinom kojom se premazuju čamci i sada su se slama i krpe polijepili za zmajeve zube. 

			Ta glava nalik na konjsku s crvenim očima sune prema njemu na svom debelom zmijskom vratu, ali joj ono smeće na zubalu zasmeta i ne uspije ga zgrabiti. A Tugomil je bio spreman: sagnuo se u stranu istovremeno zasjekao kosirom!

			Krv prsne iz zmajeva vrata i poškropi čamac!

			Ranjeni zmaj zastane u pokretu i ispusti neki piskutavi krik. Tugomil zasiječe iz sve snage još jednom i još jednom i zmaju odleti glava, a iz vratine šikne krv kao vodoskok!

			Prije nego je zauvijek potonula na dno, obezglavljena tjelesina se okrene na bok i Tugomil na mjesečini vidje da izgleda poput vola s velikim perajama i repom koji je nalik na vrat s prednje strane.

			Pokupi u onu glinenu posudu skupi krvi što se zadržala u čamcu, pa zavesla kući.

			Oduševljena vještica objeručke uzme zmajevu krv i reče: ,,Neka sve sile mraka uvijek budu uz tebe! Dođi sutra i napitak će te čekati.“

			Tako je i bilo: kad je ujutro došao njenoj kući vještica izađe noseći u svojim kvrgavim šakama zdjelu punu neke tamnozelene tekućine: ,,Ispij brzo i nadušak!“

			Posluša je i obrisavši nadlanicom usta osjeti da napitak ima najgorči okus što ga je ikada osjetio. I dok je još nehotice krivio lice osjeti kako mu u žilama struji vatra, plete se oko njega i prožima mu od glave do pete. I onda prestane. 

			Upitno je pogledao staru.

			„Skoči!“, reče ona.

			On skoči — bilo je s lakoćom. To ga ohrabri da skoči i drugi put, ovaj put koliko je visok.  Zapanjen, napravi zalet dva koraka i kao od šale preskoči njezinu kolibu! Skoči natrag radeći premet u zraku i dočeka se na noge. Zatim zgrabi onu šljivu ispred kuće i jednim je trzajem iščupa iz korijena, pa je baci u dalj pedesetak koraka!

			„Prestani, luđače!“, zakriješti vještica. ,,Snažan si kao bik i brz kao munja, ali pripazi: to će trajati tri dana, a kad čarolija prestane, malaksat ćeš i nakon toga ćeš tri dana samo spavati od umora.“

			Tugomil te riječi kao da nije ni čuo. Potrčao je natrag u čamac i preko jezera.

			Prikrao se dvorcu sa stražnje strane, pod istočnu kulu, u kojoj je, kako je Grozdan rekao, Nikolić držao Ladu.

			Sve vrijeme dok je on skupljao sastojke za vještičju čaroliju Nikolić je Ladu obasipao nježnostima i darovima. Doveo joj je i svirače iz Pazina ne bi li izmamio njezin osmjeh. I doista, ona se na trenutak osmjehnula, a njega tada kao da je sunce obasjalo! Samo što se Lada odmah potom sjetila gdje i tko je on i smjesta se snuždila. Nikolića to nije obeshrabrilo, naprotiv, smatrao je da to bio dobar početak osvajanja njenog srca.

			Tugomil ispruži ruke u vis i dohvati pukotine između kamenja kojim su zidine bile građene, pa onda, kako je pucao od snage, upre prstima i podigne se.  Nađe mjesta i za vrške svojih čizama. Tako se penjao, od pukotine do pukotine, sve više i više, sve do prozora kule. Nađe ga otvorenog i on uđe kroz njega.

			Našao se u nikad do tad viđenoj raskoši, ali on je samo tražio Ladu. Spavala je poprijeko na krevetu. Onako odjevnu u gospodske haljine i s rukom pored glave učini mu se nepoznatom, ali još ljepšom nego prije. 

			„ Lado!“, zovne je.

			One se trgne iz sna i još bunovna pogleda oko sebe. Mislila je da sanja ugledavši ga. 

			„To sam ja, Lado!“

			Shvativši da nije san nego java, ona mu potrči u zagrljaj! 

			I ostadoše pomalo smeteni jer bio im je to prvi put da su se zagrlili.

			„Kako si uspio ući?“

			„Duga je to priča, važno je da sam te došao osloboditi.“

			„Ali kako ćeš to izvesti? Oni će te ubiti kad te vide!“

			„Ne brini, neće nas vidjeti“, reče, pa zgrabi pokrivač s kreveta i stane ga trgati u trake.

			Vezao je jednu za drugu i onda jedan kraj tako nastalog konopca zavezao za nogu kreveta, a drugi bacio kroz prozor. Lada mu se rukama i nogama uhvatila za leđa i on se s njom spusti niz prozor.

			Bila je slobodna!

			Hihoćući se pobjegnu u šumu.

			Saznavši što se dogodilo, Nikolić je pomahnitao. Smjesta je dao da mu osedlaju konja i s nekolicinom svojih ljudi pošao u potjeru po šumama oko dvorca. Doveli su i pse. Oni su istjerali vepra i lisicu, ali ne Tugomila i Ladu.

			Noseći Ladu na leđima Tugomil je brzinom na kojoj bi mu i konj pozavidio trčao prema granici s Venecijom jer je znao da se Nikolić neće usuditi prijeći je.

			Već duboko na plominskom ozemlju navečer su izgradili sklonište od granja i zaspali. Ujutro, napojeni vodom iz potoka, ali gladni kao vuci spuste u podnožje gore i pokucaju na vrata prve kuće na koju su naišli. Izađu starac i starica koji su u njoj živjeli. Oni su u njima vidjeli svoju djecu koja su se poženila i poudavala pa su ih dobro ugostili.

			Starica ih je pitala tko su i odakle i on im sve objasni, ali preskočio dio s vješticom da dobre ljude ne uplaši.

			„Onda može biti da su zbog vas sinoć gorjele vatre oko jezera“, reče tada starac, “Lijepo se vidjelo kako se od njih crvene magle.“

			Čuvši to, Tugomil se zabrine.

			„Možda onaj zlotvor pali kuće iz osvete“ , reče Ladi. ,,Moramo se vratiti i saznati što se zbiva.“

			„A što onda?“

			„Potražit ćemo pravdu kod grofa u Pazinu. On će kazniti Nikolića, siguran sam.“

			Zahvalivši starcu i starici, pođu u Čepić. Približivši se selu, Tugomil vidje da nije dobro jer se jer s njega diže dim. Čamci su svi bili privezani, što je značilo da ih je nešto spriječilo da isplove.

			Došavši u selu zateče svoju kuću spaljenu jednako kao i kuće ostalih ribara. Njegov drugi mlađi brat pojavi se s krvavim povezom preko čela.

			„Nikolić …“, izusti.

			Nikolić je odveo prvog mlađeg brata, a on je ranu zaradio pokušavajući obraniti ga. Majka i ostala braća i sestre jedva su se spasili bijegom.  Reče mu i to da iz ostalih sela dolaze vijesti da Nikolić pustoši, pali i odvodi ljude.

			„To on želi ljude mučenjem prisiliti da kažu gdje smo Lada i ja. To tako više ne može, moramo srušiti tog nasilnika!“

			Kada su se seljani vratili iz zbjega okrivili su ga za zlo koje im je nanijeto, ali on ih uvjeri da zla trpe već poodavno, da je sada došlo vrijeme da ga se riješe i da je će ih on povesti u napad na Zagrad. Uzavrele krvi naoružali su se tko je čime mogao: vilama, kosama, sjekirama, kosirima i rankunima. Ladi reče da ostane s njegovom majkom dok se ne vrati.

			Idući od sela do sela oko jezera svuda su nailazili na Nikolićeve tragove i svakim je korakom njihova vojska rasla, osjećala se sve moćnijom i bivala sve bučnija. I takvi se zapute uzbrdo, prema Zagradu.

			A onda stanu: prema njima poput vjetra dogalopiraju na konjima Nikolić i desetak njegovih nitkova. Opkoljena konjanicima, seljačka vojska utihne i zbije se.

			„Kamo ste pošli, bijednici?“, upita Nikolić sve cerekajući se u sedlu.

			„Pošli smo da oslobodimo one koje si odveo“, reče Tugomil.

			„A tko i ti, mali?“

			„Ja sam onaj kojeg tražiš. Ja sam oslobodio svoju Ladu“, reče i smjelo istupi naprijed.

			„Ti …“, zareži Nikolić gledajući ga pogledom od kojega se krv ledila. 

			„Nego, siđi s konja ako smiješ da se muški ogledamo!“  

			A plemić potegne sablju istovremeno podbadajući konja, sve u namjeri da odozgo sasiječe drznika.

			Ali, sablja fijukne pored Tugomilove glave jer se strelovito izmaknuo. Ne samo to, u isto je pokretu kosirom zaparao konjski trbuh. Krvareći i njišteći iz sveg glasa konj se sruši, a Nikolić se jedva spasi da mu ne prikliješti nogu.

			Još bješnji nego prije navali s nogu na Tugomira. On odbije jedan pa drugi udarac, a kod trećega zakvači sablju svinutim vrhom kosira i ona pukne! Gledajući časak – dva u nevjerici metalni batrljak u ruci, Nikolić ga odbaci i maši se za kuburu o pojasu. Izvadio ju je samo do pola — Tugomir mu hitrim rezom odsiječe podlakticu!

			Bahati velikaš stane očajnički vrištati, a on samo zasiječe vodoravno. Nikoliću odleti glava odleti prevrćući se zrakom, a krv šikne hvat u vis!

			Vidjevši njegovu nadmoćnu pobjedu divlji zanos zahvati seljake i oni udare ne Nikolićeve ljude. Neki su se branili, neki bježali, ali ni jedni ni drugi nisu uspjeli u svojim namjerama — zatukli su i njih i konje!  

			Kad su ugledali seljačku vojsku kako se mašući koječime, a sada i zarobljenim sabljama, uspinje cestom prema dvorcu, oni što su ostali unutra zatvore dveri pa ispale iz dva topa po hitac. Neki su seljaci bili ranjeni i borbi nevičnu vojsku smjesta spopadne malodušje, pa se povuče niže.

			Tugomil tada u obližnjem šumarku iščupa stablo, pa ga očisti od grana i korijenja. Noseći na boku zaputi se prema Dvorcu. Pucali su na njega sa zidna, ali on je svako zrno s lakoćom izbjegao. Zatrča se strminom prema dverima i tako silno udari deblom u njih da su već od prvog udaraca napukla. Drugim su bila skršena, a treći ih odnese u unutrašnjost.

			Vojska provali u Zagrad!

			Oslobodili su zatočenike iz tamnice pa stali pljačkati i pustošiti omrznuto zdanje. Osobito su navali na hranu i piće koje je Nikolić spremio za sebe; kobasice i meso peklo se na zapaljenim vatrama duboko u noć, sve obilno zalijevano rakijom i vinom.

			Tugomil je među Nikolićevim slugama, što onima koji su ostali živi i zarobljeni, što onima koji nisu, tražio Grozdana, ali nije ga našao. Rekoše mu da je vidjevši ih kako se uspinju osedlao konja i pobjegao prije nego su vrata zatvorena.

			Ujutro, dok se sa zgarišta još dizao dim, a mamurni seljaci spavali kao zaklani u Zagrad dotrča Lada. Potraži Tugomila i probudi ga. Sav sretan što je vidi, on je izgrli i izljubi, a i ona njega.

			„Kako si došla?“

			„Dovezao me tvoj brat preko jezera. Hitno je! Kroz Čepić je prošla mletačka vojska, idu ovamo. Na čelu uz samog zapovjednika jaše Grozdan.“

			„Grozdan!“ uzvikne on i sine mu, ,,On je sve ovo zakuhao! Rekao mi je za tebe ne zato što je dobar čovjek, nego zato što je znao da će Nikolić pomahnitati ako te uspijem oteti i da će njegovo nasilje izazvati bunu, pa će granica ostati bez obrane. Misli da mu je pošlo za rukom, plaćenik  mletački, ali grdno se vara!“

			I reče Ladi da sve budi redom i reče im što se zbiva, a on pograbi svoj kosir i otrči niz cestu koja vodi u Kožljak.

			Na pola puta susretne vojsku. Stane nasred ceste i raširi ruke. 

			Začuđeni kapetan Barbolano, odjeven otmjeno kao da, činilo se, ide na ples, a ne u rat, zategne konju uzde pa to učini i Grozdan do njega i sva vojska iza njih. Barbolano nagne glavu prema Grozdanu pitajući ga nešto na talijanskom. Sluga mu stane nešto ponizno objašnjavati, a on je klimao glavom pogledavajući Tugomila. Na kraju reče nešto Grozdanu što je trebalo biti završno.

			„Imam dobre vijesti za tebe, mladiću“, obrati se Grozdan Tugomilu, ,,Njegova ekscelencija plominski kapetan Ori Barbolano novi je gospodar Zagrada. Mene će postaviti za upravitelja gospoštije, a tebe će, jer si bistar i spretan, postaviti za mog zamjenika.“

			I time je stvar trebala biti riješena, a Tugomil je valjda trebao zapjevati od sreće zbog milosti koja mu je ukazana.

			„Zar misliš da bih ja mogao izdati ljude koji mi vjeruju i postati tlačitelj svojih ribara i roditelje moje drage?“, s gađenjem upita Tugomil.

			Grozdan u nevjerici iskolači oči: ,,Zar si lud?! Živjet ćeš u obilju i sreći sa svojom dragom, to se ne odbija!“

			„Radije bih umro nego živio u takvoj sramoti.“ 

			„Razmisli dobro! Inače gospodar Barbolano neće više biti milostiv.“

			„Vratite se u Plomin! Za mnom dolazi vojska i Zagrada neće vidjeti.“

			I Grozdan prevede zbunjenom Barbolanu koji se pitao što to ne valja.

			„Porcamiseria!“, uzvikne pa potegne kuburu za pojasom i opali u Tugomila.

			On kao od šale izmakne zrnu.

			Shvativši da je promašio, potegne sablju i natjera konja na Tugomila. 

			A Tugomil, na Barbolanovo zaprepaštenje, skoči visoko u zrak i u skoku se okrene oko sebe izbjegavajući tako udarac sabljom. Štoviše, istovremeno je sune nogom unatrag, u smjeru okretanja. Petom je dohvatio kapetana i on odleti iz sedla kao otpuhnut! Letio je sve dok nije zapeo u krošnji jednog hrasta. Tako ostane beživotan.

			Zaprepašteni Mlečani nehotice ustuknu korak – dva, a Grozdanov konj se propne, izbaci ga iz sedla i on tresne na leđa.

			I dok se onako koprcao hvatajući zrak, Tugomil je koračao prema njemu s kosirom u rukama.

			Ali, kosir mu ispadne iz ruke, on klone i klekne!

			To je čarolija prestala djelovati, uhvatila ga je malaksalost, upravo onako kako mu je vještica rekla.

			A Grozdan se osovi na noge i isuka sablju. Tugomil, koji je jedva držao oči otvorene,  onako poguren pokuša podići ruku, ali uzalud, snage u njegovim udovima više nije bilo. Okrutni sluga protjera mu  oštricu kroz srce, krv mu navre na usta i on se sruši mrtav!

			Grozdan povede mletačku vojsku naprijed, ali domalo se na njih niz brijeg sruče seljaci! Lada je uspjela probuditi ih i objasniti im kakva opasnost dolazi. Još vrele krvi od sinoćnjeg boja s lakoćom su razbili pridošlice. Njihovog su nesuđenog vođu, omrznutog Nikolićevu slugu Grozdana, uhvatili i na kraju ga nosili probodenog na vilama.

			Vidjevši mrtvog Tugomila, Lada je u očaju stala čupati kosu. Bila je neutješna, ridala je dva dana i dvije noći, a onda je nestala iz kuće. Našli su je ribari kako mrtva pluta jezerom.

			Čepićko jezero davno je isušeno i sada je tu polje preko kojega se vodi cesta od Čepića do Kožljaka, a iznad njega, na obronku Sisola, naziru se ostaci zagradskih zidina.

			Tatjana Luna Val

			Naša Histarska

			45°15’40”N, 13°54’16”E

			Kad bi Dajla zapjevala uz večernji oganj, vrijeme bi zastalo. Svemir bi zadržao dah, božanstva bi zaboravljala čija su, a magličasta koprena koja razdvaja vidljiv svijet od nevidljivog pucala bi.

			Pjevala je Dajla o bitkama koje su bile, koje će tek biti; o vilama i zmajevima; o divovima velima koji su izgradili tvrđe histarske; o malićima, patuljcima koji su varali vile, a s brda motovunskog njezin glas odzvanjao bi sve do mora i lađa ribarskih. S posljednjim plamičkom jenjalabi i pjesma, a cijela bi zemlja znala da je vrijeme počinku.

			Jedne večeri nakon što je vatra utrnula, Dajla se nije mogla zaustaviti. Suze su joj tekle niz obraze i padale na još užareno ugljevlje. U nebo se dizala para zajedno s veršimao zatvorenoj utrobi, željnim grudima i srcu koje žudi za djetetom.

			S posljednjim tonom ugasio se i preostali žar krijesa. U tišini, ljudi su se povukli u svoje hiže. Već dugo na brdu motovunskom nije zavladao takav muk. Ne postoje beside koje bi donijele utjehu tolikoj boli, a tišina je znak suosjećanja duša histarskih.

			Ispod zvjezdanog neba ostala je sjediti Dajla zadubljena u svoju bol. Triban, njezin muž i sudrug u nevolji koja ih je snašla, pohitao je spremiti za noć stada koza. Ostala je još samo štroliga Oriha. Prišla joj je polako, šepajući, pa se spustila do nje na drveni trupac.

			„Žao mi je što ti moje medežije nisu pomogle“, prekinula je Oriha tišinu.

			Jedva primjetno, Dajla je kimnula.

			„Prekosutra je noć Cvjetnog punog mjeseca. Idi i pitaj naše vile, forši će one znati ono što ja ne znam.“

			Sutradan već u ranu zoru, Dajla je pomuzla koze i bacila se na delo. Oblak brašna zabijelio je malu hižu dok je mijesila fuže. Vatra je veselo iskrila iz peći, a uskoro su ispod peke krenule izlaziti posutice, mirisne fritule i slasne kroštule. U podne je već hitala gajem i brala murve, divlje jagode i trešnje. Navečer, kad je sve krenula spremati u boršu, prišao joj je Triban i pružio joj butilju vina borgonje, butilju maslinovog ulja i šaku ulika: „Dodaj još i ovo, pa nek’ nam bude na sreću.“

			Jutro je svanulo, Triban je objesio boršu na konja i Dajla je krenula put Picuga, gdje su vile od davnina na puni mjesec plesale svoje kolo. Išla je na noge da u ljubičastim poljima pobere kadulju, ružmarin mirisni i žute cvjetove žuke, a konj je kaskao za njom.

			Bila je već večer pa je pogledom na nebu potražila tri zvijezde Pojasa orionskog kako ju je uputila Oriha. Točno ispod njih bili su tri piki od Picugi. Magličasti pramenovi lijepili su sepo čitavoj dolini.

			Korak po korak, uspinjala se po središnjoj stepenastoj piramidi. Svaki kat bi ukrasila cvijećem, voćem i slasticama. Kad je stigla na vrh, točno iznad nje zasjao je mjesec toliko velik kao da ga je dodirnuti mogla, a oblacisu zaogrnuli sva tri vrha. Izlila je žrtvu ljevanicu — slatko mlijeko koje je poteklo nizbrdo, na što je magla proključala. Izranjale su nejasne slike, obličja koja su se stalno mijenjala i koja kao da su posezala za njom. Jeza ju je obuzela, pa da je razbije, zapjevala je svojeveršeo žudnji za majčinstvom, zaključanoj utrobi i praznim rukama koje bi željno privinule dijete na grudi.

			Čuvši pjesmu, iz magluštine su počele izranjati vile; zasvjetlucao bi kojoj na trenutak zlatni pojas oko tanašnog struka, zamirisao zimzelen vjenčić s glave ili se prosuo prah srebrni iz prstenja kojeg su nosile. Plesale su oko nje, iznad nje, u spiralnim vrtlozima raznobojnih haljina i pri tom joj kosu plele u pletenice.

			Kad je i posljednji ton melodije prestao odjekivati, prva se oglasila zelenoplava vila vode i rekla: „Nije do nas.“

			„A nije ni bolest ljudska“, zapucketa vatrena vila vragolaste crvene kose.

			„Saznajmo što nije, a što je“, predloži pahuljasta vila zraka i poleti nebu pod oblake, a za njom krenuše i sve ostale. Učas preletješe čitavu zemlju histarsku.

			„Nisu ni kletve urečljivca, ni prevrtljivi orko, ni gladna mora, niti kradljiva duhovina“, zašumi brbljava šumska vila.

			„Nije ni do štriga ni štriguna“, doda tiho tamnokosa zemljana vila.

			„Ako mi ne znamo, onda su to tajne nebeske“, zaključiše. „Pitaj božanstva, ona će sigurno znati.“

			„Ali kad si nam tako lijepo pjevala i tako nas lijepo darivala,“ rekoše uglas, „neka se na tebe spuste naši blagoslovi.“

			I ispletu vile i njezinom konju grivu u pletenice, ogrnu je magličastim velom i upute je: „Vidiš li onaj mač na nebu?“

			„Vidim.“

			„To su još tri zvijezde orionske. Ispod njih su ti Mordele, svetište svih božanstava svijeta. Požuri dok još traje ova cvjetna noć.“

			Bilo je točno uru do ponoći kad je Dajla dojahalana zaravan ispred drevnih megalita.Prizor kamenih gorostasa ispod zvjezdanog neba toliko ju je zadivio da je zastala, a nada u konačno ispunjenje želje zaustavila joj je dah. Sjahala je, odriješila konja i ostavila ga da slobodno pase pa skupila hrabrost i krenula. Naslušala se priča o tome kako su božanstva postavila ove blokove još u svitanje svijeta i da prije toga ničeg nije bilo. Započela je svoju pjesmu, a od dubokog strahopoštovanja drhtao joj je glas. Obišla je svaku stijenu, dodirnula svaki kamen uzduž tri spiralna kruga koja su vodila ka središtu. Kako bi kod kojeg zastala i spustila svoje darove, tako bi se iz svakog uz huku i grmljavinu izdiglo božanstvo sve dok mu glava ne bi zaparala oblake. Zemlja se tresla. Došavši do središnjeg monolitana njemu je zapalila žrtvu paljenicu, a magla je zasvjetlucala.

			„Nije do nas“, prva su se javila božanstva s mjesecom na čelu: Eia, Trita i Histria, božice plodnosti.

			„Nije ni do vampira ni vukodlaka“, uglas su odozgor zapuhale svojim vjetrovitim glasovima Nebra i Boria.

			„Do usnulih božanstava je, nečašćenih i zaboravljenih od ljudi“, uglas će Iria, Sentona i Ika.

			„Zaborav nam je svima sudbina“, zagrmi uvijek tajanstveni Melosok.

			„Ali kad si nam tako lijepo pjevala i tako nas lijepo darivala,“ rekoše božanstva uglas, „neka se na tebe spuste naši blagoslovi.“

			Pohita Dajla s brdašca nazad upodnožje, a tamo se više nije vidio ni prst pred nosom. Dozivala je konja, ali od njega nije bilo ni traga ni glasa, pa je krenula kući na noge neobavljenog posla.

			„Što će mi silni blagoslovi kad lijeka mojoj boli nema. A sad moram još i sama nazad kroz ovu tminu.“ Pa gorko zaplače.

			Noć je bila sve crnja, a oblaci zalegli na polja sve gušći. Hodala je i hodala sve dok više nije znala gdje je.

			To su mi sigurno vile i božanstva zamaglile um jer sam im se zaboravila zahvaliti za blagoslove.

			“Ako ti se obrne svit, a ti samo haljinu naopako i obuj lijevu cipelu na desnu nogu, a desnu na lijevu“, sjetila se kako je govorio stari nonić.

			Učini ona tako i vid joj se razbistri.

			Nisam nikad bila u ovom kraju. Ča ću? Kadi ću?

			Tlo ulijepljeno magluštinom prevarilo ju je, zakoraknula je u prazno. Prevrnula se preko oštrog kamenja u jamu i pala na stijenu ispred skrivene pećine, svu obraslu trnjem i šipražjem.

			Krv joj je potekla iz razbijenih koljena i laktova. Krenula se oslobađati bodlji pa joj se i haljina rasparala. Učas je crvenilo teklo i iz jagodica prstiju i izranjavanih dlanova. Sjela je nemoćno na stijenu, dršćući od boli i hladnoće, a životna tekućina je u potočićima otjecala iz nje. Uskoro je čitava stijena bila grimizna, a Dajla je legla na nju pomirena sa sudbinom.

			Vjetar se u trenu podigao, nebo je zagrmjelo, a gromovi su počeli udarati. Zemlja ispred stijene stresla se i rastvorila — izvirila je ogromna glavara zjapljenih čeljusti iz kojih su frcale iskrice. 

			Nekoliko trenutaka ostala je tako Dajla u očekivanju najgoreg, a onda ipak udahnula. Tišina se nastavila.

			Iznad nje nadvio se zmaj velik poput najvećeg hrasta na brdu motovunskom. Širio je svoja crvenkasta krila i protezao se gotovo poput čovjeka nakon dugog sna. Mjesečina se presijavala na njegovim sjajnim krljuštima, a i on sve jače užaren, razbijao je noćnu tamu vatrenim odsjajem.

			„Zašto si me probudila?“ nakosi zvijer glavu i prijateljski je pogleda zelenim očima. Odmah vidje da žena drhti i da je zanijemila pa puhne toplim dahom u nju. To vrati život i rumenilo u Dajlino bolno tijelo pa mu šapćući reče : „Oprosti. Nisam znala da spavaš ovdje.“

			Ohrabrena, podigne se još malo na laktove i upita: „Tko si ti?“

			„Pogledaj ispod sebe.“

			Dajla se pomakne u stranu i ugleda u stijeni utisnutu stopu s kandžama, veliku gotovo poput nje same. Podigla je pogled, a iste su kandže stajale sad ispred nje; čvrsto zabijene u zemlju.

			Sjeti se Dajla priča i svojih pjesama o zmajevima koji su obitavali Histrom davno prije prvih ljudi. Zmajevi, odavno nečašćeni. Sve što je ostalo od njih je poneka stopa utisnuta u kojoj obrasloj stijeni ili negdje prekrivena morem.

			„Ja sam drakaina.“

			Njušila je krv sa stijene, spustila glavu i obliznula stijenu, pa rekla: „Kad si me tako lijepo darivala, reci, što želiš?“

			„Ću ti zakantat“, reče Dajla i započne svoje veršepo treći put te noći.

			Drakaina je pažljivo slušala, a kad je pjesma završila, samo je rekla: „Neka ti bude kako si željela!“. Sune naglo zmajskim repom, ovije ga oko Dajle, a na njegovu vršku sitna zmijska glava razjapi usta i ugrize Dajlu za bedro.

			Onesvijesti se ona, a drakaina je uhvati svojim kandžama i poleti prema brdu motovunskom. Spustila ju je pravo ispred njezine kuće prije nego što su prvi pijetli zapjevali; tako nitko nije vidio niti čuo kako se to sve zbilo.

			#

			U ledenu zimsku noć pohitao je Triban po štroligu Orihu da pomogne Dajli pri porodu.

			„Ne boj se, Tribane“, reče mu Oriha primijetivši kako ga trese jeza od zavijanja i režanja vukova u daljini. „Nije uvijek zlo znamenje, ovo je samo noć Vučjeg punog mjeseca.“

			Točno u uru pred ponoć začu se plač novorođene djevojčice.

			Vidje štroliga da se mala rodila u bijeloj košuljici i s crvenom kapicom na glavi. Odluči to svima zatajiti kako su oduvijek činili kad bi se rodio krsnik ili drugo neobično dijete. Jer se tek nakon sedam godina pokaže hoće li se to rođenje vrgnuti na dobro ili na zlo.

			Kad je krenula doma opazi da više ne šepa. Sjeti se da joj je pri porodu na nogu palo par kapi krvi pa se nasmije. Pročulo se o tom čudu već sutradan cijelim krajem i odmah su svi željeli vidjeti dijete koje se, čim je ugledalo svijet, uvrglo na dobro.

			„Ala grda mala, ma si lipa“, reče susjeda koja je prva došla.

			Uto je djevojčica otvorila oči. Bile su zelene, kakve nitko u cijelom kraju nije imao. Kosa joj je bila crvena vatra, a uvojci su se uvijali poput malih zmija.

			„To je zato ča ju je mater izmolila od vila“, šaptali su.

			Kad je to čula, zabrine se Dajla da ne bi ljudi mislili kako je dijete vilenjačko, a ne njezino i Tribanovo. Mislila je, mislila, pa se domislila i rekla:

			„Nek' se svi vilinski i božanski blagoslovi koje sam dobila spuste od mene na dijete, pa nek’ bude Naša.“

			I tako i bi.

			Pokazalo se da je dijete vero blagoslovljeno: ako bi prošetala maslinikom, ulike bi rodile toliko da su im grane pucale; ako bi svrnula pogled na blago, za godinu dana stado bi se udvostručilo. Kad bi koga ugrizla zmija ljutica, bilo je dovoljno da pljune na ranu i poveže je uvojkom svoje kose i čovjek bi ozdravio. Koga bi god dodirnula, taj bi se popravio, s kim god bi progovorila radostan bi pošao dalje.

			Naša je rasla, bivala sve ljepša, srca velikog poput beskrajnog mora. Omilila je svima. Nikad do tad zemlja histarska nije bila tako bogata i rodna. Vesele pjesme odjekivale su uz večernji oganj i svi bijahu sretni toliko da su već zaboravili da postoji i tuga na ovom svijetu.

			Bila je Naša već djevojka kad se pročulo o požarima diljem Histre, o razrušenim tvrđama i o vojsci pljačkaša iza koje je ostajala samo pustoš i smrt. Predvodio ju je Atila, ružni pasoglav s jednim okom na čelu i psećim ušima. Govorilo se da i ljude jede. Čuo je Atila već davno glas o neobičnoj djevojci iz zemlje histarske koja donosi obilje i iscjeljuje. Odlučio je zemlju poharati, a nju oteti i zasužnjiti kako bi se njegova vojska umnožila i neranjiva postala tako da može osvojiti cijeli svijet.

			Nije prošla ni šetimana od te vijesti, a ispod brda motovunskog skupila se tolika vojska da se od njezinih šatora ni rijeka Mirna vidjeti nije mogla.

			Zaurlikao je Atila triput poput vuka pa zatražio da mu predaju Našu.

			Kad su to čuli, sjurila se vojska histarska s brda, svi veliki i mali, navalivši na Atilu. Naša je iscjeljivala ranjene, a oni bi iznova kretali u boj, no vojska Atilina bila je mnogoljudnija.

			Fijukale su strijele, kršila se koplja, a kosiri zveketali. Jata ustrašenih ptica kružila su iznad bojnog polja u neprekidnoj graji. Tri noći i dva dana trajala je bitka, sve dok u zoru trećeg dana Atila nije provalio u tvrđu, sve zapalio, a Našu zarobio.

			Kad se dim malo razišao, smrkla se Naša vidjevši da je od njezinog Motovuna ostao samo kamen na kamenu i jedan jedini hrast. Miris paljevine zamantao ju je; zateturala je shvativši da više nikog živog od njezinih nema.

			Nakon što su svi odmakli, sablasnu je tišinu prekinulo kotrljanje kamenja. To se ispod razrušenih škalina uspjela izvući jedino Dajla. Sva izbezumljena od strahota i izubijana, posrćući krenula je za njima poskrivećki.

			Doveo je Atila Našu pred svoje ranjene i umiruće i naredio joj da ih iscijeli. Kako bi kojem prišla dahnula bi na njega svoj vreli dah i pljunula, a vojnik bi pao mrtav. Koga god bi pogledala, taj bi se srušio i više ne bi mogao podignuti mač, a koga god bi dodirnula taj bi se počeo previjati u još jačim bolovima.

			Vidjevši sve to, sveže Atila Naši oči da više ništa ne vidi, ruke da više ništa dotaknuti ne može, a na usta joj stavi povez. Vukao ju je tako vezanu za svog konja ispred sve vojske svoje, ispred tvrđa i gradina histarskih da plaši narod i da ga natjera na predaju. Kašteli su se rušili, požari su gutali rodnu zemlju, a Mirna se zacrvenila. Tjerao je Našu do iznemoglosti, udarao bičem sve dok se i njoj nisu otvorile rane. Gdje god bi pala koja kap njezine krvi, zemlja bi uzavrela, zajokala, postala i ostala crvena.

			Takva je i dan danas, avajka će i bit’!

			Crvenilo zemlje doprlo je do jame, a kroz nju do pećine u kojoj je drakaina spavala. Trgnula se iz sna i izašla iz podzemlja sluteći da se dogodilo neko zlo njezinom djetetu. Raširila je krila i vinula se visoko, prelijećući čitavu zemlju sve dok nije spazila Atilu, a ispred vojske njegove Našu krvavu i vezanu. Razjarila se zvijerpa navalila rigajući vatru, udarajući krilima i otrovnim repom svu silnu vojsku Atilinu. Samo je njega obilazila jer je ispred sebe privukao Našu, pa da je povrijedila ne bi.

			Vidjevši da zmaj neće odustati od toga da mu preotme Našu, Atila zalaje, potegne mač i probode Našino srce.

			„Ako je ja imati ne mogu, nećeš ni ti!“ viknu on drakaini.

			Pričalo se poslije da je u tom trenutku nastao potpuni muk ne samo u zemlji histarskoj već i na čitavom svijetu. Svi su stali kao ukopani, samo se Dajla snagom majčinske ljubavi mogla pokrenuti. Hitro je nategnula grotu u praćku i pogodila Atilu ravno u čelo. Srušio se hudi pasoglav mrtav s konja, a vojska njegova se učas razbježala.

			Slomilo se Dajli srce od tuge što je zakasnila te i ona padne mrtva.

			Drakaina je dohvatila Našu i unezvijereno letjela s njom ponad Motovuna. Nikad tužnijeg prizora Histra vidjela nije doli zmaja koji plače držeći u naručju posljednje zmajsko dijete na svijetu.

			Kad se pomirila s tim da ne postoji ništa čime bi mogla promijeniti gorku sudbinu, žalost je zamijenio bijes toliki da se sva zažarila. Stuštila se na mjesto gdje je bila razrušena motovunska pjaca i svom silinom zabila kandže u tlo. Zaorala je njima brazde prema istoku i sjeveru, no bijes zbog nemoći nije je pustio. Sjurila se ponovno i zaorala kandžama brazde prema zapadu i jugu sve do mora. Nije ispuštala Našu s koje je kapala krv, pa se u zmajeve brazde upila i zasadila ljekovitost

			Takve su i dan danas, a vajka će i bit’!

			Satrana tugom, poletjela je drakaina s Našom nebu pod oblake posljednji put. S visine bacila je sjetno pogled prema dolje — zrcalio se njezin lik iz svake rijeke, jezerca i mora. Od siline tog pogleda zemlja Histra poprimila je oblik drakainine glave. Nakon što se sve to zbilo, nitko više nije vidio nijednog zmaja.

			Božanstva su, vidjevši za kakve su sve užase ljudi sposobni, zatvorila koprenu koja razdvaja vidljiv svijet od nevidljivog i zapala u dubok san.

			Vile kao vile, one su jedine ostale; nisu se mogle odvojiti od svojih šuma, voda i prelijepe zemlje. Dan danas u noći punog mjeseca plešu svoje spiralno kolo, a može ih vidjeti samo onaj tko ima čisto srce i dušu punu ljubavi. Po njima se danas zemlja Histra naziva i Zemljom vila.

			Ljudi kao ljudi, ostavši sami, ponovno su podigli svoje tvrđe, stada i maslinike. Kad bi tko bio bolestan, otišao bi na zmajeve brazde po iscjeljenje i život bi tekao dalje.

			Ostale su samo pjesme o Naši Histarskoj uz večernji oganj; priče o vremenu obilja i sreće; a na zidovima tvrđa i svetištima i danas se mogu vidjeti kamene glave Atile pasoglava kako stoje kao opomena i zlamenje kakva sudbina čeka onog tko bi se usudio dirnuti zemlju Histru.

			Alma Zornić

			Hlampijer

			45°53’24.3”N, 15°57’09.0”E

			Legenda kaže, nije se još bio ni rodio, a već su ga prokleli svi. Uklet i od majčinih grdnih riječi, gicao se u njenom trbuhu, derao joj utrobu, mučio je mučki dok se jadnica nije osušila kao brezina grana. Hodala je huda po selu opsjednuta prikazama što joj dolaze u snovima. Dolaze i šapuću joj na uho pogane stvari. Stvari o njemu. Proklinjala je nerođeno dijete na sav glas, ponavljajući iz dana u dan, svih devet mjeseci, da je sata kada je začet, čula, prvo kukuviju kako je zakukala, a potom, iznad sela grom je pukao na vedrome nebu. Spalio je šipkov grm do korijenja, ni pepela mu ostavio nije. Jadna žena odmah je znala daje to loš znak i da ih sve čeka zla kob.

			Rodila ga je u najduljoj noći, dok je vani cičala zima i tmina se lijepila za prozorska stakla ostavljajući čekinjaste ukrase za sobom. Tama je tada ostavila još nešto za sobom, utisnula je crveni biljeg poviše djetetovog uha. Dva akrepova repa što se uvijaju oko glogovog kolca, majka je odmah vidjela, i od ostalih, pokušavala skriti šamijom. Otac Halid ga, uz prvi ezan, nazva Mujo, po prađedu, a sa akšamom, đigaro moja, te mu metnuo zlatan dukat na čelo. A ona koja ga je uz tešku muku izbacila izvrele utrobe, nije ga htjela ni pogledati. Hodžin zapis protiv uroka naškraban na komadiću žutog papira smotala je i mjesto pod dječije jastuče gurnula sebi u njedra.

			Čulo se u selu o Hatidžinom ludilu. Učili su joj dove za oporavak duše i tijela i činilo se da je jadnici bivalo ko malo bolje. Niko nije znao da je nesretnica pokušala tri puta udaviti svoje dijete još prije četersenice. Jednom s čaršafom, drugi put dok ga je kupala, a treći, sopstvenim sisama. Sisao je Mujo halapljivo dragocjenu tečnost iz majčinih nabreklih grudi, sve do posljednje kaplji. Tada bi se smirio i zaspao. Otac ga je spasio sva tri puta od sigurne smrti. Na kraju se teška srca odlučio davoljenu ženu pošalje u Tuzlu kod hećima. Otuda se nikada nije ni vratila. Govorili su da je otišla kod braće u Trnjevac da živi. Ali samo je on znao da tamo nikada nije ni stigla.

			Slao je Halid služunčad po dojilje u najudaljenija sela, gdje se za njegovu sramotu još nije čulo. Ali legenda o šejtanskom čeljadetu se poput vatre širila Istočnom Bosnom. A dijete, ko sva druga djeca, raslo je kao iz vode, brzo. Bilo je snažno, najsnažnije među svom ostalom. Pametnije od većine seljana, mudrije i od onih najstarijih. Volio je dječaćić svoga đeda Ramu, a i Ramo njega. Starina nije vidio ništa neobično u svome unuku, a nije mu ni tražio mahane. Otac se držao po strani, prateći ga oprezno, čekajući dan ili noć kada će se nešto ružno desiti. Jer svi znaju da kukuvija ne kuka bez razloga.

			Najduljeg dana u godini, iznenadni pljusak otjera starinu i mladcau pećinu. Stoku su ostavili ispod stogodišnjeg hrasta, svezali im rogove da se ne bodu. Ramo potpali vatru kod samoga ulaza da otjera zvijeri i zle duhove, legoše jedan pored drugog i zaspaše. Muju u po noći probudi buka iz daljine. Začu nečije glasove i šaputanja na onom uhu s biljegom poviše njega, govoremu da ustane; da došlo je vrijeme. U polusnu, glas ga odvede do stada. Dječarac, još snijevajući, izvuče oštro šilo, napipa žilu kucavicu na kravljem vratu i probode je. Spusti usne na mali rez i srknu prvi mlaz krvi. Pred zoru, Mujo se vrati u pećinu, a da se predhodne večeri nije ni sjećao. Čudio se krvavoj mrlji na halji.I đed se putem ka kući pitao što Mrkulji hrama i zaostaje. Vuče se po pašnjaku kao da nema kapi krvi u sebi.

			Ubrzo i ostala stoka onemoća i moradoše je svu zaklati. Zanijemiše ukućani kada ugledaše beskrvno bijelo meso ispod tvrde životinjske kože.

			„Prokleti hlampijer!“, procijedi đed i tada Mujo prvi put ču tu riječ.Hlampijer!

			Otac je znao da je prokletstvo počelo i na jesen posla sina na nauk u Sarajevo, da uči za hodžu. Mislio je, bude li bliže Bogu, zlo iz njega će samo izaći. Kako se samo prevario. Jer ono što se nalazilo u bistrookom momku nije bila kazna od Allaha, Boga, već njegova prava narav.

			Prolazile su godine, Mujo je rastao, omudrijao. Bavio se knjigama i čitanjem, rijetko je dolazio kući za ljetnje praznike. Ni otac ga nije zvao u selo. Pričalo se. Sa petnaest niti je bio izrazito lijep, ni ružan, već potaman u licu. Oštrih crta, očeve četvrtaste brade i majčinih bijelih zuba. Onako visok i širokih pleća, muških šaka i varljiva oka, privlačio je mlade djevojke. Htio je on biti s njima, ali mu babo nije dao. Prvo škola pa onda ženidba.

			Ašikovao je mladić potajice, zavodljih riječi i crnih očiju, bio je magnet za mlada djevojačka srca. Ali niti jedna nije mogla dugo stajati u njegovoj blizini. Neka jeza bih ih obuzimala, izgubile bi moć govora i samo nijemo bi mu klimale glavom.

			„Šta će mi cura ako je mutava?“ Pravdao se prijateljima iz škole.

			„Ko da se moram ikako ženiti!“ ni kao dijete nije znao šta je to ljubav, ne treba mu ni sada.

			Ubrzo, govorkalo se opet poselu, da se Mujo nije nalazio smiraj jer mu je očeva priležnica bacila sihire. Htjela ga otjerati što dalje od kuće i svoje dvoje nejake djece. Urokljivim očima ih je tjerao na plač.

			Okrenuo se Mujo vjeri i Bogu, ali ne u potpunosti. U njemu je rovario crv sumnje i sve češće je čuo onaj glas iz djetinjstva. Poslušno koračajući od džamije do škole, pitao se šta li glas od njega hoće.

			Godine 1893. odluči se Mujo i iz jednog carstva preći u drugo. Učio je strane jezike i proučavao razne kulture,  i sve mu je išlo od ruke. U većem gradu, nalazio je sebi sagaovornike i u visokom društvu ljude koji su ga poštovali i cijenili zbog pameti. Ali i zbog nečega drugog.

			Magnetična harizma tog mladog bića nikoga nije ostavljala ravnodušnim, pa ni Mehmed – bega Kapetana Ljubušaka koji ga je prihvatio kao svoga sina. Skupa su stajali na zidinama Bijele tabije i gledali u Sarajevo kako svijetli pod električnom rasvjetom. Bili su prvi koji su se provozali tramvajem od Ferhadije do željezničke stanice. Obilazili su Bosnu, sela i gradove, sakupljali narodna blaga. Skupa su pisali poeziju i prozu. Kada je dobri beg umro i mladić je jednim dijelom umro s njim. Izgubio je velikog prijatelja, čovjeka dobrih osobina. Čovjeka koji je svojom dobrotom skoro pa istjerao tuđe glasove iz njegove glave. 

			Glasovi su postali nesnosni godine 1914. Đed se preseli na ahiret, otac od tuge izgubio kosu i priležnicu, a selo je ponovo pričalo. Ovoga puta, on nije bio tema. I bez kukuvije svi su znali da se nešto ružno sprema.Počeo je Prvi svjetski rat, Mujo se među prvima prijavio u Desetu regimentu. Kao pješadijac do kraja mjeseca Redžepa sa svojim zemljacima, Bosancima, završio je na Istočnom bojištu.

			Tamo, u Galiciji, daleko od Saraja, rodnoga sela, sve je i počelo.Čekajući neprijateljski napad, zaglušen od eksplozija, vriske i jauka, Mujo bi pokrio glavu šakama i legao u kaljugu. Reflektori, granate. Vrištanje i plač. Njegov saborac ležao je pored njega rascjepljene glave i potrganih ramena. Čađ, dim, razbacani komadi ljudskih tijela. Sirenu koja oglašava prekid, Mujo nije čuo, slušao je sve glasnije glasove u svojoj glavi. Ležao je satima, zarobljen sam sa bomu vododerini natopljenoj krvlju. Ne kontrolišući se, licem u lokvi, otvorao bi usta i jezikom s površine kupio crvenu tečnost. Ljepljiva, gusta skliznula bi mu niz ždrijelo i sem praznoga želuca punila mu je i aortu, davala snagu. Ubrzo, mladić shvati da je svježa krv pitkija, da mu daje snagu. Tu, na ratištu, živo ljudsko meso, krv saboraca, trovali su mu srce. I glasovi napokon napraviše od njega monstruma, čudovište, šejtanskog stvora. Onoga što živi vječno. Na beskonačnim poljima smrti našao se, oči u oči, sa svojom sudbinom. Priglilio ju je onako kako njegova majka nikada njega nije. Tada je po drugi put čuo tu riječ:

			,,Hlampijer!” vrištao je njegov zemljak Azem dok ga je Mujo kidao zubima. Vrištali su mnogi poslije njega.

			***

			Godina 2020. grad Zagreb.

			Nije spavao noćima. Nije spavao mjesecima. Sve ove godine bez sna umarale su ga. Prošlo je skoro stoljeće kako bi sklopio oči, i tako, žmireći dočekivao jutra. Dugi sunoćni sati, a danju su još i duži. Mujo je žudio za samoćom. Da bude potpuno sam, a sam nikada nije bio. Na javi, jer sanjati nije mogao, dolazili su mu stari prijatelji, utvare iz prošlosti, oni odavno mrtvi.I kao nekada, pričali bi mu, smijali se, plakali skupa. I čim bi otvorio oči, nestajali su. I na jedan čas, samo na tren, nestalo bi i njega iz glave.

			Želeći mu pobjeći, uživati u tišini mladić je ustajao prije sabaha, sjedao bi za hrastov sto, ali za treptaj oka, on bi se našao preko puta njega. Meškoljio se na stolici, mjerkao ga zlobnim očima. Kezio mu se, rugao.Tjerao ga na zlo.

			,,Pogle se na šta ličiš!” štipkao mu je obraze, grabao čvrstu kožu. Prsti su mu ledeno hladni, a promukao glas još hladniji.

			,,Ne pričaj gluposti!” Mujo glavu približi ogledalu. Znao je da on laže. Uvijek je lagao. Majstor je laži. I obmane.

			Po čelu mu se tek poneka bora urezala. Provukao je šaku kroz kosu i izvukao desetak opalih dlaka. Nije tako strašno, još, pomisli gledajući svoj odraz u ogledalu. Zureći u njega — sebe — njega, protrlja zadovoljno bradu, muževno četrtasta, blago izbačena naprijed. Imao je jake vilice, tanke usne. I nije izgledao toliko loše. Mogao je proći kao četrdesetogodišnjak. Ako se obrije.

			,,Bi, al u kurcu!” odraz mu se nasmija u lice, zgrabi ga prstimaza usnu i povuče je prema sebi, jako. 

			,,Pogledaj se ponovo!” Mujo je gledao u ono od čega je već mjesecima želio pobjeći. Zavolio je Zagreb, ali morao je ići dalje. Bježati.

			,,Izgubio si žar u Brestovcu! Među svim onim paćenicima ti si ispao najgori. Kukavica.” Lik iz ogledala, njegovo sopstveno lice, ponavljalo je tu priču po hiljaditi put, optužujući ga za zatvaranje starog sanatorija.

			,,Da je bilo više mrtvih, još bi radio! Tamo si postao slab na ljude, a sada — sada si patetičan i jadan! Sjena! Čovječe, umiremo zbog tebe”

			Dugi prsti razvikoše Mujine usne. Svijetlo roze, skoro pa bijele desne stapale su se s pločastim zubima. Na njih, zube, bio je ponosan. Porculansko sjajni, bijeli i oštri, godinama su kidali i žvakali na tone svježeg mesa. Ne želići se prisjećati ružnih stvari, životinjskog nagona koji mu je razdirao dušu, zažmuri i kratko otpuhnu. Bilo je i lijepoga u njegovom dugom životu. Ugodni trenuci preplaviše ga, sjeti se svog dolaska u Hrvatsku.

			Istina je, pobjegao je iz Bosne jer se krug oko njega sužavao. Pričalo se o sumnjivim smrtnim slučajevima, o leševima bez kapi krvi. O čudnoj bolesti od koje su poboljevala djeca u gradu. Mujo je otišao, ali ne daleko od svog ognjišta.

			Oglas u novinama odveo ga je u lječilište. Oglas i tužna sudbina graditelja sanatorija. Mladić je padao na tužne priče i dobre ljude. I sanatorij je imao svoju. Njegovu izgradnju otpočeo je Milivoj Dežman. Doktor, književnik, poeta, bio je mehlem za napaćenu dušu. I to su dijelili,učenjak i mladić, bol u duši jer doktoreva žena, prelijepa Ljerka, ljubav njegovog života bolovala je od tuberkuloze, umrla je na Milivojevim rukama, baš u tom sanatoriju. 

			Mujo je u Brestovac stigao poslije Drugog svjetskog rata, a ostao do kraja 1968. godine. Tražili su mladog medicinskog tehničara, muškarca koji će se boriti sa teškim bolesnicima. On je bio taj, mladić u punoj snazi. Pametan, jak i uz to veoma gladan. Dva akrepova repa što se uvijaju oko glogovog kolca opominjala su ga zbog čega je tu. Ali krv bolesnih bila je teško probavljiva, kisela od lijekova, gadljiva, jedva mu je silazila niz grlo.

			Na Medvednici je ostao duže. Iznajmio je staru kolibu blizu parka. Godio mu je zrak, priroda, okruženje. U blizini je bila šuma, hrana, jeleni i srne, pokoji medvjed. Zečeve i sitnu divljač je izbjegavao. Hrana mu je šetala ispred vrata. Turisti, ekskurzije i grupe iz unutrašnjosti. U šumi se često neko i izgubi, nestane bez traga. Dešavali su se i nesretni slučajevi. Ništa sumnjivo. Trudio se da ne ubija bez velike potrebe, zadovoljavao se i kratkim hranjenjem, manjim obrocima. Vrijeme je odmicalo,stvari su se mijenjale, a on je ostajao isti. Tišina je postala neizdrživa, šaputanja u glavi glasniji. Biljeg ga je dozivao. Morao je ići dalje. I opet, pobjegao je ali ne isuviše daleko.

			,,Želiš li još?” Upita ga drznik iz ogledala šireći mu beskrvne kapke. Ne puštajući ih, gurnu ga staklu. Ružičaste beonjače i zjenice boje pepela zurile su u Muju. Gladao je u svoj odraz, odraz jezurio u njega.Buljili su jedan u drugog. On je bio — on. Jedno su. I nisu.

			Ne, nismo! Promrmlja Mujo sebi u bradu, spusti prste s lica, skupi šake u krilo.On me tjerao da radim stvari koje nisam želio.On je taj o kome se uvijek pričalo. Legenda. Jebeni šapat u glavi kojeg se ne mogu riješiti.

			,,Dobro! Dobro! Shvatio sam šta želiš reći.“ Mujin glas postade molećiv. „Molim te, samoušuti!“

			,,Ako tako nastaviš, znaš šta će biti sa nama!” odraz nije htio stati, pričao je i dalje ,,Moraš se hraniti! Jesti, obojica moramo jesti. Inače... ”

			,,Jedem! Jedem dovoljno!” Mujo pokuša skrenuti pogled sa svog.

			,,Nije dovoljno!” lice iz ogledala viknu, usta mu se ljutito pomjeriše, glas mu postade dublji, oči bijesne. ,,Hraniti se kravama, ovcama, živinom, to nije rješenje. Sjeti se rata! Svježe ljudske krvi i toplog mesa. I snage koju smo nosili u sebi! Bili smo jaki, besmrtni.”

			Kojeg? Bilo ih je previse… ratova, borbi, smrti. Mujo se nije želio prisjećati niti jednog.

			,,Vlasti nisu imuna na ubistva, nestanke, nesretne slučajeve.” Istina je da mu je bilo žao ljudi, očajničkog pogleda trenutak prije nego li bi im zarioočnjake u žilu kucavicu. ,,Umoran sam. Dopada mi se ovdje, navikao sam na Zagreb. Prikolji koju kokoš.“

			,,Jebla te kokoš.”, odraz se namršti. ,,Draži su mu ljudi. I ne moramo bježati! Staraca ima na svakom ćošku, niko neće pitati.” 

			Ušutiše obojica, ne zadugo.

			,,Propadaš, propadamo. Ako ovako nastaviš, smrt nam ne gine. Biljeg, ne nosimo ga tek onako! Znaš da i mene zove sebi?”

			Naravno da je znao, oni su jedno. Glas u uhu, to Smrt ih zove, a oni joj prkose. 

			,,Nekada poželim da sam uistinu mrtav. Kosti, zemlja. crvi. Pokušavao sam se ubiti, znaš da jesam, bezuspješno.“ Mujin glas zadrhta.

			,,Sa svakim pokušajem ti si bivao gladniji i jači, a ja slabiji. Biljeg… i njega sam pokušao ukloniti. Spaliti kiselinom, izrezati, prekriti tetovažom. Izdubiti rupu u besmrtnom mesu. Znao si, zato si ćutao, puštao si me da razjarim glasove u glavi. Da prizovem tebe! Zvijer.“

			Tračak tuge mogao se pročitati iz muškarčevog pogleda. Tuga i samoća. Nije dugo trajalo, ta sjeta u oku, trenutak ili dva.

			,,Vraćamo se kući!” Mujo uskliknu, možda se i on tada smiri.

			,,Vraćamo se, ali tek kada se nahranimo!” i lice u ogledalu se zadovoljno nasmiješi. ,,Nadam se da tamo ima još ljudi i da nas se niko ne sjeća.”

			Sa prozora — u daljini nazirao se Bundek. Prvi prolaznici sjekli su jutarnju izmaglicu. Rano je za hranjenje, ali čim padne noć glad treba zatomiti.

			***

			Nekoliko mjeseci poslije, zabačeno selo u Bosni.

			Mujo se podiže sa stolice, zagladi nemirne čuperke i na glavu metnu ahmediju. Preko ramena navuče džube i žurnim korakom požuri u džamiju.Tačno u podne na zapadnoj strani Bjelašnice podiže se sunce, začu poziv na molitvu. Ono malo seljana što je živjelo u Resicama ču glas mu je zna, ali samo dvojica vjernika krenuše na džumu. Ostali nisu imali snage da se podignu na noge. Bolesni, ispijenih duša i tijela, čekali su sumrak i na svog osloboditelja, mladog hodžu koji je nedavno stigao iz grada.

			Taj divni insan, obilazio ih je redovno, tješio i smirivao. Olakšavao im je prelazak na onaj svijet. U svojim molitvama dozivao je Ridvana, upravitelja Dženneta, Raja, čuvara rajskih dveri i narednika džennetskih bića. Bio im riječ utjehe. Riječ… 

			Sa usana oronulog starca pobježe samo jedna, prije negoli Mujo popi i posljednju kap krvi iz njegovog nemoćnog tijela:

			,,Hlampijer!” 

			Hlampijer sklopi oči, obliza usne jezikom, srce mu stade ludački lupati u grudima. Osjećao je nevjerovatnu snagu u sebi. Strujala je poput bujice. Da nije sijedih dlaka u kosi, mnogi bi rekli da nema ni trideset godina.Od kako se vratio kući, hranio se redovno, kapljica po kapljica, iz noći u noć. Niko nije pitao zašto starci umru. Pa stari su! Ljudska krv vratila mu je tišinu u misli. Spokoj u srcu. Nekoliko sati sna.

			Možda ni on više nije tu, Mujo se ponada kada na zidu starčevog kućerka spazi ogledalo veličine dlana. Malo je, ali dovoljno veliko da u njemu potraži „njega“. Priđe mu. Lice u zamućenom staklu mu se kezilo. Prokletnik je još uvijek bio tu.

			,,Reko sam ti, legenda o nama još nije umrla! A ne umirem ni ja dokle god si ti živ!“

			Selo je pričalo, Bosna je šaputala, a ljudi su raznosili legendu o hlampijeru Muji. Legendu koja ne može umrijeti dokle god on korača među nama.

			Natječaj za četvrtu fantastikonovsku zbirku 

			bit će raspisan u studenom 2021. 

			Priče ćete moći slati do

			1. siječnja 2022. godine

			na e – mail

			natjecaj@udruga.hr

			Za više informacija pratite vijesti na: 

			www.udrugafst.hr

			www.fantastikon.com

			www.facebook.com/UdrugaFST/

			www.facebook.com/fantastikon/

			

			
				
					1 1 Majko  –  na ličkom označava oca, majku, brata, sestru, ljubav, dragu osobu itd.

